Nizaam Badhalkuran Gasim Ehbaheh Noon - JP - Vaguthu\nނިޒާމް ބަދަލު ކުރަން ގާސިމް އެއްބަހެއް ނޫން - ޖޭޕީ\nރާއްޖޭގެ ވެރިކަން ބަރުލަމާނީ ނިޒާމަކަށް ބަދަލުކުރުމަށް ރައްޔިތުންގެ ހިޔާލު ހޯދުމުގެ ވޯޓެއް އަންނަ އަހަރުގެ ނޮވެމްބަރު މަހުގެ ތެރޭގައި ނަގަންށާއި އަދި އެއަށްފަހު 2023 ވަނަ އަހަރު ވެރިކަމުގެ ނިޒާމް ބަދަލުކުރަން ސިޔާސީ ޕާޓީތަކަށް އެއްބަސްވެވޭ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވި ނަމަވެސް ޖުމްހޫރީ ޕާޓީން އެކަން ދޮގުކޮށްފިއެވެ.\nޖުމްހޫރީ ޕާޓީގެ ތަރުޖަމާން އަލީ ޞާލިހް ވިދާޅުވީ ނަޝީދު މިދިޔަ މަހު ގާސިމް އިބްރާހީމާއި އެކު ބޭއްވި މަޝްވަރާ ބައްދަލުވުމުގައި ގާސިމް އެއްވެސް ކަމަކަށް ނަޝީދު އަރިހު އެއްބަސްވެފައި ނުވާނެ ކަމަށެވެ.\nނަޝީދު ވަނީ ބަރުލަމާނީ ނިޒާމާއި ގުޅޭ މަޝްވަރާތައް ކުރެއްވުމަށް ގާސިމާއި ސަންއައިލެންޑް ރިސޯޓްގައި ބައްދަލު ކޮށްފައެވެ. ބައްދަލުވުމުގެ އެއްވެސް ތަފްސީލެއް މިހާތަނަށް އެއްވެސް ފަރާތަކުން ހާމަކޮށްފައެއް ނުވެއެވެ.\nނަޝީދު މިދިޔަ މަހު އިދިކޮޅު ޕީޕީއެމްގެ ޕާލަމެންޓްރީ ގްރޫޕްގެ މެންބަރުންނާއި ވެސް ބައްދަލު ކުރެއްވެވިއެވެ. ނަމަވެސް ޕީޕީއެމްގެ މެންބަރުން ވަނީ އެޕާޓީގެ ރައީސް އަބްދުﷲ ޔާމީނާއި ވަކިން އެއްވެސް މަޝްވަރާއެއްގައި ބައިވެރިނުވާނެ ކަމަށް ނަޝީދު އަރިހު ދަންނަވާފައެވެ.\nއަނެއްކާވެސް ބަރުލަމާނީ ނިޒާމްގެ ބަހުސްގެ އަޑުގަދަވެފައި މިވަނީ މިރޭ ނަޝީދު އެމްޑީޕީގެ ގައުމީ މަޖިލީހަށް ފޮނުއްވި މެސެޖެއްގެ ސަބަބުންނެވެ. ނަޝީދުގެ މެސެޖްގައި ވިދާޅުވީ ރައީސްް އިބްރާހިމް މުހައްމަދު ސޯލިހްއާ ދެ ބޭފުޅުން ޕްރައިމަރީއެއްގައި ނުވަތަ އިންތިހާބެއްގައި ވާދަކުރެއްވުމަކީ އެންމެ ރަނގަޅު ގޮތް ކަމަށް ނުވާނެ ކަމަށެވެ. "ބޭފުޅުން ވިސްނަވާ. ރައިސުލްޖުމްހޫރިއްޔާ އާއި އަޅުގަނޑާ ވާދަ ކުރާ ޕްރައިމަރީއެއް ނުވަތަ އިންތިހާބަކަށް ވުރެ މިގޮތް (2023 ގައި ނިޒާމް ބަދަލު ކުރުން) މާރަނގަޅު ކަމަށް ފެންނަނީ،" ނަޝީދު ވިދާޅުވި އެވެ.\nނޮވެމްބަރު 10, 2021 00:08\nނޮވެމްބަރު 10, 2021 00:13\nމާދަމާ ވެސް ހިކިފަ ހުރި ފިނޮޅު ކޮޅެއް ފެއްނަ އިރަށް އެއަށް ދަހިވެ އެންމެ ބާރަށް ބަރުލަމާނީއޭ ކިޔާފަ ގޮވާނީވެސް ހަމަ ގާސިމު.\nގާސިމު ބަޔަކަށް ކައްޓެއް ނުހެރެއޯ.\nނޮވެމްބަރު 10, 2021 00:19\nކަލޭމެން ދެމީހުން ވާދަކުރަންވީމަރގަޅެއް ނޫން ރައްޔިތުން ބަނޑަޢްޖެހި ފާ ވާއިރުވެސް ތިމަން މަނިކުފާނުގެ ރައްކާތެރިކަމަށް 50 މިލިޔަން އިންޑިއާ ގެ މިލިޓަރީގެ ސަބަބުން ދިވެހިން ސަލާމަތް ކުރަން ބޮޑުލާރި އެއްވެސް ނެތް\nނޮވެމްބަރު 10, 2021 01:28\nދޮގުވެރި މީހުންގެ ސަބަބުން އެމްޑީޕީ ފުނޑެނީ.\nނޮވެމްބަރު 10, 2021 02:15\nކަލޯގާސިމް ތިޔަކަލޭގެ އެންމެފަހު ވަގުތު ކަލޭގެ ބޮލައްއެރޭނެ ގުބޯހައްދާނެ\nނޮވެމްބަރު 10, 2021 06:01\nނިޒާމް ބަދަލުކުރަން އެއްބަސްވާނެ އިތުރު3ރަށާއި،3ބިން ދިނީމަ މި ބުރރުމާ އަކީ ޤައުމާއި، ދީނަށްޓަކައި މަސައްކަތް ކުރާ މީހެއް.\nނޮވެމްބަރު 10, 2021 06:21\n2023 މިއޮތީ ކުރިޔަށް. ރައްޔިތުން އަތުން ވޯޓުލުމުގެ ބާރު ނިގުޅައިގަންނަން ނަޝީދު ކުރާ ހުތުރު މަސައްކަތާއި އެއްބަސްނުވާނެ ޚާއިނަކު ނޫނީ\nނޮވެމްބަރު 10, 2021 06:49\nރ ސޯލިހާއި ކެނެރީގެ ނަސީދު ޕްރައިމަރީގައި ވާދަ ކުރުން ނޫން ގޮތެއް ނެތެވެ ބަރުލަމާން ރާއްޖޭގައި ބޭއްވުމަށް މަސައް ކަތް ކުރަނީ އަމިއްލަ މަސްލަހަތު އެ ކަމުގައި އޮތީމައެވެ ރާއްޖޭގެ ރައްޔިތުންގެ ވޯޓުން ކަނޑައަޅާއިވާ ރިޔާސީ ނިޒާމް ރާއްޖޭގައި އޮންނަންޖެހެއެވެ.\nނޮވެމްބަރު 10, 2021 08:25\nމި ނަޝީދު ހިތުން މީނާއަކީ އަދިވެސް ރައްޔިތުން ނިކަން ލޯބިވާ މީހެކެވެ. ނޯނޯއ އެވެ. ކަލެއަށް ނުބައިބަޔަކު ހަމަލާ ދިނުމުން އެކަން އަހަރެމެން ކުށްވެރިކުރަމެވެ. އޭގެ މާނައަކީ ކަލޭ މީރާއްގެ ވެރިކަމަށް އަންނަން އަހަރެމެން ޤަބޫލީކީ ނޫނެވެ. އެއްގޮތަކަށްވެސް ކަލޭ ދެން މިރާއްޖޭގެ ވެރިކަމަށް އަންނަން މަސައްކަތް ނުކުރުރާށެވެ. ކަލެއަކީ ވެރިކަން ކުރެވޭ ފަދަ ޤާބިލްކަން ހުރި މީހެއް ނޫނެވެ. ކަލެއަކީ އަަ\nނޮވެމްބަރު 10, 2021 09:15\nބޮޑު މުސީބާތެއް އަންނި ޖިންނި، ވެރިކަމާ ހެދިގެން މަޑުން ނޯވެއޭ.\nނަމަނަމަ ބަރުލަމާނީ ރާއްޖެއަށް ނުގެންނާތި\nނޮވެމްބަރު 10, 2021 10:15\nސަންއައިލެންޑް ގަ ރިހާކުރު ކައްކަނީ ސޭޓް ނުވިތާކަށް އަސްދޫނި ގުއިވަހުން މިރަށް ތަގައްޔަރުކޮއްފި ރިސޯޓެކޯމީ ކުކުޅު ފާމަކަށްވުރެ ހާލުބޮނޑު ރާއްޖޭގެ 200 މީހުން މިރަށުގައިނެތް މުޅިންވެސް ކަރަ ކަރާގެމީހުން މުސާރަ ހަމަޔަކަށްނުދޭ4މަހުން 8 ދުވަސް އޮފްޑޭ ޖޭޕީއަށް ބޭރުމީހުން ވައްދަންވި ވޯޓް ހޯދަން 2223\nނޮވެމްބަރު 10, 2021 10:41\nއެހެންވީރު ނިޒާމު މި ބަދަލުކުރަނީ އިބޫއާއި އައްނި އެއް ޕްރައިމަރީއެއްގައި ބައްދަލު ކުރަން ޖެހޭތީދޯ\nނޮވެމްބަރު 10, 2021 11:40\nޤާސިމްއަށް ތާޢީދު! ތީހަމަ ގިނަ ރައްޔިތުންވެސް ބޭނުންވާގޮތް!\nނޮވެމްބަރު 14, 2021 00:37\nނަޝީދުގެ ޓްވީޓުން ސާބިތުވި ހަގީގަތަކީ ނިޒާމު ބަދަލުކުރާން މި އުޅެނީ އިބޫ އާއި އަންނިއާ ދެމީހުންނަށް ވެރިކަން ބަހައިލާންކަން.


2021 vana aharuge nasruge dhuvahuge munasabathugai Raes Ibrahim Muhamed Salihge Khithab | Atoll News\n2021 ވަނަ އަހަރުގެ ނަޞްރުގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ ޚިޠާބު\nޝާއިޢުކުރީ: atollnewsadmin ނޮވެމްބަރ 3, 2021, 09:49\nالحَمْـدُ لِلّـهِ رَبِّ العَـالَمِـين، وَالصَّـلاةُ وَالسَّلامُ عَلـى مُحَـمَّدٍ، وعَلَى آلِـهِ وَصَحْبِـهِ أجْمَعِـيْن.\nމިއަދަކީ، ދިވެހިރާއްޖޭގެ 34 ވަނަ ފަޚުރުވެރި ނަޞްރުގެ ދުވަހެވެ. ނަޞްރުގެ ދުވަހުގެ ހެޔޮއެދުމާއި ތަހުނިޔާ، ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ދަންނަވަމެވެ. މާތް ﷲގެ ވާގިފުޅާއެކު މި ލޮބުވެތި ވަޠަނަށް ނަޞްރު ހޯއްދަވައިދެއްވުމަށް،3ނޮވެންބަރު 1988ގައި ހިތްވަރާއި ޢަޒުމާއެކު ހަނގުރާމަކޮށް ޝަހީދުވެދިޔަ ޤައުމީ ބަޠަލުންގެ ހަނދާން އައުކޮށް، އެ ޝަހީދުންގެ ފުރާނަފުޅުތަކަށް ސުވަރުގޭގެ ދާއިމީ ނިޢުމަތް ލެއްވުން އެދި اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަމެވެ.\nދިވެހިރާއްޖޭގައި ފަޚުރުވެރިކަމާއެކު ނަޞްރުގެ ދުވަހެއް ފާހަގަކުރަމުންމި އަންނަނީ، ހިތްވަރުގަދަ ދިވެހި ސިފައިން ވެފައިވާ ވަރަށް މަތިވެރި ޤުރުބާނީއެއްގެ ހަނދާންތައް އައުކޮށްދެމުންނެވެ. ދީނާއި ޤައުމަށްޓަކައި ފުރާނައިން ފިދާވެދިޔަ އެތައް ސިފައިންނެއްގެ ޒިކުރާ އައުކޮށްދެމުންނެވެ. މިއީ، ދުޝްމަނުން ދެމުންދިޔަ ވަރުގަދަ ޙަމަލާތަކުގެ ކުރިމަތީގައި، ދިވެހި ޢަސްކަރިއްޔާގެ ހިތްވަރުގަދަ ކެރޭ ފަހުލަވާނުން، އަމާންނުދީ ސާބިތުކަމާއެކު ހަނގުރާމަކޮށް، ދިވެހި ޤައުމަށް ނަޞްރު ހޯދައިދިން ދުވަހެވެ. މިއަދު ދިވެހިރާއްޖޭގެ ކޯއްޓޭތަކުގައި، ފެއްސާއި ރަތާއި ހުދުގެ ޤައުމީ ދިދަ ވިހުރެމުން އެދަނީ، އެ ދުވަހު ދިވެހި ސިފައިން ވެފައިވާ މަތިވެރި ޤުރުބާނީގެ ސަބަބުންނެވެ.އެ ބޭފުޅުން އެ ދުވަހު މި ޤައުމަށް ދެއްކެވި ޤައުމީ ނަމޫނާއަކީ، މިއަދާއި މާދަމާގެ ދަރިންވެސް، ނަމޫނާއެއްގެ ގޮތުގައި ދެކެންޖެހޭނެ، އަދި އެ ބޭފުޅުންގެ ޒިކުރާ އަބަދުވެސް އާކުރަންޖެހޭނެ މަތިވެރި ނަމޫނާއެކެވެ.\nޞުލްޙަވެރިކަމާއި އަމާންކަމާއި ހަމަޖެހުމާއި އުފާވެރިކަމާއެކު،މި ޖަޒީރާތަކުގައި ދިރިއުޅެމުން އައި ދިވެހިންނަށް، 1988 ނޮވެންބަރު ތިންވަނަ ދުވަސްވީ، ނިރުބަވެރިކަމުގެ ބިރުވެރި ނުރައްކަލުގެ ތެރެއަށް ހޭލެވުނު ދުވަހެއް ކަމުގައެވެ. އެ ދުވަހުގެ އިރު އަރަމުންދިޔަ ވަގުތަކީ، ބަޑީގެ ނުރައްކާތެރި އަޑުފަށްގަނޑާއެކު، ބިރުވެރި އެތައް ވާހަކަތަކެއް ފެތުރެމުންދިޔަ ވަގުތެކެވެ. އެ ހެނދުނަކީ، ދުޝްމަނުންގެ ބަޑީގެ ވަޒަންތައް އަމާޒުވެ، ޝަހީދުވި ސިފައިންނާއި މުވާޠިނުންގެ ޚަބަރުތައް، ޤައުމަށް ފެތުރެމުންދިޔަ ހިތްދަތި ހެނދުނެކެވެ. ދެންވާނެ ގޮތަކާމެދު ހުރިހާ ރައްޔިތުންވެސް ނުހަނު ކަންބޮޑުވެ ހާސްވެފައި ތިބި ވަގުތެކެވެ.\nއެހެން ނަމަވެސް، ދިވެހި ރައްޔިތުން އެ ދުވަހުވެސް އުއްމީދު ކަނޑައެއްނުލައެވެ. ދިވެހި ޢަސްކަރިއްޔާއަށް އޮތް އިތުބާރު ދެމެހެއްޓިއެވެ. ދިވެހި ރައްޔިތުންގެ މެދުގައި އޮތް އެކުވެރިކަމާއި އެއްބައިވަންތަކަން ސާބިތުކޮށްދިނެވެ. ޤާނޫނީ ސަރުކާރަށް ފުރިހަމައަށް ބޯލަނބައި ކިޔަމަންތެރިވިއެވެ. އެންމެ ވަރުގަދަ ހަތިޔާރެއް ކަމުގައި ހެދީ، ހިތްތަކުގައި ބިންވަޅު ނެގިފައިވާ އިސްލާމީ މަތިވެރި ޢަޤީދާއެވެ. މި ލޮބުވެތި ވަޠަންގެ މިނިވަންކަމާއި ސިޔާދަތު ދަމަހައްޓަވައި، ނަޞްރު ދެއްވުން އެދި ކީރިތިވަންތަ اللهُ سُبْحَانَهُ وَتَعَالَىގެ ޙަޟްރަތުގައި އިޚްލާޞްތެރިކަމާއެކު ދުޢާ ދަންނަވަމުން ގެންދިޔައެވެ. އެ ދުޢާތައް އިޖާބަކުރައްވައި، ދިވެހި ސިފައިން އެދުވަހު ކުރި ވަރުގަދަ ޖިހާދަށް ކާމިޔާބު ދެއްވިކަމަށްޓަކައި އެކަލާނގެ ޙަޟްރަތަށް ޙަމްދުކުރަމެވެ.\nނޮވެންބަރު ތިނެއްގެ ޢުދުވާނީ ޙަމަލާއިން ދިވެހިރާއްޖެ ސަލާމަތުގެ އައްސޭރިއަށް ފޯރުކޮށްދިނީ، ދިވެހި ދަރިންގެ ހިތްވަރާއި ހިންމަތާއި މިންނަތުންނެވެ. ދިވެހި ދަރީންތަކެއް ވެދިން މަތިވެރި ޤުރުބާނީގެ ސަބަބުންނެވެ. އެ ދުވަހު ބައިނަލްއަޤްވާމީ ދުނިޔެ ދިވެހިރާއްޖެއާއެކު ސާބިތުވެ އޮތް އޮތުމަކީ، ދިވެހިންނަށް ލިބުނު ވަރުގަދަ ހިތްވަރެކެވެ. ޚާއްޞަކޮށް، އަވަށްޓެރި އިންޑިއާއިން އެދުވަހު ފޯރުކޮށްދިން ޢަސްކަރީ އަވަސް އެހީގެ މަތީން ހަނދާންކޮށް، އެ ޤައުމުގެ އެކުވެރި ރައްޔިތުންނަށާއި ސަރުކާރަށް ޙައްޤު ޝުކުރު އަދާކުރަން ޖެހެއެވެ.\nދިވެހިރާއްޖޭގެ ފަޚުރުވެރި ނަޞްރުގެ ދުވަސް ދިވެހިންނަށް ހަނދާން އާކޮށްދެނީ، ޤައުމީ މަޞްލަޙަތު ދެމެހެއްޓުމުގެ މުހިންމުކަމެވެ. އަމިއްލަ އެދުމުގެ ކުރިއަށް، ދީނާއި ޤައުމު ނެރެންޖެހޭކަމެވެ. ބަދަލުވަމުންދާ ދުނިޔޭގައި ކުރިމަތިލާންޖެހޭ ނުރައްކާތައް ދަނީ ތަފާތުވަމުންނެވެ. ނަމަވެސް ރައްޔިތުން، އެއް ޢަޒުމެއްގައި އެކަތިގަނޑެއްގެ ގޮތުގައި ތިބެ، އެފަދަ ކަންކަމާ ކުރިމަތިލައިފިނަމަ، މާތްﷲގެ ވާގިފުޅާއި މިންވަރުފުޅުން ކާމިޔާބާއި ނަޞްރު ލިބޭނެކަން ކަށަވަރެވެ. އިސްތިޢުމާރީ ބާރުތަކާ ދެކޮޅަށް، ކާބަފައިންނެކޭ އެއްފަދައިން ހަނގުރާމަކުރުމަށް ފަސްނުޖެހޭ، ޒުވާން ލޭ ހިނގާ ދަރިން، މި ޤައުމުގައި އާލާވެ އިތުރުވަމުން ދާންޖެހެއެވެ. ޝަހީދު ކޯޕްރަލް ޙުސައިން އާދަމާއި، ނޮވެންބަރު ތިނެއްގައި ޝަހީދުވެދިޔަ ޤައުމީ ބަޠަލުން އެ ސާބިތުކޮށްދެއްވީ އެކަމެވެ.\nއަޅުގަނޑުގެ އިޚްލާޞްތެރި ދުޢާއަކީ، މާތްވެގެންވާ އިސްލާމްދީނުގެ ހިދާޔަތުގައި، މިނިވަން ޤައުމެއްގެ ގޮތުގައި ތާއަބަދު މި ލޮބުވެތި ވަޠަން ލެއްވުމެވެ. އަދި މި ލޮބުވެތި ވަޠަންގެ ޙައްޤުގައި، ދީނާއި ޤައުމަށްޓަކައި ހަނގުރާމަކުރާ މުޖާހިދުންނަށް، ނަޞްރާއި ނަޞީބާއި ކާމިޔާބު މިންވަރުކޮށްދެއްވުމެވެ.


Air India salaamaiy kuran economy class fasinjarunah salad nudheyn...\nވިޔަފާރި - އެއަރ އިންޑިއާ\nއެއަރ އިންޑިއާ ސަލާމަތް ކުރަން އިކޮނޮމީ ފަސިންޖަރުންނަށް ސެލަޑް ނުދޭން ހުށަހަޅައިފި\nއެއަރ އިންޑިއާގެ ދަރަނި ފަންސްހާސް ކުރޯޑު ރުޕީސް އަށް އަރާ\nކ. މާލެ 14 ޖޫން 2017 | ބުދަ 16:51 1,932\nމަތިންދާ ބޯޓެއްގައި ފަސިންޖަރުންނަށް ދީފައިވާ ކާއެއްޗެހީގެ ފޮޓޯއެއް - ގޫގުލް\nދަރަނި ބޮޑުވަމުން އަންނަ އެއަރ އިންޑިއާގެ ސަލާމަތް ކުރަން އެ އެއަރލައިންގެ އިންޓަނޭޝަނަލް ފްލައިޓް ތަކުން އިކޮނޮމީ ކްލާސް ފަސިންޖަރުންގެ މެނޫން ސެލަޑް ކަނޑާލަން ހުށަހަޅައިފިއެވެ.\nމި ގޮތައް ހުށަހެޅީ، އެއަރ އިންޑިއާގެ ދަރަނި ބޮޑުވަމުން ދިއުމާއި ގުޅިގެން ދަރަނި ކުޑަކޮށް އާމްދަނީ އިތުރު ކުރެވޭނެ ގޮތްތައް ހޯދުމަށް އެގްޒެކެޓިވް މުވައްޒަފުންނަށް ކުންފުނީގެ ސީއެމްޑީ އަޝްވާނީ ލޮހާނީ އެންގުމާ ގުޅިގެން ހުށަހެޅި ޚިޔާލުތަކުގެ ތެރޭގައެވެ.\nއެއަރ އިންޑިއާއަކީ އިންޑިއާ ސަރުކާރުން ބޮޑު ހޭދަ އެއް ކުރަންޖެހިފައިވާ އަދި ދުވަހެއް ދުވަހަކަށް ޓެކްސް ފައިސާ އިތުރަށް ފަމްޕް ކުރަން ޖެހިފައިވާ އެއަރލައިން އެކެވެ.\nއެއަރ އިންޑިއާގައި ކެބިން އިންޗާޖް އެއްގެ ގޮތުގައި މަސައްކަތްކުރާ މުވައްޒަފަކު ބުނި ގޮތުގައި އިކޮނޮމީ ކުލާހުގެ ފަސިންޖަރުންގެ ތެރެއިން ސެލަޑް ކަނީ މަދު ބައެކެވެ. އެއީ ގާތްގަނޑަކަށް 20 އިން ސައްތަ މީހުންނެވެ. އެހެން ކަމުން އިކޮނޮމީ ކްލާހުގައި ކާންދޭއިރު ސެލަޑް ނުހިމަނަމާ ނަމަ ބޮޑު އެއްޗެއް ޚަރަދުން ސަލާމަތް ކުރެވޭނެއެވެ.\nއެއަރލައިން ތަކުން ޚަރަދު ކުޑަކުރުމަށް އަބަދުވެސް ފިޔަވަޅުތައް އަޅަމުން ގެންދެއެވެ. އެގޮތުން ދާދި ފަހުން ޑޮމެސްޓިކް އެއަރލައިން އަކުން ވަނީ ކޮކްޕިޓްގެ ބޭރުގައި ދަމާފައި ހުންނަ ފޮތިގަނޑުގައި ބުޅި ނާޅުވާ ފޮތިގަނޑު ހަރުކުރާ ގޮތައް ނިންމާފައެވެ. އެހެން އެއަރލައިން އަކުންވަނީ ކެބިން ކުރޫންގެ ގޮތުގައި ހަމައެކަނި އަންހެނުން ބޯޓުގައި މަސައްކަތް ކުރާ ގޮތް ހަދާފައެވެ. މިފަދަ ފިޔަވަޅުތަކަކީ ބޯޓުގެ ބަރުދަން ލުއިކޮށް ތެލުގެ ޚަރަދު ކުޑަ ކުރުމުގެ ބޭނުމުގައި އަޅާ ފިޔަވަޅުތައް ކަމުގައި ވެއެވެ.\nއެއަރ އިންޑިއާގެ ދަރަނީގެ އަދަދު ފަންސާސްހާސް ކުރޯޑު ރުޕީސް އަށް އަރާ ކަމަށް ނިއުސް އެއިޓީން އިން ރިޕޯޓުކޮށްފައިވެއެވެ. ސަރުކާރުން ގެންދަނީ ދަރަނީގެ މިންވަރު ކުޑަކުރެވޭނެ ގޮތްތައް ބަލަމުންނެވެ. މީގެ ތެރޭގައި އެއަރލައިން ޕްރައިވެޓައިސް ކުރުމުގެ ވިސްނުންވެސް އިންޑިއާ ސަރުކާރުން ވިސްނާ ކަމަށްވެސް ޚަބަރުތައް ބުނެއެވެ.


މާބަނޑު ދުވަސްވަރު ކުރެވޭ ޓެސްޓުތައް | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ކުރެވޭ ޓެސްޓުތައް\n* ފުރަތަމަ ތިންމަހު ކުރެވޭ ޓެސްޓުތައް.\n* ދެވަނަ ތިންމަހު ކުރެވޭ ޓެސްޓުތައް.\n* ފަހުތިންމަހު ކުރެވޭ ޓެސްޓުތައް.\nފުރަތަމަ ތިންމަހު ކުރެވޭ ޓެސްޓުތައް.\nމާބަނޑު ދުވަސްވަރު ކުރެވޭ ޓެސްޓުތަކަކީ މައިމީހާއާއި ދަރިފުޅުގެ ސިއްހަތު ދަނީ ރަނގަޅަށްތޯ ބެލުމަށްޓަކައި ބެލެވޭ ބެލުންތަކުގެ ތެރެއިން އެއްކަމެވެ. ބަލިވެއިނުމަށްފަހު އެންމެފުރަތަމަ ޑޮކުޓަރަށް ދިއުމުން ބަނޑާއި ދަށްބަނޑު އަދި ހަށީގަނޑު ޑޮކުޓަރު ބަލައި ޗެކުކުރާނެއެވެ. މިގޮތުން ބަލާބެލުމުގައި ކުރިމަތިފަރާތަށް އެއްޗެއް ކޮއްޕައިގެން ރަހިމުގެ ކަރުން އެތިކޮޅެއް ނެގުމަކީ އެކަށީގެންވާ ކަމެކެވެ. އެއީ ރަހިމުގެ ކަރުގެ ހަތާތަކުގެ ތެރޭގައި އެއްވެސް ބަލިހަތާއެއް ނުވަތަ ޠަބީޢީނޫން ހަތާއެއް ހުރިތޯ ބެލުމަށެވެ. ހަމައެފަދައިން މިހަތާތައް މުޑުވަށްކޮށްގެން ކަލަމީޑިއާ ނުވަތަ ގޮނޯރިއާ ފަދަ ބެކުޓީރިއާއެއް ހުރިތޯ ބެލުމަކީވެސް އެކަށިގެންވާ ކަމެކެވެ.\nދެވަނައަށް ކުރެވޭ ޓެސްޓަކީ ލޭގެޓެސްޓުތަކެވެ. މިގޮތުން ލޭދަށްވެފައި ހުރިތޯ ނުވަތަ ނޫންތޯ އަދި ރީސަސް ޕޮޒިޓިވުތޯ ނުވަތަ ނެގެޓިވުތޯ ބަލާނެއެވެ.\nމީގެއިތުރުން ތިރީގައި އެވާ ޓެސްޓުތައް ކުރުމަށް ޑޮކުޓަރު އިރުޝާދު ދިނުމަކީ އެކަށީގެންވާކަމެކެވެ.\n- ހެޕަޓައިޓިސް ބީ.\n- ވިލާތު ހިމަބިހީގެ ދިފާއީބާރު ހުރިތޯބެލުން.\n- ފާނަބަސަންދުގެ ދިފާއީބާރު ހުރިތީބެލުން.\n( ފަހުދެޓެސްޓު ކުރާނީ ކުރިން މިބަލި ޖެހިފައި ނުވާނަމ ނުވަތަ މިބަލީގެ ވެކުސިން ޖަހައިފައި ނުވާނަމައެވެ.)\nއިސްވެދިޔަ ޓެސްޓުތަކަކީ ލޭނައިގައިގެން ކުރެވޭ ޓެސްޓުތަކެކެވެ. ލޭގެ ޓެސްޓުތަކުގެ އިތުރުން ފުރަތަމަ ތިންމަހު ކުޑަކަމުދާ އެއްޗެތިވެސް ތެސްޓު ކުރާނެއެވެ. މިގޮތުން ގުރުދާ ނުވަތަ ކިޑުނީ ރަނގަޅަށް މަސައްކަތް ކުރޭތޯއާއި ކުޑަކަމުދާ އެއްޗެތީގައި މައްސަލައެއް ހުރިތޯއާއި ކުޑަކަމުދާ ނިޒާމަށް ބެކުޓީރިޔާފަދަ ދިރޭއެއްޗެއްގެ ސަބަބުން ބައްޔެއް ޖެހިފައި ހުރިތޯބަލާނެއެވެ.\nއާއިލާގެ އެހެންމީހަކަށް ހަކުރުބަލި ޖެހިފައިވާނަމަ ނުވަތަ ކުރިން ލިބުނު ކުއްޖަކު ހަތަރު އުފަންވިއިރު4ކިލޯއަށްވުރެ ބަރުނަމަ ނުވަތަ ހަކުރުބަލި ޖެހުމުގެ ފުރުޞަތު ބޮޑުކަމަށް ޝައްކުކުރެވޭނަމަ ހަކުރުބަލި ހުރިތޯ ބެލުމަށް ފުރަތަމަ ޑޮކުޓަރަށް ދެއްކުމުންވެސް ޓެސްޓު ކުރުމަކީ އެކަށީގެންވާކަމެކެވެ.\nއަދި ބައެއް ހާލަތްތަކުގައި ޓީބީ ހުރިތޯ ބެލުމަށް އަތުގެ މުލައްދަޑިގެ ހަންގަޑުގެ ދަށަށް އިންޖެކުޝަނެއް ޖެހުމަކީވެސް އެކަށީގެންވާ ކަމެކެވެ.\nއަދި ޓެސްޓު ކުރެވެން ހުރިނަމަ ވިރާސީބައްޔެއް ނުވަތަ އުފެދުމުގެ ބައްޔެއް ހުރިތޯ ބެލުމަށް ތަފާތު ޓެސްޓުތައް ކުރުމަކީވެސް އެކަށީގެންވާ ކަމެކެވެ. މިގޮތުން ފުރަތަމަ ތިންމަހު ކުރެވޭ ޓެސްޓުތަކުގެތެރޭގައި ބަނޑަށް 9-13 ހަފުތާގައި ކުރެވޭ ލޭގެ ބައެއް ޓެސްޓުތައް ހިމެނެއެވެ. އަދި ކުރެވަން ހުރިނަމަ 11-13 ހަފުތާގައި ނިއުކަލް ޓްރާސްލިއުސެންސީ ސްކްރީނިން ޓެސްޓު ހެދުމަކީވެސް އެކަށީގެންވާ ކަމެކެވެ. މިއީ ސްކޭންގެ ވައްތަރެކެވެ. މިޓެސްޓުތަކުގެ އެހީގައި ދަރިފުޅުގެ އުފެދުމުގެ ބައްޔެއް ނުވަތަ ވިރާސީ ބައްޔެއް ހުރިތޯ ބަލައި ޗެކުކުރާނެއެވެ.\nއަދި މައިމީހާގެ ސިއްހީ ތާރީހާއި އާއިލާގެ ސިއްހީތާރީހުގެ މައްޗަށް ބަލައި މައިމީހާއަކީ އެއްވެސް ވިރާސީ ބައްޔެއް އުފުލާ މީހެއްތޯ ބެލުމަށް ތެސްޓު ކުރުމަކީވެސް އެކަށީގެންވާ ކަމެކެވެ. މިގޮތުން ލޭގެ ބައެއް ބަލިތައް ކަމުގައިވާ ތެލެސީމިޔާ، ސިކަލްސެއްބަލި އަދި މީގެއިތުރުން ސިސްޓިކު ފައިބްރޯސިސް ފަދަ ބައްޔެއް އުފުލާމީހެއްތޯ ބެލުމަށް ޓެސްޓު ކުރުމަކީ އެކަށީގެންވާ ކަމެކެވެ.\nދެވަނަ ތިންމަހު ކުރެވޭ ޓެސްޓުތައް.\nދެވަނަ ތިންމަހު ޑިކުޓަރަށް ދައްކާ ކޮންމެފަހަރަކު ކުޑަކަމުދާ އެއްޗެތި ޓެސްޓު ކުރުމަކީ އެކަށީގެންވާކަމެކެވެ. އެއީ މާބަނޑަށް ވިހަވުމުގެ އެއްވެސް އަލާމާތެއް ހުރިތޯ ބެލުމަށެވެ. މީގެއިތުރުން ކުޑަކަމުދާނިޒާމުގައި އެއްވެސް ވައްތަރެއްގަ ނުރައްކާތެރި ބެކުޓީރިއާއެއް އުޅޭތޯ ބެލުމަށެވެ.\nއާއްމުގޮތެއްގައި ވަރަށް ގިނަ ޑޮކުޓަރުން ބަނޑަށް 16-20 ހަފުތާގައި ބަނޑު ސްކޭން ކުރާނެއެވެ. އެއީ ދަރިފުޅުގެ އެއްވެސް ޖިސްމާނީ ބައްޔެއް ހުރިތޯ ބެލުމަށާއި ވިހެކަމަށް ލަފާ ކުރާ ދުވަސް ބެލުމަށެވެ.\nބަނޑަށް 24-28 ހަފުތާގައި ބަލިވެއިނުމުން ބައެއް މީހުންނަށް ޖެހޭ ހަކުރުބަލި ހުރިތޯ ނުވަތަ ނޫންތޯ ބެލުމަށް ގުލްކޯޒް ސްކްރީން ޓެސްޓެއް އާއްމުގިތެއްގައި ހައްދާނެއެވެ. ހަމައެފަދައިން ލޭދަށްވެފައިހުރިތޯ ނުވަތަ ނޫންތޯ ބެލުމަށް ލޭގެޓެސްޓެއްވެސް ހެދުމަކީ އެކަށީގެންވާ ކަމެކެކެވެ.\nމައިމީހާގެ ލެޔަކީ ރީސަސް ނެގެޓިވު ލެއިނަމަ އަދި ފިރިމީހާގެ ލެޔަކީ ރީސަސް ޕޮޒިޓިވު ލޭނަމަ ގާތްގަޑަކަށް ބަނޑަށް 28 ހަފުތާގައި ހަށިގަނޑުގައި ހަށިގަނޑުގައި ރީސަސް އެންޓިބޮޑީ ހުރިމިންވަރު ބެލުމަށް ޓެސްތު ކުރުމަކީ އެކަށީގެންވާ ކަމެކެވެ. އަދި މިއެންޓިބޮޑީ ހުންނަންވާވރަށް ވުރެ ގިނަނަމަ ރީސަސް އިމިއުން ގުލޮބިއުލިން ޑޯޒެއް މައިމީހާއަށް ދޭން ޖެހޭނެއެވެ.\nދަރިފުޅުގެ އުފެދުމުގެ ނުވަތަ ވިރާސީ އެއްވެސް ބައްޔެއް ހުރިތޯ ބެލުމަށް ބަނޑަށް 15 ވަނަ ހަފުތާއާއި 18 ވަނަ ހަފުތާއާއި ދޭތެރޭގައި ލޭގެޓެސްޓުތަކެއް ހެއްދުމަކީ އެކަށީގެންވާ ކަމެކެވެ. މިގޮތުން ކުރެވޭ ޓެސްޓުތަކުގެ ތެރޭގައި އިންޓަރގުރޭޓަޑު ޓެސްޓު ނުވަތަ ސިކުއެންޝަލް ސްކްރީނިން ޓެސްޓުފަދަ ޓެސްޓުތައް ހިމެނެއެވެ.\nފަހުތިންމަހު ކުރެވޭ ޓެސްޓުތައް.\nފަހުތިންމަހުގައިވެސް އެންމެއާއްމުކޮށް ކުރެވޭ ޓެސްޓުތަކުގެތެރޭގައި ކުޑަކަމުދާ އެއްޗެތި ތެސްތު ކުރުން ހިމެނެއެވެ. އެއީ ހަމަ ކުރިންވެސް ޓެސްޓު ކުރެވުނު ފަދައިން މާބަނޑަށް ވިހަވުމުގެ އެއްވެސް އަލާމާތެއް ހުރިތޯ ބެލުމަށާއި ކުޑަކަމުދާ ނިޒާމުގައި ނުރައްކާތެރި އެއްވެސް ބެކުޓީރިއާއެއް ހުރިތޯ ބެލުމަށެވެ.\nމާބަނޑަށް 35-37 ހަފުތާއާއި ދޭތެރޭގައި މައިމީހާގެ ހަށިގަނޑުގައި ގުރޫޕު ބީ ސްޓްރެޕު ހުރިތޯ ބެލުމަށް ޓެސްޓު ކުރާނެއެވެ. އަދި މިބެކުޓީރިއާ ހުރިނަމަ މިބެކުޓީރިއާ މެރުމަށްތަކައި ވިހާއިރު ނުވަތަ ވިހެއުމުގެ ކުރިން ބޭސްދޭނެއެވެ.\nތިރީގައި އެވަނީ އިސްވެދިޔަ ޓެސްޓުތަކުގެ އިތުރުން ކުރެވޭ ބައެއް ޓެސްޓުތަކެވެ.\n- ހަކުރުބަލި ހުރިތޯ ބެލުމަށް ކުރާ ގުލްކޯޒު ޗެލެންޖު ޓެސްޓުން ހަށިގަނޑުގައި ހަކުރު ހުރިމިންވަތު މަތިކަމަށް ދައްކާނަމަ ބަލިވެއިނުމުން ޖެހޭ ހަކުރުބަލި ހުރިތޯ ބެލުމަށް ގުލްކޯޒު ޓޮލަރެންސް ޓެސްޓު ހެދުން.\n- ލޭދަށްވެފައި ހުރިތޯ ބެލުމަށް ޅޭޓެސްޓު ކުރުން. ހާއްސަކޮށް މިއން ދުވަހެއްގައި ނުވަތަ ދެވަނަ ތިންމަހުގައި މިފަދަ ޓެސްޓެއް ކުރެވިފައި ނެތްނަމަ މިޓެސްޓު ކުރުން ވަރަށް މުހިއްމުވާނެއެވެ.\n- ސިފިލިސް، ކަލަމީޑިއާ، ގޮނޯރިއާ އަދި އެއިޑުސް ފަދަ ޖިންސީ ގުލޫމުގެ ޒަރީއާއިން އަރާބައްޔެއް ޖެހިދާނެ ކަމުގެ ފުރުޞަތު އޮތްނަމަ ނުވަތަ ޝައްކުކުރެވޭނަމަ މިއިން ބައްޔެއް ހުރިތޯ ޓެސްޓު ކުރުން.\n- ބަނޑަށް ކުރީކޮޅު ކުރާ ސްކޭނުން މަސް އިންނަންވާ ތަން ނޫން ތަނެއްގައި އިންނަމަ މިހާރު އަލުން ސްކޭން ކޮށްގެން މަސްއިންތަން ބެލުމަށް ޓެސްޓު ކުރާނެއެވެ.\nމީގެއިތުރުން މާބަނޑުގައި އެއްވެސް ނުރައްކަލެއް ހުރިނަމަ އިތުރު ޓެސްޓުތައްވެސް ހަދަން ޖެހުމަކީ އެކަށީގެންވާ ކަމެކެވެ.


SunOnline: Dr. Niyaf ge vahakathakah Rozaina thaaeedhu kurevumun Azim ge nuruhun\ndate_range ހުކުރު 25 ސެޕްޓެމްބަރު 2020\nޑރ. ނިޔާފްގެ ވާހަކަތަކަށް ރޮޒެއިނާ ތާއީދު ކުރެއްވުމުން އާޒިމްގެ ނުރުހުން\n21 Jul 2020, 00:33\nރައްޔިތުންގެ މަޖިލީހުގެ ޖަލްސާއެއްގެ ތެރެއިން މެމްބަރު އަލީ އާޒިމް -- ފޮޓޯ/ މަޖިލިސް\nއާންމު ސިއްހަތުގެ ގާނޫނަށް ގެންނަން ހުށަހެޅި އިސްލާހަށް ޑރ. އަލީ ނިޔާފް ދެއްވި ހިޔާލަށް، ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެމްބަރު އަދި އެމްޑީޕީގެ ޗީފް ވިޕް ރޮޒެއިނާ އާދަމް ތާއީދުކުރެއްވުމުން މެދުހެންވޭރު ދާއިރާގެ މެމްބަރު އަދި އެމްޑީޕީގެ ޕާލިމެންޓަރީ ގްރޫޕުގެ ލީޑަރު އަލީ އާޒިމް ނުރުހުންފާޅުކުރައްވައިފިއެވެ.\nސިއްހީ ނުރައްކަލެއް އިއުލާނުކޮށް ނެރޭ ގަރާރު، 48 ގަޑިއިރުތެރޭގައި ރައްޔިތުންގެ މަޖިލީހަށް ހުށަހަޅައި، މަޖިލީހުގެ ރުހުން ހޯދަން ޖެހޭ ގޮތަށް އާންމު ސިއްހަތު ރައްކާތެރި ކުރުމުގެ ގާނޫނަށް ހުށަހެޅި އިސްލާހުގެ ބިލަށް މަޝްވަރާ ހޯދުމަށް ބޭއްވި ބައްދަލުވުމުގައި ރޭ ޑރ. ނިޔާފް ވަނީ ވާހަކަފުޅު ދައްކަވައިފައެވެ.\nޑރ. ނިޔާފް ދެއްކެވި ވާހަކަފުޅުން ބައެއް ފެންނަ ވީޑިއޯއެއް މެމްބަރު ރޮޒެއިނާ ވަނީ ޓްވީޓު ކުރައްވައިފައެވެ. ސިއްހީ ކުއްލި ނުރައްކަލުގެ ހާލަތުގައި މިސްކިތްތައް ބަންދު ކުރެވޭ ނަމަ ރައްޔިތުންގެ މަޖިލިސްވެސް ބަންދު ކުރެވެން ޖެހޭ ކަމަށް ޑރ. ނިޔާފް ވިދާޅުވާތަން އެ ވީޑިއޯއިން ފެނެއެވެ. އަދި ސިއްހީ ކުއްލި ނުރައްކަލުގެ ހާލަތުގެ ގަރާރު ބާތިލު ކުރުމުގެ ބާރާއި، ގަަރާރަށް ބަދަލު ގެނައުމުގެ ބާރާއި، މަޖިލީހަށް ފެންނަ ބަދަލެއް ގަރާރަށް ގެނައުމުގެ ބާރު ބިިލުގައި މަޖިލީހަށް ދީފައިވާކަން ފާހަގަކުރައްވައި ސިއްހީ މާހިރުންގެ ލަފައާއެކު އެކަން ކުރަން ބިލުގައި ހިމަނަން އޭނާ އެދިވަޑައިގެންނެވިތަން ފެނެއެވެ.\nއެ ވީޑިއޯއާއެކު ރޮޒެއިނާ ވިދާޅުވީ، ޑރ. ނިޔާފް ދެއްކެވި ވާހަކައާ އެއްބަސްވެވަޑައިގަންނަވާ ކަމަށެވެ. އަދި އޭނާގެ ހުށަހެޅުންތައް ކޮމެޓީއިން ބަލައިގަންނާނެ ކަމަށް އުންމީދު ކުރައްވާ ކަމަށް ވިދާޅުވިއެވެ.\nރޮޒެއިނާގެ ޓްވީޓަށް ރައްދުދެއްވައި އާޒިމް ވިދާޅުވީ، ޕާޓީގެ ޗީފް ވިޕް ކަމަށްވާ ރޮޒެއިނާގެ ހިޔާލުތައް ޕީޖީ ގްރޫޕުގެ ތެރޭގައި މަޝްވަރާ ކުރެއްވޭނެ ކަމަށެވެ. އެކަން ކުރަންވީ ސޯޝަލް މީޑިއާގައި ނޫން ކަމަށް އޭނާ ވިދާޅުވިއެވެ. އަދި މިއީ ތާއީދު ހޯދުމުގެ މުބާރާތެއް ނޫން ކަމަށާއި، އަމިއްލަ ފައިދާއަށް "ޕޮޕިއުލިސްޓް އެޖެންޑާ" ކުރިއެރުވުމަކީ ރަނގަޅު ގޮތެއް ނޫން ކަމަށް ވިދާޅުވިއެވެ.\nމާފަންނު އުތުރު ދާއިރާގެ މެމްބަރު އިމްތިޔާޒު ފަހުމީވެސް ވަނީ ރޮޒެއިނާގެ ޓްވީޓަށް ފާޑުވިދާޅުވެފައެވެ. އޭނާ ވިދާޅުވީ، ރޮޒެއިނާ ކޮމެންޓު ކުރެއްވީ ބިލު ވިދާޅުނުވެހެން ހީވާ ކަމަށެވެ.\nއާޒިމްގެ ވާހަކަތަކަށް ރައްދު ދެއްވަމުން ރޮޒެއިނާ ވިދާޅުވީ، އޭނާ އާންމުންގެ ތެރޭގައި އެއްބަސްވީ ވަރަށް އިހުތިރާމު ލިބިފައިވާ ޑޮކްޓަރަކު ދެއްވި ރަނގަޅު ހިޔާލަކަށް ކަމަށެވެ. އަދި މައްސަލައަކީ މިހާރު އެކަމަކާ ގުޅިގެން މަޝްވަރާ ކުރެވެމުންދާ މައްސަަލައެއްކަން ފާހަގަކުރެއްވިއެވެ. އަދި އާޒިމް އެހެން ވިދާޅުވުމުން ހައިރާންވެވަޑައިގަންނަވާ ކަމަށްވެސް ރޮޒެއިނާ ވިދާޅުވިއެވެ.\nއެ ގާނޫނަށް ހުށަހެޅި އިސްލާހުތަކާ ގުޅޭގޮތުން ޑރ. ނިޔާފް ފާހަގަ ކުރެއްވި ކަންކަމަށް ރޮޒެއިނާ ތާއީދު ކުރައްވާފައިވާއިރު، ބިދޭސީންނަށް ރެޒިޑެންޓު ވިސާ ދިނުމުގައި ފަސޭހަ ގޮތްތަކެއް ހަދަން ހުށަހެޅި އެމްޑީޕީގެ އިސްލާހުގައިވާ ކަންކަމަށް އޭނާ ވަނީ ދެކޮޅު ހައްދަވައިފައެވެ.\nސޫޒަންގެ ހަޔާތުން ސިޔާސީ، ފިލްމީ "ޗަރުކޭސް"\nއެމްޑީޕީ މެމްބަރުން މަދުވިއިރު، ޕީޕީއެމްގެ އަދަދު މައްޗަށް\nޕާޓީތަކުގެ ގާނޫނުގެ އިސްލާހުތަކަށް އެމްޑީޕީން ހިޔާލު ހޯދަނީ


Germanuge music festivalah honu elhumun baakee show thah cancel | Mihaaru\nހޮނިހިރު ދުވަހު ވެސް ޝޯ ބާއްވަމުން ދިޔަ އިރު ބޯކޮށް ވާރޭވެހެމުން ދިޔަ. --ފޮޓޯ:އޭއެފްޕީ\nޖަރުމަނުގެ މިއުޒިކް ފެސްޓިވަލަށް ހޮނުއެޅުމުން ބާކީ ޝޯތައް ކެންސަލް\n05 ޖޫން 2016 - 13:49\nބާލިން (ޖޫން 5) - ޖަރުމަނުގައި ރޮކް މިއުޒިކް ފެސްޓިވަލެއް ކުރިއަށް ދަނިކޮށް ހޮނުއަޅާ 80 މީހުން ޒަޚަމްވުމާ ގުޅިގެން ފެސްޓިވަލުގެ ފަހު ޝޯ ކެންސަލްކޮށްފައިވާ ކަމަށް އިންތިޒާމްކުރި ފަރާތުން ބުނެފި އެވެ.\nޝޯ އިންތިޒާމް ކުރި ފަރާތުން ބުނީ ޓިކެޓް ވިއްކާ ހުސްވެފައިވާ ފަހު ޝޯ ކެންސަލް ކުރަން ޖެހުނީ މޫސުން އިތުރަށް ގޯސްވާނެ ކަމަށް ލަފާކުރެވޭތީ ކަމަށެވެ. ހޮނިހިރު ދުވަހުގެ ރޭ ވެސް ޝޯ ކުރިއަށް ދަނިކޮށް ގުގުރުމާ އެކު ބޯކޮށް ވާރޭ ވެހެން ފެށުމުން ވަނީ ޝޯ މެދުކަނޑާލަން ޖެހިފަ އެވެ. އަދި އޯޕަން އެއާގައި ބޭއްވި ޝޯ ބަލަން ވަދެ ތިބި 92،000 މީހުން ހިޔާވަހިކަން ހޯދަން ޖެހުނީ ކާރުތަކާއި ޓެންޓްތަކަށް ވަދެގެންނެވެ.\nފެސްޓިވަލް ކުރިން ހުއްޓާލަން ޖެހުނީ މޫސުމް ގޯސްވެގެން ކަމަށް ޝޯތައް އިންތިޒާމް ކުރި ފަރާތުން ބުނި. --ފޮޓޯ:އޭއެފްޕީ\nޝޯ އިންތިޒާމް ކުރި ފަރާތުން ބުނެފައި ވަނީ ޓިކެޓް ވިއްކާފައި ވަނިކޮށް ކެންސަލް ކުރަން ޖެހުމަކީ ހިތާމަ ކުރަން ޖެހޭ ކަމެއް ކަމަށާއި އެކަމަކު އެންމެ އިސްކަން ދެނީ ޝޯ ބަލަންދާ މީހުންގެ ސަލާމަތަށް ކަމަށެވެ. މި ފެސްޓިވަލުގެ ޝޯތައް ކުރިން ކެންސަލް ނުކުރުމުން ވެސް ވަނީ ފާޑުކިޔުންތައް އަމާޒުވެފަ އެވެ. ހޮނު އެޅުމުން ޒަޚަމްވި މީހުންގެ ތެރޭން އަށް މީހެއްގެ ހާލު ސީރިއަސް ކަމަށް އޮފިޝަލުން ބުނެ އެވެ.\nޖަރުމަނުގެ މިއުޒިކް ފެސްޓިވަލުގެ ޝޯތައް ބަލަން 90،000 އަށް ވުރެ ގިނަ މީހުން ޒިޔާރަތް ކުރި. --ފޮޓޯ:އޭއެފްޕީ\nޖަރުމަނުގައި އެންމެ މަޝްހޫރު އެއް މިއުޒިކް ފެސްޓިވަލުގެ ގޮތުގައި ބަލާ ރޮކް އޭމް ރިންގް ވެސްޓަލް ކުރިއަށް ދަނިކޮށް މިދިޔަ އަހަރު ވެސް ވަނީ ހޮނުއަޅައިގެން 33 މީހުން ހޮސްޕިޓަލަށް ގެންދަން ޖެހިފަ އެވެ. ޖަރުމަނުގެ ހުޅަނގު ދެކުނުގައި ފުޓުބޯޅަ މެޗެއް ކުޅެމުން ދަނިކޮށް މިދިޔަ ހަފުތާގައި ހޮނުއެޅުމުން 35 މީހުންނަށް ވަނީ އަނިޔާވެފަ އެވެ. އަދި ޕެރިހުގެ ޕާކެއްގައި ކުޑަ ކުއްޖެއްގެ އުފަން ދުވަހުގެ ޕާޓީއެއް ކުރިއަށް ދަނިކޮށް ހޮނުއެޅުން 11 މީހުން ވަނީ ޒަޚަމްވެފަ އެވެ.\nމެދުތެރޭ ޔޫރަޕަށް މިހާރު ކުރަމުންދާ ވިއްސާރައިގައި ޖަރުމަނުން މިހާތަނަށް ވަނީ 11 މީހުން މަރުވެފަ އެވެ.\nއިތުރު ލިޔުންތައް ޖަރުމަން


ޢާދުބާގައިގެ މީހުންގެ ނިމުން - Shuba's Hijama & Herbal Medicine Clinic\nމާނައީ :” ތިމަން ﷲ ގެ އަމުރުފުޅު އައި ހިނދު ހޫދު ޢަލައިހިއްސަލާމް އާއި، އެނާގެ އަރިހުގައި، އީމާންވެގެންތިބި މީހުން ، ތިމަން ﷲ ގެ ރަޙްމަތާއި، އެކު ސަލާމަތް ކުރަށްވައި، އަދި ގަދަފަދަ ވެގެންވާ، ޢަޛާބުން ތިމަން ﷲ އެބައިމީހުން ސަލާމަތްކުރެއްވީމެވެ. އެއީ ( އެބަހީ : ކާފިރުވީ މީހުން ނަކީ ) ޢާދު ބާގައިގެ މީހުންނެވެ، އަދި އެބައި މީހުން އެބައި މީހުންގެ ވެރި ﷲ ގެ އާޔަތްތަކަށް އިންކާރުކޮށް ދެކޮޅުހެދިއެވެ. އަދި އެކަލާންގެ ފޮނުއްވި ރަސޫލުންނަށް އުރެދުނެވެ. އަދި އަނިޔާވެރި ( ބާރު ގަދަ ) ކޮންމެ ޖައްބާރެއްގެ އަމުރަށް ތަބަޢަ ވިއެވެ. މިދުނިޔޭގައިވެސް، އަދި ޤިޔާމަތް ދުވަހުންވެސް، އެބައިމީހުންނަށް ލަޢުނަތް ލެއްވުނެވެ. ދަންނާށެވެ! ހަމަކަށަވަރުން ޢާދުބާގައިގެ މީހުން އެބައިމީހުންގެ ވެރިރަސްކަލާންގެ ކިބައަށް ކާފިރުވިއެވެ. ދަންނާށެވެ ! ޢާދު ބާގައިގެ މީހުންނަށް ހަލާކާއި ނެތިދިއުން ހުއްޓެވެ. އެއީ ހޫދުގެ ފާނުގެ ޤައުމުގެ މީހުންނެވެ.”\nމިލިޔުމަކީ ނޫރުލް އިސްލާމް ވެބްސައިޓްގަ ޑރ. މުޙައްމަދު ޝަހީމް އަލީ ސައީދު ލިޔުއްވާފައިވާ އަރޓިކަލް އެކެވެ.


"Kuda meehaa" ah Salmaan ge dhauvatheh\nކުޑަ ކުޑަ މީހާ އަޒީމް ޕޮލިސް ސްޓޭޝަނުގައި\nއަޒީމް މަންސޫރީ ކިޔާ "ކުޑަ މީހާ" ގެ ވާހަކަ ދާދި ފަހުން ސޯޝަލް މީޑިއާގައި ވައިރަލްވީ އޭނާއަށް ކައިވެނި ކުރާނެ އަންހެނަކު ނުލިބިގެން އެ ކަމުގައި ފުލުހުންގެ އެހީތެރި ކަމަށް އެދުނީމަ އެވެ. އަޒީމްގެ ވާހަކަ ނޫސްތަކުގައި ލިޔެވުނު ހިސާބުން އިންޑިޔާގެ ފިލްމީ ތަރިންގެ ސަމާލު ކަމަށް ވެސް މި ވާހަކަ އައެވެ.\nއަދި މިހާރު އެކްޓަރު ސަލްމާން ޚާން ވަނީ އޭނާއާ ބައްދަލުކޮށްލަން މުމްބައި އަށް އަންނަން އަޒީމް އަށް ދައުވަތު ދީފަ އެވެ. ސަލްމާންގެ މި ދައުވަތާ އެކު އަޒީމް ވަނީ އުފަލުން ފޮޅިފަ އެވެ.\nއިންޑިޔާގެ އުއްތަރު ޕްރަދޭޝްގެ ޝާމްލީގައި ދިރިއުޅޭ އަޒީމް އަކީ ޑުވޯފް މީހެކެވެ. އޭނާގެ އިސްކޮޅުގައި ހުންނަނީ ދެ ފޫޓު ތިން އިންޗި އެވެ.\nއަޒީމް ބުނި ގޮތުގައި ޕްރޮޕޯޒަލް ހިފައިގެން ވަރަށް ގިނަ މީހުން އޭނާގެ ގެޔަށް އާދެ އެވެ. ނަމަވެސް އޭނާ ފެނުމާއެކު ކޮންމެ މީހަކުވެސް ދުވެ ފިލަނީ އެވެ. އޭނާ ހުންނަލެއް "ކުޑަކުޑަ" ކަމުންނެވެ.\nޝާމްލީގައި ކޮސްމެޓިކް ފިހާރައެއް ހިންގާ އަޒީމް ފުލުހުން ކައިރީ ބުނެފައި ވަނީ އޭނާ ކައިވެނި ކުރަން ކޮންމެ ކަހަލަ އަންހެން ކުއްޖެއް ހޯދައި ދިނަސް މައްސަލަ އެއް ނެތެވެ. އޭނާގެ އޮތް ހަމައެކަނި ޝަރުތަކީ އެ އަންހެންކުއްޖާއަކީ ރަނގަޅަށް ތައުލީމު ހާސިލު ކޮށްގެން ހުރި ކުއްޖަކަށް ވުމެވެ.\nއުމުރުން ދުވަސްވާ ވަރަކަށް ހަޔާތުގެ ބައިވެރިޔެއްގެ މުހިއްމުކަން އިތުރުވަމުންދާ ކަމަށާއި އެއްވެސް މީހަކު އޭނާއާ ކައިވެނި ކުރަން އެއްބަސް ނުވާތީ މާ ބޮޑަށް ސްޓްރެސް ވެގެން މިހާރު ރޭގަނޑު ނުވެސް ނިދޭ ކަމަށް އަޒީމް ބުންޏެވެ.


UEFA Assist: Bhutan Athun Balive, Rajje Ah Maayoos Kan - Vaguthu\nޔޫއެފާ އެސިސްޓް: ބޫޓާން އަތުން ބަލިވެ، ރާއްޖެއަށް މާޔޫސްކަން\nޔޫއެފާ އެސިސްޓް މުބާރާތުގައި ރާއްޖެއާއި ބޫޓާން ވާދަކުރި މެޗުގެ ތެރެއިން --- ވަގުތު އިމޭޖްސް/ މުހައްމަދު އަފްޒަލް\n(ހިތަދޫ، އައްޑޫ) ޔޫއެފާ އެސިސްޓް މުބާރާތުގެ ފުރަތަމަ މެޗުގައި ބޫޓާން ކައިިރިން ބަލިވެ، ރާއްޖޭގެ 15 އަހަރުން ދަށުގެ ޓީމަށް މާޔޫސްކަމާ ކުރިމަތިވެއްޖެއެވެ.\nއައްޑޫ ސްޓޭޑިއަމްގައި މިއަދު ހަވީރު ކުޅުނު މެޗުން ރާއްޖެ ބަލިވީ 2-1ގެ ނަތީޖާއަކުންނެވެ.\nޔޫއެފާގެ އެހީތެރިކަމާއެކު އެފްއޭއެމްއިން އިންތިޒާމް ކޮށްގެން މިއަދު ފެށި ޔޫއެފާ އެސިސްޓް އަންޑާ 15 މުބާރާތަކީ މިހާތަނަށް ރާއްޖޭގައި ބާއްވާ، މިއުމުރުފުރާގެ ފުރަތަމަ ބައިނަލްއަގުވާމީ މުބާރާތެވެ. އެފްއޭއެމްއިން ވިދާޅުވެފައި ވަނީ މި މުބާރާތަކީ ރާއްޖޭގެ ފުޓުބޯޅައިގައި ޒުވާން ޖީލެއް ބިނާ ކުރުމަށް އެޅިގެންދާނެ ހަރުދަނާ ބިންގަލެއް ކަމަށެވެ.\nމިއަހަރުގެ މުބާރާތުގައި ބޫޓާންގެ އިތުރުން ރާއްޖެއާއެކު ދެން ވާދަކުރާނީ އޭޝިއާގެ ފުޓުބޯޅައިގައި އެންމެ މަތީ ފަންތީގެ ގައުމެއް ކަމަށްވާ ސައުދީ އަރަބިއާއާއި ޔޫރަޕްގެ ގައުމެއް ކަމަށްވާ ލެޓްވިއާއެވެ.\nއައްޑޫ ސިޓީގައި މުބާރާތް ބޭއްވިގެންދާ އިރު، މިފަދަ ބައިނަލްއަގުވާމީ މުބާރާތެއް މާލެއިން ބޭރުގައި ބޭއްވުމަކީވެސް ފާހަގަކޮށްލަން ޖެހޭ ކަމެކެވެ. މުބާރާތަށް އައްޑޫ ސިޓީ ވަރަށް ބޮޑަށް ތައްޔާރުވެފައިވާ އިރު، ގައުމީ ޓީމަށް ހިތްވަރު ދިނުމަށް ސްޓޭޑިއަމްއަށް ގިނަ ބަޔަކު ވަންކަން ފާހަގަކޮށްލެވުނެވެ. ހާއްސަކޮށް އެތައް ކުދިންނެއް ގައުމީ ޖާޒީގައި، ގައުމީ ކުލައިގައި ރާއްޖޭގެ ޓީމަށް ހިތްވަރު ދިނުމަށް ދަނޑަށް ވަދެފައިވާކަން ފާހަގަކޮށްލެވުނެވެ.\nމުބާރާތް ޝަރަފުވެރިކޮށްދެއްވީ ރާއްޖޭގެ ނައިބު ރައީސް ފައިސަލް ނަސީމެވެ. މުބާރާތުގެ ޝީލްޑް ތައާރަފް ކޮށްދެއްވީ އައްޑޫގެ ފުޓުބޯޅަ ލެޖެންޑެއް ކަމަށްވާ، މުފީދު (އުދުހޭ މުފީދު)އެވެ. ޑީއެންސީން ރާއްޖޭގެ ފުޓުބޯޅައިގައި ރަސްކަން ކުރި ޒަމާނުގައި އައްޑޫގައި ފާހަގަކޮށްލެވުނު ތަރިންގެ އިތުރުން ސާފް ޗެމްޕިއަންޝިޕްގެ ރަން މެޑަލް 2008 ވަނަ އަހަރު ރާއްޖެއިން ހޯދި އިރު، އެޓީމުގައި ވިދާލި އަހުމަދު ސައީދު (އަންމަޓީ)އާއި ގައުމީ ޓީމުގެ ލެޖެންޑް ޝަމްވީލް ގާސިމް (ބޮންޑާ)ވެސް މެޗު ބެލުމަށް ވަދެ ތިބިކަން ފާހަގަ ކޮށްލެވުނެވެ.\nބޫޓާނަކީ ސަރަހައްދީ ފުޓުބޯޅައިގައި ރާއްޖެއަށްވުރެ ދަށުގައި އޮތް ޓީމެއް ނަމަވެސް، ފަހަކަށް އައިސް އެޓީމުން އަންނަނީ ފުޓުބޯޅަ ކުރިއެރުވުމަށް ބޮޑެތި މަސައްކަތްތަކެއް ކުރަމުންކަން ފާހަގަކޮށްލެވެއެވެ. އޭގެ ނަތީޖާއެއްގެ ގޮތުން އެގައުމުގެ 15 އަހަރުން ދަށުގެ ޓީމުގެ ކުޅުން ފެނުނީ ހީކުރި ވަރަށްވުރެ ރަނގަޅަށެވެ.\nރާއްޖޭގެ ކޯޗު އަހުމަދު ހަލީމް (ޖަޑާ) މެޗުގެ ކުރިން ބުނެފައި ވަނީ މި މެޗުން މޮޅުވެވޭނެ ކަމަށާއި، އުންމީދަކީ މޮޅެއް ހޯދުން ކަމަށެވެ. އެހެން ނަމަވެސް ރާއްޖެއަށް މެޗުގެ ފުރަތަމަ ހާފް ވެގެންދިޔައީ އުނދަގޫ ހާފެއްގެ ގޮތުގައެވެ.\nބޫޓާނުން ވަރުގަދަކޮށް، މެޗު ކޮންޓްރޯލް ކޮށްގެން ކުޅުނު އިރު، ފުރަތަމަ 10 މިނެޓް ތެރޭގައި އެޓީމުން ލީޑުވެސް ނެގިއެވެ. ބޫޓާންގެ ފޯވަޑް ޖޫމޭ ނަމީލް ބޮލުން ފޮނުވާލި ބޯޅަ ގޯލަށް ވަނީ ރާއްޖޭގެ ގޯލްކީޕަރު ބޯމަތިން އޮއްސިގެންނެވެ.\nރާއްޖެއިން ގިނަ ހަމަލާތަކެއް ފުރަތަމަ ހާފްގައި ފެނިފައިނުވާ އިރު، މެދުތެރެއިން ގިނަ ޕާސްތަކެއް ގެއްލި، ކުޅުންތެރިންތެރިން ވަރުބަލިވެފައި ތިބިތަން ފެނިގެން ދިޔައެވެ. ރާއްޖޭގެ ކެޕްޓަން މުހައްމަދު ޚަނާން އާދަމް މެދުތެރެއިން ރަނގަޅަށް ކުޅުނު އިރު، އޭނާގެ މަސައްކަތުންވެސް ނަތީޖާ ނެރެވޭ ގޮތެއް ނުވިއެވެ.\nބޫޓާންއިން ސެޓް ޕްލޭ ތަކުގައި ނުރައްކާ ކުރަމުންދިޔަ އިރު، އެޓީމުން ދެވަނަ ގޯލްވެސް ޖެހީ ހިލޭ ޖެހުމަކުންނެވެ. މެޗުގެ 25 ވަނަ މިނެޓުގައި ރާއްޖޭގެ އޭރިއާ ރޮނގުމަތިން ކަހަލަ ގޮތަކަށް ލިބުނު ހިލޭ ޖެހުން ބިކާޝް ޕްރަދާން ފޮނުވާލީ ސީދާ ގޯލަށެވެ.\nހާފްގެ ފަހުކޮޅުގައި ރާއްޖޭގެ ޓީމުން ވަރަށް ބޮޑަށް ވަރުބަލިކޮށް ފެނުނު އިރު، ހަމަލާއެއް އުފެއްދުމަށް ކުރި މަސައްކަތްތައްވީ ނާކާމިޔާބެވެ. އައްޑޫ ހިތަދޫ ސްޓޭޑިއަމް ފުރާލާފައި ސަޕޯޓަރުން އޮތް އިރު، އުންމީދު ކުރަމުންދިޔައީ ދިވެހި ޓީމުގެ ގޯލަކަށެވެ.\nދެވަނަ ހާފް ރާއްޖެއިން ފެށީ ފުރަތަމަ ހާފަށްވުރެ ކުޅުން ރަނގަޅުކޮށްގެންނެވެ. ކުރިއަށް ޖެހި އެޓޭކްތައް އުފެއްދުމަށް މަސައްކަތް ކުރި އިރު، ހާފްގެ ކުރީކޮޅުގައި ގިނަ ވަގުތު ބޯޅަ ކޮންޓްރޯލްކޮށް، ގިނަ ޕާސްތައް ޖަހައިގެންވެސް ކުޅުނީ ރާއްޖެއިންނެވެ.\nހާފްގެ ކުރީކޮޅުގައި ކެޕްޓަން ޚަނާންއާއި ހަސަން އަޒުމޫން އަދި އަދުހަމްގެ ހަމަލާތައް ފާހަގަކޮށްލެވުނެވެ. ބޫޓާންގެ ގޯލްކީޕަރު ދެ ހަމަލާއެއް މަތަކުރި އިރު، އައިހަމްގެ ހަމަލާ ދިޔައީ މަތިން ބޭރަށެވެ. ދެވަނަ ހާފްގައި ރާއްޖޭގެ ޑިފެންސްވެސް ކުރީ ހާފަށްވުރެ ވަރުގަދަކޮށް ފެނުނު އިރު، ހާފްގެ ފަހުކޮޅުގައި އަނެއްކާވެސް ބޫޓާނުން ނުރައްކާ ކޮށްފައިވެއެވެ.\nރާއްޖޭ ޓީމު ވަރަށް ބޮޑަށް ފަހަތަށް ޖެހިގެން ކުޅުނުތަން ފެނުނު އިރު، އެޓޭކްތަކުގައި އެކަށީގެންވާ ގޮތެއްގައި ކުރިއަށް ނުޖެހެވޭކަން ފާހަގަކޮށްލެވެއެވެ.\nރާއްޖެއިން މެޗުގައި ހިތްވަރު އާކުރީ ފަހު ހާފްގެ 24 ވަނަ މިނެޓުގައި ކާމިޔާބުކުރި ގޯލާއެކު މުޅި ސްޓޭޑިއަމް ކައްކުވާލާއިގެންނެވެ. މެދުތެރެއިން އުފެއްދި ރީތި އެޓޭކެއްގައި ރާއްޖެއަށް ލީޑު ނަގައިދިނީ މެޗުގައި މޮޅަށް ކުޅުނު ކެޕްޓަން ޚަނާންއެވެ. ހުސްކޮށް އޭރިއާ ތެރެއަށް ވަދެ ޚަނާން ބޯޅަ ފޮނުވާލީ ވަރަށް ބަލާލާފައި ގޯލްގެ ކަނަށެވެ.\nއެގޯލަށްފަހުވެސް ރާއްޖެއިން ރަނގަޅު ޕާސްތަކާއެކު ކުރިން ކުޅުނު އިރު، ވަރަށް އުންމީދާއެކު ކުޅެމުންދިޔަ ޝައިމަން އަބްދުލް ޝަކޫރުގެ ހަމަލާއެއް ފާހަގަކޮށްލެވުނެވެ. އެހެން ނަމަވެސް މެޗުގެ ނަތީޖާ އެއްވަރު ކުރަން ރާއްޖެއިން ކުރި މަސައްކަތް ކާމިޔާބު ވާގޮތެއް ނުވިއެވެ. މެޗުގެ ފަހު މިނެޓްގައި ބޫޓާންގެ ކެލްޒާން ޖިގްމޭ ހާފް މެދެއްހާ ހިސާބުން ފޮނުވާލި ހަމަލާ އަމާޒުވީ ރާއްޖޭ ގޯލްގެ ހުރަސް ދަނޑިއަށެވެ.\nމުބާރާތުގައި މާދަމާ އޮންނަ މެޗުގައި ވާދަކުރާނީ ސައުދީ އަރަބިޔާއާއި ލެޓްވިއާއެވެ. މިމަހުގެ 23 ވަނަ ދުވަހު ރާއްޖެއިން ދެން ކުޅޭނީ ސައުދީއާ ދެކޮޅަށެވެ.\nޖުލައި 20, 2019 19:12\nޖުލައި 20, 2019 19:15\nވ ދެރަ.. ބޫޓަން ރާއްޖެ އަށް ވުރެ ކުރިއަށް ޖެހިލީ.. މުސްތަގުބަލުގައި ރާއްޖޭގެ ފުޓުބޯޅަ އޮތް ހާލަތު ތިޔަ ސިފަވަނީ\nޖުލައި 20, 2019 19:30\nމީ ސަރުކާރުން ކުޅިވަރު ތެރެއަށް ނުވަންނަން ޖެހޭނެ ގޮތަކީ ޕްރައިވެޓް ކުންފުނި ތަކަށް ރާއްޖޭގެ ހުރިހާ ކުޅި ވަރުތައް ކުޅެން ދޫކޮށްލަންވީ ވިޔަފާރި އުސޫލުން ވިޔަފާރި އުސޫލުން މާލެ ސަރަހައްދުގައި ހުރި އަމިއްލަ ކުންފުނި ތަކަށް ދޫކޮށްލަންވީއޭ ހުރިހާ ކުޅިވަރު ކުޅޭ ބިންތައް ވެސް އެއިރަށް ރަންމެޑަލް ގެންނާނަން ފެލާލާފައި ވެސް އެއީ ޔަގީން ކަމެކޭ ސަރުކާރުން މީގެތެރެއަށް ބޭނުން ނުވާނެއޭ އޯލް އައި ވޮނާ ސޭ ދެޓް ދޭ ޑޯންޓް ރިއަލީ ކެއަރ އެބައުޓް އަސް އޯލް އައި ވޮނާ ސޭ ދެޓް ދޭ ޑޯންޓް ރިއަލީ ކެއަރ އެބައުޓް އަސް...\nވަަރައްކަޑަ ރާއްޖޭގެ ކުޅުން\nޖުލައި 20, 2019 19:42\nފުތުބޯޅަ ކުރި އަރުވާނީ ކިހިނެއް މިހާރުވެސް ބާރަ އަހަރުން ދަށުގެ މުބާރާތް ބޭއްވުން އެޑިއުކޭޝަނުން މަނާ ކޮއްފި. ކަމެއް ކުރެވޭވަރެއް ނޫނޭ.\nޖުލައި 20, 2019 19:45\nރާއްޖޭގެ ރައްޔިތުން ވޯޓް ދީގެން ހޮވާފައި ހުރި ފޮރިންގް މިނިސްޓަރެއް ވެސް ނުހުންނާނެއޭ އަދި ޔޫތު މިނިސްޓަރެއް ވެސް ނުހުންނާނެއޭ ރައްޔިތުންގެ ވޯޓް އިން ރައީސް އާއި އެކު ނަން ޖަހައިގެން ހޮވިފައި ހުންނަ މީހެކޭ ނައިބް ރައީސް އަކީ އޭނާ އިހަށް ދުވަހު އޭނާގެ ރަށްކަމަށްވާ ފުވައްމުލަކަށް ގޮސް އެރަށު މީހުން ގާތު ބުނީ ރައީސް އިބޫ ކަންކަން ކުރާނީ ރައްޔިތުންގެ މަޝްވަރާ އާއި ލަފައާއި އެކުއޭ މަސްވެރިން ގާތުއެކަނި ނޫން ލަފާ ހޯދަން ޖެހޭނީ ޓެކްސްޕޭޔަރ މަނީ ވޭސްޓް ނުކުރެވޭނެއޭ ރައީސް އިބޫ އަމިއްލަ އަށް އޭނާގެ އުފަލަށް ޓަކަސް...\nޖުލައި 20, 2019 19:51\nއައިއޯއައިޖީ މުބާރާތް ރާއްޖޭގަައި ބާއްވައިގެން ނުވާނެއޭ ސްޕޯރޓްސް މިނިސްޓަރަކަށް ހުންނަ ތަޖްރިބާ އެއް ނެތް މީހަކު އަދި ބޭނުންވި ނަމަވެސް އެކަމަކީ އެއީ އިކޮނޮމިކަލީ ފީސްބްލް އަދި ފައިނޭންޝަލީ ފީސްބްލް ވާން ޖެހޭނެ ކަމެކޭ މިހާރުވެސް ތިޔާ މުބާރާތް ރާއްޖޭގައި ބޭއްވުމާއި ގުޅޭ ގޮތުން އެޕްރެއިސަލް ރިޕޯރޓެއް ތައްޔާރުކޮށްފިނަމަ އޭގެ އީއައިއާރުއާރު އަދި އެފްއައިއާރުއާރު ދަށްވާނެއޭ %1 އަށް ވުރެން ދެން ތިޔާ ކިއެއްކުރަން ކުރާ ކަމެއްތޭ ތިޔާ...\nޖުލައި 20, 2019 19:56\nރާއްޖޭގެ ރަސްމީ ކޮށް އައިއޯއައިޖީ ރާއްޖޭގައި ބާއްވަން ބިޑް ހުށައެޅިއިރު އެކަމަށް ދާނެ ޚަރަދާއި ގުޅޭ ގޮތުން އެއްވެސް ދިރާސާ އެއްކޮށް އަދި އެކަމާއި ގުޅޭ ގޮތުން އެޕްރެއިސަލް ރިޕޯރޓެއް ވެސް ތައްޔާރު ކޮށްފައި ނެތޭ ސްޕޯރޓްސް މިނިސްޓަރު ގާތުން އެޕްރެއިސަލް ރިޕޯރޓެކޭ އަހައިފިނަމަ އެމެން ބުނާނީ ތިޔާއީ ގަހުގައި އަޅާ އެއްޗަކަށް ކިޔާ ނަމެއްތޭ މީއޭ ކަން ހިނގާނެ ގޮތަކީ ފުރަތަމަ ކަމަކީ މިހާރުން މިހާރަށް ތިޔާ މުބާރާތް ރާއްޖޭގައި ބާއްވާނަމަ 500 މިިލިއަން ޑޮލަރު ޚަރަދުވާނެއޭ ތިޔާ ކަމަށް އެއީ މާލެ އާއި ތިލަފުށި އަދި ގުޅިފަޅު އަދި ވިލިގިލި ބްރިޖް އަޅާ ގުޅުވާލާ ތިލަފުށި އެއްކޮށް ހިއްކާލެވޭނެ ފައިސާއޭ ދެން ކިއެއްކުރަން ކުރާ ކަމެއްތޭ ތިޔާ އައިއޯއައިޖީ މުބާރާތް ރާއްޖޭގައި ބާއްވަނީ ބޭކާރު ޚަރަދު ތަކެއް ކޮށްގެން...\nޖުލައި 20, 2019 20:49


REPORT| Ismail: L.Atholhu, Male' Ah Baroasaa Nuvaa Atholhakah Hedhumuge Azumuga - Vaguthu\nއިސްމާއިލް: ލ. އަތޮޅު މާލެ އަށް ބަރޯސާ ނުވާ އަތޮޅަކަށް ހެދުމުގެ އަޒުމުގައި\nލ. އަތޮޅު ކައުންސިލަށް ވާދަކުރައްވާ އެމްޑީޕީގެ ކެންޑިޑޭޓު އިސްމާއިލް އަލީ\nލ. އަތޮޅުގެ ރައީސް ކަމަށް އެމްޑީޕީގެ ޓިކެޓުގައި ނުކުންނެވި އިސްމާއިލް އަލީ ދެކެ ވަޑައިގަންނަވާ ގޮތުގައި އެ އަތޮޅު ތަރައްގީ ކުރެވޭނީ އެމްޑީޕީގެ ސިޔާސަތުތައް ތަންފީޒު ކުރެވިގެންނެވެ. ރާއްޖޭގައި ބިމުގެ ގޮތުން އެންމެ ތަނަވަސް އަތޮޅު ތަރައްގީ ކުރުމުގެ ވިސްނުން އިސްމާއިލްގެ އެބައޮތެވެ. އެ މަގަށް ވާސިލްވުމަށްޓަކައި ބޭނުން ވަނީ ލ. އަތޮޅުގެ ހުރިހާ ރައްޔިތުންގެ ވޯޓެވެ. އޭނާ ހުންނެވީ ތަފާތު ދައްކަވަން ތައްޔާރަށެވެ.\nއަތޮޅު ކައުންސިލް ރައީސް ކަމަށް ވާދަ ކުރައްވާ އިސްމާއިލް އަލީއަކީ މެދު ނުކެނޑި 27 އަހަރު ސަރުކާރަށް ހިދުމަތް ކުރެއްވި ބޭފުޅެކެވެ. އެގޮތުން 1994 ވަނަ އަހަރު ސަރުކާރުގައި އޭނާ ވަޒީފާ ފެށީ ތުނޑީ ސްކޫލުގެ ޕްރައިމެރީ ޓީޗަރަކަށެވެ. އޭގެ ފަހުން ލ. ހިތަދޫ ސްކޫލުގައި ޓީޗަރެއްގެ ގޮތުގައި މަސައްކަތް ކުރެއްވުމަށް ފަހުފަހު ސްކޫލްގެ އެސިސްޓަންޓް ހެޑް މާސްޓަރު ކަން 1999 އިން ފެށިގެން 2006 އާ ހަމައަށް ކުރެއްވިއެވެ. އެއް އަހަރު ބ. ތުޅާދޫ ސްކޫލުގެ އެސިސްޓަންޓް ހެޑް މާސްޓަރު ގޮތުގައި ވެސް އޭނާ މަސައްކަތް ކުރެއްވިއެވެ.\nއޭނާ އެންމެ ފަހުން ހުންނެވީ ލ. ގަމު އިހައްދޫ ސްކޫލުގެ ޑެޕިއުޓީ ޕްރިންސިޕަލްގެ މަގާމުގައެވެ. އިސްމާއިލް މިހާރު ހުންނެވީ އެ އަތޮޅު ގަމު ކައުންސިލްގެ އެސިސްޓަންޓް ޑިރެކްޓަރުގެ މަގާމްގައެވެ. އެތަނުގައި އޭނާ ހުންނަވާތާ މިހާރު ހަތަރު އަހަރުވެއްޖެއެވެ.\nއިސްމާއިލް އަލީ ވަނީ މައި ކޮލެޖުން ބިޒްނަސް އެޑްމިނިސްޓްރޭޝަން ދާއިރާއިން މާސްޓާސް ހާސިލް ކުރައްވައިފައެވެ. ބެޗްލާ ޑިގްރީ އިން އާޓްސް އެންޑް ލެންގުއޭޖްގެ އިތުރުން ޓީޗިން އާއި ސްކޫލް މެނޭޖްމަންޓް ދާއިރާއިން ދެ ޑިޕްލޮމާ ވެސް އޭނާ ވަނީ ހާސިލް ކުރައްވައިފައެވެ.\nމި ހުރިހާ ތަޖުރިބާއާ އެކުގައި އޭނާގެ ވިސްނުމަކީ މިހާރު ލ. އަތޮޅު ކައުންސިލްގެ ރައީސް ކަމުގެ ގޮނޑިއެވެ.\nއިސްމާއިލް ލ. އަތޮޅުގެ ކައުންސިލްގެ ރައީސްކަމަށް އެމްޑީޕީ ޓިކެޓްގައި ވާދަކުރެއްވުމުގެ ފުރުސަތު ހޯއްދެވީ މިހާރު ހުންނެވި އަތޮޅު ކައުންސިލް ރައީސްއާ ޕްރައިމަރީގައި ވާދަކުރައްވައި ކާމިޔާބުކުރައްވައިގެންނެވެ.\nއިސްމާއިލްގެ އަމާޒަކީ ނުފޫޒު ގަދަ އަތޮޅަކަށް ލ. އަތޮޅު ހެދުން\nސިޔާސީ ފޯރި އެންމެ ވަރުގަދަ އަށް ހިފި އެއް ދުވަސްވަރު ކަމަށްވާ 2008 ހިސާބުގައި އެމްޑީޕީއާ ގުޅިވަޑައިގެންނެވި އިސްމާއިލް ގަބޫލު ކުރައްވާ ގޮތުގައި ލ. އަތޮޅަށް ދިމާވެފައިވާ ކަންކަން ހައްލު ކުރެވޭނީ ސަރުކާރާއެކު މަސައްކަތް ކުރެވޭނެ ކެންޑިޑޭޓުން އިންތިހާބުކޮށްގެންނެވެ. އަދި މި ސަރުކާރަކީ ކަންކަންކަމުގައި ހައްލު ހޯދައި ދެވޭނެ ސަރުކާރެއް ކަމަށް ވެސް އިސްމާއިލް ވިދާޅުވިއެވެ.\nއެމްޑީޕީގެ ގަމު ދާއިރާގެ ރައީސް ކަން ވެސް ކުރެއްވި އިސްމާއިލް ވިދާޅުވީ ލާމަރުކަޒީ ގާނޫނަށް ގެނައި އިސްލާހާ އެކު ރަށްރަށުގައި ކުރަން ޖެހޭ މަސައްކަތް ހަމަހަމަ އުސޫލެއްގެ ދަށުން ހުރިހާ ރައްޔިތުންނަށް ވަރަށް ފުރިހަމައަށް ފޯރުކޮށް ދެވޭނެ ކަމަށެވެ. އެގޮތުން އެންމެ އިސް ކަމެއް ދީގެން ކުރައްވާނެ މަސައްކަތަކީ، ލ. އަތޮޅަކީ އެހެން އަތޮޅުތަކަށް ވުރެ ނުފޫޒު ގަދަ އަދި މާލެއަށް ބަރޯސާވާން ނުޖެހޭ އަތޮޅަކަށް ހެދުން ކަމަށް ވިދާޅުވިއެވެ.\nއެކަމަށްޓަކައި ޕްލޭންތައް ހަދައި މުޅި އަތޮޅަށް ވެސް ގިނަ މަސައްކަތްތަކެއް ކުރައްވާނެ ކަމަށް އޭނާ ވިދާޅުވިއެވެ. މި ހުރިހާ ސަބަބަކާ ހުރެ އޭނާ ބޭނުން ވަނީ ރައްޔިތުންގެ ވޯޓެވެ. އަންނަ ހޮނިހިރު ދުވަހު ހުރިހާ ރައްޔިތުން "ތިލަފަތަށް" ވޯޓު އެޅުމަށް އެދިވަޑައިގަންނަވައެވެ.\nލ. އަތޮޅުގެ ރައްޔިތުންގެ އެންމެ ބޮޑު ޝަކުވާއަކީ ބައެއް ރަށްރަށުގެ މަޝްރޫއުތައް ހުއްޓިފައި ހުރުމެވެ. އިސްމާއިލް ވިދާޅުވީ ކައުންސިލަށް އިންތިހާބުވެވަޑައިގެންފި ނަމަ ހަމަހަމަ ގޮތެއްގައި ހުރިހާ ރަށަކަށް ތަރައްގީގެންނަން މަސައްކަތް ކުރައްވާނެ ކަމަށެވެ.\nކައުންސިލްގައި ހޭދަކުރާ ފަސް އަހަރުގެ މުއްދަތުގައި ނަމޫނާ އަތޮޅަކަށް ލ.އަތޮޅު ހަދާނެ ކަމަށް ވެސް އިސްމާއިލް ވިދާޅުވިއެވެ.\nއެ އަމާޒަށް ވާސިލްވެވެން އޮތީ ދެ ގޮތަކަށް ކަމަށް އިސްމާއިލް ގަބޫލު ކުރައްވައެވެ. އެއް ގޮތަކީ ސަރުކާރަށް ތާއީދު ކުރާ އަދި އެމްޑީޕީގެ ސިޔާސަތުތައް ދަންނަ ކެނޑިޑޭޓަކު ހޮވުމެވެ. ދެވަނަ ގޮތަކީ ތައުލީމާއި ތަޖުރިބާގެ ގޮތުން ވަރުގަދަ ކެނޑިޑޭޓަކު އިންތިހާބު ކުރުން ކަމަށް ވިދާޅުވިއެވެ.\nއެމްޑީޕީ އަށް ލާ ވޯޓަކީ ރައްޔިތުން މާޔޫސްވާން ނުޖެހޭ ވަރުގެ ވޯޓަކަށް ހައްދަވާނެ ކަމަށް ވެސް އިސްމާއިލް ވިދާޅުވިއެވެ.\nއޭޕްރީލް 8, 2021 22:27\nތިއީ ޕޕމ ކެންޑިޑޭޓެއްނަމަ މާލެއަށް ބަރޯސާނުވާ ވާހަކަބުނެގެން މިހާރު ހުންނާނީ ޖަލުގައި\nއޭޕްރީލް 8, 2021 23:54\nކަލެޔައް ތިކަންވާނެ އެކަމް ވޯޓެއް ނުލިބޭނެ.


HIDA Unity cup champion thashi FC Mary hoadhaifi\nހިދާ ޔުނިޓީކަޕް6ވަނަ މުބާރާާތުގެ ޗެމްޕިއަން ޓީމް\nހިދާ ޔުނިޓީކަޕް ޗެމްޕިއަންކަން އެފް ސީ މަރީ ހޯދައިފި!!\nއަހްސަން އަޙްމަދު | 31 ޑިސެންބަރ 2017\nދިވެހިންގެ އެއްބައިވަންތަ ކަމުގެ ދުވަހާއި ގުޅުވައިގެން ހިތާދޫ އައިލެންޑް ޑިވެލޮޕްމަންޓު އެސޯސިއޭޝަން (ހިދާ) އިން ބޭއްވި "ހިދާ ޔުނިޓީކަޕް 2017" ގެ ޗެމްޕިއަންކަން ކުރީ ތިންއަހަރުގެ ޗެމްޕިއަން ދަބެސްޓް ބަލި ކުރުމަށް ފަހު އެފް ސީ މަރީ ހޯދައިފިއެވެ.\nއެފް ސީ މަރީ ޗެމްޕިއަން ތަށި ނެގީ ހުކުރު ދުވަހު ހަވީރު ކުޅުނު ފައިނަލް މެޗްގައި ދަބެސްޓް އާއި ބަދަލްކޮށް 4-2 މެޗް ކާމިޔާބުކޮށްގެންނެވެ. ފައިނަލް މެޗް ގެ މޮޅު ކުޅުންތެރިޔަކަ ހޮވުނު އެފް ސީ މަރީ ޓީމްގެ މުރުތަޟާ އަދުނާނެވެ.\nޖުމުލަ އެގާރަ ޓީމް ވާދަކުރި މި މުބާރާތުގެ އެންމެ މޮޅު ފަސް ކުޅުންތެރިނަށް ހޮވިފައި ވަނީ އެފް ސީ މަރީގެ ޝުޖާއު އާއި އެޓީމްގެ މުރުޠަޟާ އާއި ބަގޭސް ބޯއީސް ގެ އިރުނާސް އާއި އޮޓާސް އެފް ސީ ގެ ހާޝިމް އަދި ދަބެސްޓް ގެ ސާޖިދް ރަޝީދެވެ.\nމުބާރާތުގެ އެންމެ ގިނަ ގޯލް ޖެހި ކުޅުންތެރިއަކަށް ހޮވިފައިވަނީ އެފް ސީ މަރީ ޓީމްގެ މުހުއްމަދު ޝުޖާއުއެވެ. އުންމީދީ ކުޅުންތެރިއަކަށް ހޮވިފައި ވަނީ ދަބެސްޓް ޓީމްގެ އައިހަމްއެވެ. ފެއަރ ޕުލޭ ޓީމް އަކަށް ފޯޓީ ޕުލްސް ބީ ހޮވުނުއިރު ފެއަރ ޕުލޭ ޕްލޭއަރަށް ހޮވިފައިވަނީ އެފް ސީ މަރީ ޓީމްގެ ހުސެއިން ހަލީމް އެވެ. ރަނަރަޕް ޓީމަކީ ދަބެސްޓް އެވެ.\nޗެމްޕިއަންޓީމް އަށް 1500 ރުފިޔާ ދިންއިރު ރަނަރަޕް ޓީމް އަށް 750 ރުފިޔާގެ ފައިސާގެ އިނާމެއް ވަނީ ދީފައެވެ.\nމިއީ މާލޭގައި އުޅޭ ބ. ހިތާދު އަށް ނިސްބަތްވާ މީހުންނަށް އަމާޒުކޮށްގެން ހިތާދޫ އައިލެންޑު ޑިވެލޮޕްމަންޓު އެސޯސިއޭޝަން (ހިދާ) އިން މާލޭގައި ބާއްވާ އެއްދުވަހުގެ މުބާރާތެލެވެ. މިއީ ހިދާއިން މި މުބާރާތް މެދުކެޑުމެއްނެތި ބޭއްވި ހަވަނަ ފަހަރުއެވެ.


ރާއްޖެއަށް ކުރިމަތިވި ކޮރޯނާގެ ޙާލަތު ބަދަލުކުރެވުނީ ޞިއްޙީ ޚިދުމަތްތެރިން، އިމުން ބޭރުންވެސް ކޮށްދިން ބުރަ، މިންނަތް މަސައްކަތުންކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nއެމަނިކުފާނު މިމޭރުމުން ވިދާޅުވެފައިވަނީ ރާއްޖޭގެ ޙާލަތު ހީވެސް ނުކުރެވޭހައި އަވަހަށް ރަނގަޅުވެ ޢާންމު ޙާލަތަކަށް ގިނަކަންތައްތަކެއް މާދަމާ ގެނައުމަށް ހަމަޖެހިފައިވާކަން ހާމަކުރައްވަމުންނެވެ.\nއެމަނިކުފާނު ވިދާޅުވެފައިވަނީ މިހައި އަވަހަށް މިހައި ބޮޑު ކުރިއެރުން ތަކެއް ލިބިގެން މިދިއައީ ޙާލަތު އެންމެ ގޯސްވެގެން ހިނގައިދާނެ ކަމަށް ބަލައި އެޅުނު ރައްކައުތެރިކަމުގެ ފިޔަވަޅުތަކުގެ ސަބަބުން ކަމަށެވެ. އެކަންކަން ފާހަގަކުރައްވައި އެމަނިކުފާނުވަނީ ފުރާނައަށް ބިރެއްނެތި ރައްޔިތުންނަށްޓަކައި ކުރީ ސަފުގައި މަސައްކަތްކުރި ހުރިހާ ޞިއްޙީ ޚިދުމަތްތެރިންނަށާއި އަދި އެންމެންނަށް ވަރަށް ބޮޑަށް ތަޢްރީފްކުރައްވައި ޝުކުރު އަދާކުރައްވައިފައެވެ.\nޑޮކްޓަރުންނާއި ނަރުހުންނާއި ޞިއްހާ ދާއިރާގެ އެހެންވެސް ބޭފުޅުންނާއި ސިފައިންނާއި ފުލުހުން ވަނީ ބަލީގައި ޕޮޒިޓިވްވަމުން ދިއައިރުވެސް އެއްވެސް ބިރެއް ޖެހިލުންވުމެއް ނެތި ޚިދުމަތުގައި ސާބިތުކަން ދައްކަވައިފައެވެ.\nކޮރޯނާއަށް ޕޮޒިޓިވްވުމުންނާއި އެހެންވެސް ސަބަބުތަކަށްޓަކައި ކަރަންޓީނުގައި ތިބެންޖެހުނު ކުރީ ސަފުގައި މަސައްކަތްކުރާ ޚިދުމަތްތެރިންގެ ޢަދަދު 400 އާއިވެސް ގާތްކުރިކަން ފާހަގަކުރެވޭއިރު ﷲ ތަޢާލާގެ ރަހްމަތްފުޅު ކިތަންމެހައިވެސް ބޮޑެވެ. ކޮރޯނާ ވައިރަސްގެ ވަބާ ރާއްޖޭގައި އެންމެ ނުރައްކައުތެރި ޙާލަތަށް ދިއުމަށްފަހު ބަލިން އަރައިގަނެވުމުގެ ކޮޅުމަތި މިހާރު ފެންނަމުންދާއިރު ޚިދުމަތުގައި ދެމިތިއްބެވި އެއްވެސް ބޭފުޅެއްގެ ފުރާނައަށް ނުރައްކައުވާފަދަ އެއްވެސް ކަމެއް މެދުވެރިވެފައެއް ނުވެއެވެ.


Ghaazee Hailam ge thuhumathuthah hus thuhumathu thakakah nuvaanetha?\nކްރިމިނަލް ކޯޓުގެ އިސް ގާޒީ އަހްމަދު ހައިލަމް -- ފޮޓޯ: ރައީސް އޮފީސް\nގާޒީ ހައިލަމްގެ ތުހުމަތުތައް ހުސް ތުހުމަތުތަކަށް ނުވާނެތަ؟\nމިދުވަސްވަރު އެންމެ ގިނައިން ދެކެވެނީ ކްރިމިނަލް ކޯޓުގެ އިސްގާޒީ އަހްމަދު ހައިލަމްގެ ވާހަކައެވެ. އޭނާގެ އިންސާފުވެރިކަމާއި އަދުލުވެރިކަމަށް ބަޔަކު މީހުން ހުރަސްއަޅާ ނުފޫޒު ފޯރުވާން އުޅުނު ގޮތުގެ ވާހަކަ އެވެ.\nހައިލަމްގެ މައްސަލަ މިފަހުން ފެށުނީ އޭނާ ރަނގަޅަށް ބަލައި ނުލާ ވައިބާ ގްރޫޕަށްލީ ފޮޓޮއަކާއި ހިސާބުންނޭ ބުނުން ގޯހަކަށްނުވާނެ އެވެ. އެހެންނަމަވެސް އެހާހިސާބުން ފެންމަތިވީ މާކުރިޔަކުން ހައިލަމަށް ބޭފުޅަކު ދެއްވި ލޯނެއްގެ ވާހަަކަ އެވެ. އަބުރުކަތިލުމުގެ ގޮތުން ދެއްކި ވާހަކަ އެކޭ ހައިލަމް ވިދާޅުވި އެވެ؟\nމިހިސާބުން ރައްޔިތުން ކުރަންފެއްޓި ސުވާލުތައް ވަކި މަދެއް ނޫނެވެ.\nރާއްޖޭގެ ގިނަ ރައްޔިތުން އެތަނަކުން އަދުލު އިންސާފަށް އުއްމީދުކުރާ އެއް ތަނުގެ އިސް ގާޒީގެ މަގާމުގައި ހުންނެވި ބޭފުޅާ މާލީ ހާލަތު ދަތިވެ އަމިއްލަ ފަރާތްތަކުގެ އަތުން ލޯނު ނަންގަވަން ފެށީ ތޯއެވެ؟ އާއްމު ރައްޔިތުން ލޯނު ނަގަމުން ގެންދާ ބޭންކްތަކުން "ނެގެން އޮތް އުސޫލަކުން" ލޯނު ނުނެގުނީ ކީއްވެތޯ އެވެ؟ ހަމަ ގައިމުވެސް "ގާތް ރަހުމަތްތެރިޔާ"ގެ އަތުން ލޯނު ނުނެންގެވިނަމަ، ރައްޔިތުންގެ ހިތުގައި އަދި ކަމާ ގުޅޭ އިދާރާތަކުގެ ކުރީމަތީގައި ތުހުމަތުގެ އިނގިލި ދިއްނުކުރެވުނީސް ނޫންތޯ އެވެ؟ އަނެއްކޮޅުން ގާޒީ ހައިލަމް ވިދާޅުވާ "ގާތް ރަހުމަތްތެރިޔާ" އަކީ ސިޔާސީ އެކި ކަންކަމުގައި އިސްކޮށް އުޅުއްވި މަޝްހޫރު ސިޔާސީ ބޭފުޅެކެވެ. އެ ވިދާޅުވީ "ގާތް ރަހުމަތްތެރިޔާ" އެންމެ ފަހުން ސިޔާސީ ޕޯޑިއަމަކުން ފެނުނީވެސް ހައިލަމް މައްސަލަ ބައްލަވާ ކުރީގެ ރައީސް ޔާމީންގެ ކެމްޕޭން ޕޯޑިއަމުންނެވެ. މިހުރިހާ ކަމެއް މިހެން ހުރުމުން ރައްޔިތުންގެ ހިތުގައި ޝައްކު އުފެދޭނެ ނޫންތޯ އެވެ؟ އަދި ތުހުމަތު ކުރާ ބަޔަކަށްވެސް މިހެން ކަންކަން ހުރުމުން ތުހުމަތުގެ އިނގިލި ދިއްކޮށް ސުވާލު އުފެއްދުމަށް ރަނުގެ ފުރުސަތެއް ލިބިގެން ނުދޭތޯ އެވެ؟\nދެން އޮތީ ހައިލަމް ބަލާ ނުލާ ވައިބާ ގްރޫޕަށް ލެއްވި ފޮޓޯގެ ވާހަކަ އެވެ. ހައިލަމް ވިދާޅުވީ އެއީ ވަރަށްވެސް ދެރަކޮށް ހިނގި ކަމެއް ކަމަށެވެ. އަދި އޭގައި ގައުމުގެ އިސްފަރާތްތަކަކާއި ވައްތަރު ކުރެހުންތަކެއް ހުރި ކަން އޭނާއަށް އެނގިވަޑައިނުގަންނަވާ ކަމަށެވެ. އެކަމަކީ ވަރަށްވެސް ދެރަކޮށް ހިނގާ ގޮސްފައިވާ ކަމެކެވެ. އެހެނީ ވައިބާ ގްރޫޕަށް ފޮޓޯއެއް ލި އިރު، އެއިން ފެންނަ އެއްޗެއް ބަލައިނުލާ ކަމަށް ގާޒީ ހައިލަމް ވިދާޅުވުމުން، ބައެއް ރައްޔިތުން އަންނަނީ ގާޒީ ހައިލަމް ބައްލަވާ މައްސަލަތައް ނިންމަވާއިރު ރަނގަޅަށް ބައްލަވާތޯ ސުވާލު އުފައްދަމުންނެވެ.\nމިހުރިހާ ކަމެއް މިހެން ހުރި އިރު، އިސްގާޒީގެ މަގާމަށް ހައިލަމް ކުރެއްވި ދަތުރުފުޅަކީ، ވަރަށްވެސް ކުރު މުއްދަތެއްގައި ކުރެއްވި ކާމިޔާބު މަސައްކަތެއް ކަމަށް ބުނަންޖެހެ އެވެ. އޭނާ އެ މަގާމަށް ވަޑައިގެންނެވި ގޮތާއި މެދު ސުވާލު އުފައްދަނީކީ ނޫނެވެ. އެހެން ނަމަވެސް އިސް ގާޒީގެ މަގާމުން ކުރީގެ އިސް ގާޒީ އަބްދުލް ބާރީ ޔޫސުފް ދުރުކޮށް، ގާޒީ އާދަމް އާރިފަށް ވަގުތީ ގޮތުން ކޯޓު ހިންގުން ހަވާލުކޮށް އެކެއް ފެބްރުއަރީގެ އަމުރާ އެކު އާދަމް އާރިފް އެމަގާމުން އެއްފަރާތްކޮށް، ގާޒީ ކަމަށް ވަޑައިގެންނެވިތާ ދެ ތިން މަސްތެރޭގައި އިސް ގާޒީ ކަމަށް ހައިލަމް އައްޔަނު ކުރުމަކީ ގިނަ ބަޔަކު ދައްކާ ވާހަކަ އެކެވެ. ގާޒީ ހައިލަމް މަޝްހޫރުވެގެން ދިޔައީ އެހާ ހިސާބުންނެވެ.\nދެން އޮތީ އިސް ގާޒީ ހައިލަމް ނެރުއްވި ބަޔާނުގެ ވާހަކަ އެވެ. ގިނަ ބޮޑެތި ތުހުމަތު ތަކެއް ކުރެއްވި އެވެ. އިސްފަރާތްތަކެއް ގުޅާ، ކަމެއްގެ ޔަގީންކަން ހޯއްދަވަން ބޭނުންފުޅުވި ވާހަކަ އެވެ.\nގާޒީ ހައިލަމްގެ ބޭނުމަކަށްވީ މިބަޔާނުން އޭނާގެ ނަޒާހަތްތެރިކަން ހާމަކޮށްދިނުން ކަމަށް ވެދާނެ އެވެ. އެހެންކަމަށް ވާނަމަ އެންމެ ރަނގަޅު ގޮތަކަށް ވީހީ، ގުޅުއްވި ބޭފުޅުންގެ ނަންވެސް ހާމަކުރެއްވުމެވެ. ހުރިހާ ކަމެއް ސާފު ކޮށްދިނުމެވެ. އެހެންނަމަވެސް އޭގެ ބަދަލުގައި ހަމައެކަނި ތުހުމަތު ތަކުން ގާޒީ ހައިލަމް ނިންމަވާލެއްވީ އެވެ.\nހައްތަހާވެސް ތުހުމަތު ތަކެވެ. ފުލުހުން ކުރާ ލޯނެއްގެ ތުހުމަތެވެ. އެކަމަށް ބާރުދީ ޖޭއެސްސީން ކުރާ ތުހުމަތެކެވެ. އަދި ފޮޓޮއެއް ލީތީ ކަންކަން ބައްލަވާ މިންވަރާއި މެދު ރައްޔިތުން ކުރާ ތުހުމަތެވެ. މިހުރިހާ ކަމަކާއި އެކު އިސްގާޒީ ހައިލަމްގެ ތުހުމަތު ތަކެވެ.\nމިހުރިހާ ކަމަކަށް، ކުރީގެ އުއްތަމަ ފަނޑިޔާރު އަހުމަދު ފާއިޒް ހުސައިން ވިދާޅުވި ބަސްފުޅަކީ ނުހަނު ހިކުމަތްތެރި ވާހަކަކޮޅެކެވެ.\n"ފަނޑިޔާރަކު ތުހުމަތެއްގެ ތުންފަތް މަތީގައި ހުރެ ކުރާ ތުހުމަތު ވެގެން ދާނީ ހުސް ތުހުމަތަށެވެ."\nކްރިމިނަލް ކޯޓް އިސްގާޒީ ހައިލަމް އަދުލުއިންސާފު


Barcelona in Vidal ge deal ves hijack koffi | Mihaaru\nބަޔާންގެ މިޑްފީލްޑަރު ވިޑާލް.---\n03 އޯގަސްޓް 2018 - 12:18\nއުމުރުން 31 އަހަރުގެ ވިޑާލް ވިއްކާލަން މި ފަހަރުގެ ޓްރާންސްފާ މާކެޓްގައި ބަޔާނުން ކިޔާފައިވާ އަގަކީ 35 މިލިއަން ޑޮލަރެވެ. ރިޕޯޓްތައް ބުނާގޮތުން އެ އަގުދޭން އިންޓަ އިން އެއްކޮށް ހިތްހަމަ ނުޖެހޭތީ އެ ޓީމުން ދިޔައީ އެހެން ގޮތްގޮތަށް ވެސް ވިސްނަމުންނެވެ. ވިޑާލް ހޯދުމަށް އެންމެ ބޭނުންވި އެކަކަކީ އިންޓަގެ ކޯޗު ލޫޗިއާނޯ ސްޕަލެއްޓީ އެވެ.\nވިޑާލް ގަތުމުގެ ވާހަކަތައް އިންޓަ އިން ކުއްލިއަކަށް މަޑުޖައްސާލީ ރެއާލް މެޑްރިޑަށް ކުޅެމުން އަންނަ ކްރޮއޭޝިއާގެ ކެޕްޓަން އަދި ވޯލްޑް ކަޕްގެ މޮޅު ކުޅުންތެރިއާ ލޫކަ މޮޑްރިޗް ހޯދުމަށެވެ. އެހެން ނަަމަވެސް މެޑްރިޑުން ވަނީ މޮޑްރިޗް ވިއްކާނުލާނެ ކަމަށް ބުނެފަ އެވެ.\nއިންޓަ އިން އަލުން ވިޑާލް ގަތުމުގެ ކަންތައް ވަރުގަދަ ކުރަން މަސައްކަތް ފަށާފައި ވަނިކޮށް ބާސެލޯނާ އިން ވަނީ ބަޔާނުން ވިޑާލް ވިއްކާލަން ކިޔާ އަގުދޭން ނިންމައިފަ އެވެ. ދި ގާޑިއަން އިން ރިޕޯޓްކުރާ ގޮތުގައި ވިޑާލް ބާސެލޯނާ އަށް ބަދަލުވުމުގެ ހުރިހާކަމެއް މިހާރު ވަނީ ނިމިފަ އެވެ. އެކަމަކު ރަސްމީ ގޮތެއްގައި އަދި ބާސެލޯނާ އިން އެކަމާ ގުޅޭގޮތުން މީޑިއާގައި ވާހަކަ ނުދައްކަ އެވެ.\nބާސެލޯނާ އިން މި ފަހަރުގެ ޓްރާންސްފާ މާކެޓްގައި ފްރާންސްގެ ބޯޑޯ އަށް ކުޅެމުން ދިޔަ ވިންގް މެލްކޮމް ވެސް ގެނައީ އޭނާ އިޓަލީގެ ރޯމާ އަށް ބަދަލުވާން ނިންމާފައި އޮއްވަ އެވެ. އެ މައްސަލައިގައި ހިތްހަމަ ނުޖެހި ރޯމާ އިން ކޯޓަށް މައްސަލަ ހުށަހަޅަން ނިންމި ކަމަށް ވެސް ރިޕޯޓްތައް ބުނެ އެވެ.\nމެލްކޮމްގެ އިތުރުން މި ފަހަރުގެ ޓްރާންސްފާ މާކެޓްގައި ބާސެލޯނާ އިން ވަނީ ގްރެމިއޯ އަށް ކުޅެމުން އަންނަ ބްރެޒިލްގެ މިޑްފީލްޑަރު އާތޫރު މެލޯ އާއި ސެވިއްޔާ އަށް މިދިޔަ ސީޒަނުގައި މޮޅު ކުޅުމެއް ދެއްކި ފްރާންސްފެ ޑިފެންޑަރު ކްލެމެންޓް ލެންގްލެޓް ވެސް ގެނެސްފަ އެވެ. އަދި ބާސެލޯނާ އިން ވަނީ މިދިޔަ ސީޒަނުގައި އެ ޓީމަށް ގެނައި ބްރެޒިލްގެ ޕައުލީނިއޯ ލޯން އެއްބަސްވުމުގެ ދަށުން ޗައިނާގެ ގުއަންޒޫ އަށް ދޫކޮށްލައިފަ އެވެ.\nވިޑާލް އެންމެ ފުރަތަމަ ޔޫރަޕުގައި ކުޅުނީ ބަޔާ ލެވަކޫސަން އަށެވެ. އެ ޓީމަށް 2007 އިން 2011 އަށް ކުޅުމަށް ފަހު ދެން އޭނާ ބަދަލުވީ އިޓަލީގެ ޔުވެންޓަސް އަށެވެ. އެ ޓީމުގައި ކާމިޔާބު އަހަރުތަކެއް ހޭދަކުރުމަށް ފަހު ވިޑާލް މިހާރުގެ ކްލަބް ބަޔާނާ ގުޅުނީ 2015 ވަނަ އަހަރު އެވެ. ވިޑާލް ދޫކޮށްލާނެ ކަަމަށް މީޑިއާގައި އަޑުފެތުރުނު ހިސާބުން އޭނާ ހޯދުމަށް އިންގްލެންޑުގެ ޗެލްސީ އާއި މެންޗެސްޓާ ޔުނައިޓެޑުން ޝައުގުވެރިކަން ފާޅުކުރި ނަމަވެސް އެ އުމުރުގެ ކުޅުންތެރިއަކާ ބަލާ އޭނާގެ އަގު ބޮޑުވުމުން އެ ދެ ޓީމުން ފަހުން އެ މަސައްކަތް ހުއްޓާލި އެވެ.


🌟🌟Fathisthari Vaahaka🌟🌟: ފޯންކޯލް - 43 ވަނަ ބައި\n"އަހަރެން އައީ މަންމަ ހޯދަންތަ؟" ހީލުމަކާއެކު ލީނާ އައިސް ނަވީންގެ ފުރަގަހަށް ހުއްޓުނެވެ. އަލަމާރި ހުޅުވައިގެން ވޮލެޓް ނަގާ ޖީބަށް ލާން ނަވީންހުއްޓާ ކުއްލިއަކަށް ނަވީން ސިހިގެން ދިޔައެވެ.\nނަވީންގެ ފުރަގަހުން ނަވީންގެ ހަށިގަނޑުގައި ލީނާ ބައްދައިގަތީއެވެ.\n"ހޫމްމްމްމްމމްމްމމްމްމ............ސިފައާ އެއްވަރަށް ސެންޓްވެސް ސިހުރަކަށް ފުދޭ." ނަވީންގެ ބުރަކަށީގައި މޫނުޖައްސާލަމުން، ނަވީން ޖަހައިގެން ހުރި ސެންޓްގެ ވަސް ލީނާ ލިބިގަތެވެ.\n"ލީނާ....." ފުރަގަހުން އަތް ގެންގޮސް ލީނާގެ އަތުގައި ހިފައި ކުރިމައްޗަށް ގެންނަމުން ނަވީން އަށް ލީނާގެ ނަމުން ގޮވާލެވުނީ ބޮލަށް އުނދަގޫވެގެން ގެންނަ ފަދަ ކުލަވަރެއް މޫނުމައްޗަށް ގެނެސްފައެވެ. އެކަމަކުވެސް ކުރާނީ ކީއްހެއްޔެވެ؟ ލީނާއަކަށް އެ ކުލަވަރެއް ނުފެނެއެވެ. ނަވީން އާއި ދިމާވި ފުރަތަމަ ދުވަހުންފެށިގެން އެ ކުލަވަރު ނަވީންގެ މޫނުމައްޗަށް އަންނައިރުވެސް ލީނާއަކަށް ނުފެނެއެވެ.\n"ކޮން ގޮތަކަށް ތިއުޅެނީ.....؟" ލީނާ އަކީ އޭނަގެ އާއިލާއާއި ވަރަށް ގާތް އާއިލާއެއްގެ ކުއްޖަކަށްވާތީއާއި އޭނަގެ މަންމަ ލީނާ ދެކެ ވާ ލޯތްބެއްގެ ސަބަބުން ލީނާ އާއި ދިމާލަށް އެއަށްވުރެ ހަރުކަށި އެއްޗެއް ބުނުމަކީ ނަވީންއަށް ނުވާނެ ކަމެކެވެ.\n"ގޮތަކަށްތަ މިއުޅެނީ....؟ ކީއްކުރަން ދަނީ....އިރުކޮޅަކު ހުރެލަބަލަ....." ނަވީން ގޮސް އަނެއްކާވެސް ޑްރެސިންގ ޓޭބަލް ކައިރިއަށް ހުއްޓުމުން ފަހަތުން ގޮސް ޑްރެސިންގ ޓޭބަލްމަތީ އިށީނދެލާފއި މައުސޫމް ހީލުމަކުން ހީލަމުން ލީނާ އެދުނެވެ. ނަވީންގެ ނުރުހުމާ ދޭތެރޭ ކުޑަވެސް ފަރުވާލެއް ލީނާ ނުބަހައްޓައެވެ.\n"ލީނާކައިރީ އަހަންނަށް ބުނެވުނުތަ އަންނާށޭ މިގަޑީގަ؟ އެހެންނަމަތާ ހުންނާނީ" އަވަސް އަރުވާލާފައި ވޮލެޓުން އެއްޗެއް ހޯދަމުން ނަވީން ވާހަކަ ދެއްކިއެވެ.\n"ވަކި މިގަޑިތަ؟ އެއްވެސް އިރެއްގައި ނަވީން ނުބުނާނެ އަންނާށެކޭ. އަހަރެން އަމިއްލައަށް ކޮންމެފަހަރަކު މި އަންނަން ޖެހެނީ." ލީނާ މިބުނި އެއްޗަކުން ނަވީން ހަމަ ހައިރާން ވިއެވެ. އަންނަން މިޖެހެނީ ކޮންމެ ފަހަރަކު އަމިއްލައަށޭ ބުނިއިރު ލީނާ އޭނަކައިރިއަށް އެގޮތަށް އަންނަން ޖެހޭ ސަބަބެއް ނެތްކަން ލީނާ ދުވަހަކުވެސް ހަނދާން ނުހުންނަނީ ކިހިނެއްވެގެން ބާއޭ ނަވީން ހިތަށް އެރިއެވެ.\nނަމަވެސް ހަމަ އެކައްޗެއްވެސް ނުބުނެ އަޅާވެސްނުލާ ކާރުގެ ތަޅުދަނޑި ހިފައިގެން ދޮރާއި ދިމާލަށް ހިނގައިގަތެވެ. އެ މައުޟޫއަށް ލީނާ އާއި ވާހަކަ ދެއްކުމަކީ ބޭކާރުކަމެއްކަން ނަވީން ދަނެއެވެ. އެކަމަށް ވަގުތު ހޭދަކުރުމަށްވުރެ އޭނަ ދާން އުޅޭ ތަނަކަށް ދިއުންވެސް މާ ރަނގަޅުވާނެކަން އޭނައަށް އެނގެއެވެ.\n"ދެން ނަވީން.............." ޑްރެސިންގޓޭބަލްމަތިން ފުންމާލައިގެން ނަވީން ފަހަތުން ދުއްވައިގަނެވުނެވެ. އެ ދިޔަގޮތަށް ގޮސް ނަވީން ނުކުތުމުގެ ކުރިން އަތުގައި ހިފައި ހުއްޓުވިވެސްމެއެވެ.\n"ލީނާ.........." ނަވީންއަށް އޭނަގެ އަތް ފޮޅުވާލެވުނެވެ.\n"ކިހިނެއްވީ............؟" ލީނާ ތުންއޫކޮށްލިއެވެ.\nނަވީން ނުކުތީ ކޮޓަރިން ބޭރަށެވެ. ލީނާވެސް ނަވީންގެ ފަހަތުން ނުކުންނަން އައިއްސަ، ދޮރުލެއްޕިޔަނުދޭންވެގެން ދޮރުމަތީގައި ހުރެއްޖެއެވެ.\n"ތި ސަމާސާ ހުއްޓާލަބަލަ. ކޮން ސަކަރާތެއް؟" ނަވީންގެ ހިތްހަމަނުޖެހުން އިހުނަށްވުރެ ބޮޑަށް ފާޅުވިއެވެ.\n"އަހަރެން ސަމާސާއެއް ކޮށްލީމަވެސް ރުޅިއާދޭ؟ ކީއްވެ؟" އަނެއްކާވެސް ހަމަ ކުރީގެ ރާގަށް ލީނާ އެހިއެވެ.\n"އަހަންނަށް ލަސްވޭއެބަ. " ދޮރުމަތީގައި ލީނާ ހުރުމުގެ ސަބަބުން ދޮރުތަޅުލާފައި ނުދެވިގެން ނަވީންއަށް ލަސްވަނީއެވެ.\n"އަނެއްކާވެސް ލީނާއާއި ތޮޅެނީދޯ؟" ނަވީންގެ މަންމައަށް އެހިސާބު ހުރަސްކޮށް ދިޔައިރު އެ މަންޒަރު ފެނިގެން އަހާލިއެވެ. ނަސީބެކޭ ނަވީންގެ ހިތަށް އެރިއެވެ. މަންމަ ފެނުމާއެކު ލީނާ ގޮސް މަންމަ ކައިރިއަށް ހުއްޓިއްޖެއެވެ. ބަލާކަށްނުހުރެ ނަވީން ދޮރު ތަޅުލާފައި ލީނާ އާއި ދިމާލަށް ބަލާވެސް ނުލާ ގޮސް ސިޑިން ފައިބަން ފެށިއެވެ.\n"ހިނގާ އެއްޗެއް ކާލަންދާން ލީނާ. މަންމަ ހުންނާނެ ވަރަށް މީރު ކޭކެއް ހަދާފަ..." ނަވީން ހިނގައިގަތްއިރު ނަޖްމާ މިހެން ބުނި އަޑު ނަވީނަށް އިވުނެވެ.\nލީނާ އެ އުޅޭ ވައްތަރަށް އުޅެން ލިބޭހާވެސް ހިތްވަރަކީ އޭނަގެ މަންމަކަން އޭނައަށް އަބަދުވެސް އެނގެއެވެ. ލީނާ ލައްވާ އޭނަގެ މަންމައަށް މަންމަ ކިއުއްވަން ފެށީ ކޮން ދުވަހަކުކަމެއްވެސް އޭނަ ހަނދާނެއް ނެތެވެ. ފެށުނީއްސުރެންވެސް އިވެނީ އެހެން ކިޔާ އަޑެވެ. އޭގައި އޭނަގެ މައްސަލައެއް އޮތީކީވެސް ނޫނެވެ. އެކަމަކު ފަހަކަށް އައިސް ލީނާގެ ފަރާތުން ފެންނަމުން އެދާ ޖެހިލުންކުޑަ އަމަލުތަކާއިބެހޭ ގޮތުން މައްސަލަ ނުޖައްސައެއް އޭނައަށް ނުހުރެވޭނެއެވެ.\nލީނާ ވިހެއުމަށްފަހު، ލީނާގެ މަންމަ މި ދުނިޔެއާއި ވަކިވެފައިވާތީ، އުމުރުގައި އެންމެ ދޮޅުއަހަރުގެ ތަފާތުހުރި އެދެމީހުންވެސް ތުއްތު އުމުރުގައި ގިނަ ވަގުތުތަކެއް ހޭދަކޮށްފައިވަނީ ނަވީންމެންގެ ގޭގައެވެ. އެހެންކަމުން ބޮޑުވަމުން ޒުވާން ވަމުން އައި ދުވަސްވަރު ލީނާ އައިސް ކިޔާ އެއްވެސް އެއްޗަކަށް އޭނައަށް މާ ބޮޑު ސަމާލުކަމެއް ދެވިފައި ނުވެއެވެ. އެކަމަކު މިހާރު މިއީ އެ ޒަމާނެއް ނޫނެވެ. އަދި ކުރިން ލީނާގެ ހަރަކާތްތަކުގައި ހުންނަ މައުސޫމް ކަމުގެ ބަދަލުގައި އަމިއްލަ އެދުމަށް މަސައްކަތް ކުރާ ގޮތް އެކުލެވިފައިވާކަން ނަވީނަށް ފާހަގަ ކުރެވޭތާ ހަތަރު ވަރަކަށް އަހަރުވެދާނެއެވެ. އެއީ އޭނަ ލީނާއަށް ދިން ފުރުޞަތެއް ނޫނެވެ. އެކަމަކު ލީނާ ދަނީ އޭނައާއި ދިމާވާ ކޮންމެ ވަގުތަކުވެސް އޭނައާއި ޚާއްޞަ "ގާތް" ކަމެއް ބާއްވަން މަސައްކަތް ކުރަމުންނެވެ. މިހާރަކަށް އައިސް މިކަން އަދި މާބޮޑުހެން އޭނައަށް ހީވެއެވެ. އެކަމާ އޭނަ މަންމައާއި ވާހަކަ ދައްކަން ޖެހޭނެއެވެ. ލީނާ ކިތަންމެ ގިނައިން މިގެއަށް އަޔަސް، އޭނަގެ ކޮޓަރިއަށް އެގޮތަށް ގޮސް ވަދެގަތުން، އޭނައަކަށް ހިތްހަމައެއް ނުޖެހެއެވެ.\nވަގުތެއް ހޯދައިގެން ލީނާއާއި ތަންކޮޅެއް ހަރުކަށިކޮށް އޭނަ ވާހަކަ ދައްކަން ވެއްޖެއެވެ.\nލީނާއާއި ދޭތެރޭ ވިސްނަމުން ދުއްވާފައި ދިޔަ ކާރުގޮސް މަޑުކޮށްލީ އޭނަގެ ރަހްމަތްތެރި އާސިފްގެ ގެއަށެވެ.\nޒިޔާދުމެންގެއިން ނުކުމެގެން އިނާގެ އާއިލާ ދިޔައީ ސީދާ އެއަރޕޯޓަށެވެ. ސޯފިޔާ އާއި ސޯނިޔާ އާއިވެސް ފުރުމުގެ ސަލާމް ކުރީވެސް ފޯނުން ގުޅާލާފައެވެ. ވަގުތުނެތީއެވެ.\nއަވަހަށް ދާންބޭނުންވެފައި ތިބީމައިކަމަށްވެސްވެދާނެއެވެ. ހުޅުލެއަށް ގޮސް ޗެކިންއަށް ވަދެވެންދެންވެސް އެއްވެސް މީހަކު ޒިޔާދުގެ ވާހަކައެއް ނުދައްކައެވެ. ނުވެސް އަހައެވެ.\nނަމަވެސް ޗެކިންގކޮށްނިމިގެން އެތެރޭ ގޮނޑިތަކުގައި އިށީންނަން ދިޔައިރު ޝީލާ އިށީނީ އިނާ އަތުގައި ހިފައިގެން ގޮސް ޖެހިގެން ހުރި ގޮނޑީގައި އިނާ ބައިންދައިގެންނެވެ.\n"ދެރަނުވާތި އިނާ....ދަރިފުޅަށް ނޭނގުނަސް މިއީ ކުއްލިއަކަށް އައިސް ދިމާވި ކަމެއް ނޫން. މިކަން ހިނގާތާ ކިތަންމެ ދުވަހެއް. ދަރިފުޅުގެ ބައްޕައަށް ހުރިހާ ކަމެއް އެނގޭ. އެކަމަކު އެ ވާހަކަ ދައްކަން ބައްޕައަށްވެސް ނުކެރިފަ ހުރީ. މަންމަ ކައިރީވެސް ބުނީ މާލެ އައިސް. އެންމެ ކުރިންވެސް މިރޭ އެގެއަށް ދާގޮތަށް މަންމަމެންވެސް ހަމަޖައްސާފައި އޮތީ. އެކަމަކު އޭރު ނުބުނީ އިނާ ކައިރީ އެ ވާހަކަތައް ބުނަން ޖެހޭނީ ޒިޔާދުގެ އަމިއްލަ އަނގައިންކަމަށް ބައްޕަ ދެކޭތީ." އިނާގެ އުނގުގައި އޮތް އަތްތިލައިގެން ހިފައިގެން އިނދެ ޝީލާ ވާހަކަ ދައްކަން ފެށިއެވެ.\n"ކޮންކަމެއް ހިނގާ ވާހަކަ މަންމަ ތިބުނީ؟" ދެރަވެ މާޔޫސްވެފައިވާ މޫނަކުން ޝީލާއަށް ބަލާލަމުން އިނާ އެހިއެވެ.\n"ޒިޔާދު ދެއްކި ވާހަކަތައް." ޝީލާ ޖަވާބު ދިނެވެ.\n"އެކަމަކު....އަހަރެންނަކީ....އެެއީ ޒިޔާދުއަށް މިއަދު އެނގުނު ކަމެއްނޫނެއްނު؟ އަހަންނަކަށް ނުވިސްނޭ މިރޭ ކޮންމެހެން އެ ވާހަކަ ދައްކަން ޖެހޭ ސަބަބެއް. އަނެއްކާ ކުރީރޭ ދިޔައިރުވެސް ރަނގަޅަށް ހުރީ." އިނާއަކަށް އަސްލުވެސް ނުވިސްނެއެވެ.\n"ކޮންކަމެއް........؟" އިނާ އެ ދައްކާ ވާހަކައާއި އޭނަގެ ވާހަކައާއި ކުޑަ ތަފާތެއް އެބައުޅޭ ކަމުގެ އިހްސާސް ޝީލާއަށް ކުރެވުނެވެ.\n"އަހަރެން....." އޭނަގެ ނުއުފަން މައިންބަފައިންކަމުގައި ވިޔަސް، ޝީލާ ކައިރީވެސް އެކަހަލަ އެއްޗެއް ބުނަން އޭނައަށް އުނދަގޫވިއެވެ.\n"ކުރީރޭވެސް....އޭނަ ރަށުން އައިފަހުންވެސް، އަދި އޭގެ ކުރިންވެސް އޭނަ ހިންގަމުން އަންނަ ކަމެކޭ ބައްޕަ ބުނީ. އިނާ ކަރު ހަލާކުވެގެން ހޮސްޕިޓަލުގައި އޮތްއިރުވެސް ވިޔަފާރި ދަތުރެކޭ ކިޔާފައި އޭނަ ދިޔައީ ހަމަ އެ އަންހެންކުއްޖާ ގޮވައިގެން." ދެފަރާތުން މި ދެއްކޭ ވާހަކަ ދިމައެއް ނުވެއޭ ހިތަށް އެރީ މިފަހަރު އިނާއެވެ.\n"ކޮން އަންހެންކުއްޖެއް........؟" އިނާއަށް އެއީ ހަމަ މުޅިން އާ ވާހަކައެކެވެ. އިނާގެ ލޯމައްޗައް ވައްޓާލެވިފައިވާ އަނދިރި ފަރުދާ ކަޝްފުވާން ފެށީ އަދި ކިރިޔާއެވެ.\nޝީލާ އޭނައަށް އެނގޭ ހުރިހާ ވާހަކައެއް ކިޔައިދިނެވެ. އަންތަރީސް ވެފައި އަޑުއަހަން އިނާ އިނެވެ.\nއޭނަގެ ބައްޕައަށް ހުރިހާ ކަމެއް އެނގުމުން، ޒިޔާދުއަށް އޭނަގެ އަމިއްލަ ކުށަށް އިއުތިރާފްވާން ޖެއްސީމަ، އޭގެ ބަދަލުގައި ނުބައިމީސްކުރީ ޚުދު އޭނައެވެ. ކައިވެންޏާ ދެކޮޅުހެދީ އޭނަ ލަދުގަންނަވާލާ ނިކަމެތިކޮށްލައިގެންނެވެ. ނަމަވެސް ޒިޔާދު ކަންތައް އެކުރި ގޮތުގެ ވާހަކަ މަންމަ ކައިރީ ބުނާކަށް އިނާ ބޭނުމެއް ނުވިއެވެ.\nޒިޔާދު އޭނައާއި ދިމާލަށް ކޮންމެފަދަ ވާހަކައެއް ދެއްކި ކަމުގައިވިޔަސް، ހަގީގަތަކީ ދެން އެ ދެމެދަކު ދެން ގުޅުމެއް ނެތްކަމެވެ. ދެން އެ ކައިވެންޏެއް ނުކުރެވޭނެ ކަމެވެ. އެ ވާހަކަ އަލުން ނަގަނަގައިގެން ދައްކަން ޖެހޭނީވެސް، އެ ދެމެދުގައި ގުޅުމެއް އޮވެމެ ހާޞިލްކުރަން ބޭނުންވާ ހިސާބެއް އޮތް ނަމަތާއެވެ. މީގެ އިރުކޮޅެއް ކުރިން ޒިޔާދުގެ ކޮޓަރީގައި އޭނައާއި ދިމާލަށް ޒިޔާދު އެބުނި އަނިޔާވެރި ބަސްތަކުން އެކަނިވެސް އޭނަގެ ހިތް ޒިޔާދު މައްޗަށް ހިލަވެއްޖެއެވެ. މިހާރު އަމުދުން އޭނައަށްޓަކައި ޒިޔާދު މަރުވެއްޖެކަމަށް އިނާއަށް ނިންމުނެވެ.\nޒިޔާދުއަކީ ހަގީގަތުގައިވެސް އަނިޔާވެރި ކެހިވެރިއެކެވެ. އެ މީހާގެ ނުބައި މަޅިން އޭނަ ސަލާމަތްވިކަން އެއީ އޭނައަށް ހުރި ހަމަ ނަސީބަކަށް ނުވާނެކަން ޔަގީނެވެ.\nއިނާ ނިންމީ އެގޮތަށެވެ. ދާދި ފަސޭހައިންނެވެ.\nވާނީވެސް އެހެންތާއެވެ. އެ ދެމެދުގައި ލޯތްބެއް ނުވާ ގުޅުމަކީ ހަމަ ކޮންމެ ވަގުތަކުވެސް ފުރާނަ ހިނގައިދާނެފަދަ ހާލު ދެރަ ބަލިމީހެއްގެ އެ ބައްޔަށް ޝިފާއެއް އެދިއެދި ހުރުން ފަދަ ކަމެކެވެ.\nއެފަދަ ހާލަތުގައި އޮންނަ ބަލިމީހާގެ ގައިގައި އަޅާވޭނުން ސަލާމަތް ވާން އެދެވޭނީ އަމިއްލަ ނަފްސަށްވެސް ސިއްރުންނެވެ. އެކަމަކު ފުރާނަ ދިއުމުން، ލޮލުން ކަރުނަ އައިސް ހިތަށް ތަދުވިނަމަވެސް، ޝިފާއެއް ނެތް ބައްޔެއްގައި ދެމިއޮތުމަށްވުރެ ދިއުން ރަނގަޅޭވެސް ހިތަށް އަރާ ހަމްދު ކުރެވޭނެއެވެ.\nޒިޔާދު އާއި އޭނައާއި ދެމެދުގައި އޮތް މިބުނިފަދަ ގުޅުމުގައި ދެމިހުރުމަށްވުރެ ކަފުންކުރުން ޚުދު އޭނައަށްވެސް ހަމަޖެހުމެއް ގެނެސްދޭނެއޭ އިނާ ހިތަށް އެރިއެވެ.\nއިނާ ދިއުމުން އިރުކޮޅަކު އޭނަގެ އަމިއްލަ ކޮޓަރީގައި އިނދެފައި ޒިޔާދު ނިކުތްގޮތަށް ނިކުމެގެން ގޮސް އެރީ ކާރަށެވެ. އޭނަގެ ސްވީޓީ ހޯދަން ދާން ދުއްވާލީ، މިވަގުތު އެހެން އެއްވެސް ކަމަކާ ވިސްނަން ބޭނުން ނުވާތީއެވެ.\nއެގޭ ދޮރުމަތީގައި އިންނަތާ މާގިނައިރުތަކެއް ނުވަނީސް އޭނަގެ ލޯބިވެރިޔާ ފެނިއްޖެއެވެ. އޭނަގެ ކާރު ފެނުމާއެކު އެ ދިމާލަށް ބާރުބާރަށް އަންނަން ފެށިއެވެ. ފެނިގެންނެވެ.\nއިނާ ގެއްލުމަކުން އޭނަ ދެރަވާންވީ ކީއްވެހެއްޔެވެ؟ އިނާހާ ރީތި ނުވިޔަސް، އޭނަގެ ލޯބިވެރިޔާ އަކީވެސް ރީތީގެ ރާނީއެއްފަދަ ކުއްޖެކެވެ. އޭނަ އަތުގައި ފައިސާ އައި ތަނަވަސްކަން ހުރިހާ ހިނދަކު އޭނަ ބޭނުން އަންހެންކުއްޖެއް އޭނައަށް ލިބޭނެއެވެ. އޭނަ ހާހެއް ނުވެއެވެ.\nފަރި ހިނގުމެއްގައި އައިސް އޭނައާއި ޖެހިގެން ހުރި ސީޓަށް އެ އަންހެންކުއްޖާ އެރިއިރުވެސް ޒިޔާދު އިނީ އޭނަގެ ލޯބިވެރިޔާ އާއި ދޭތެރޭ ފަޚުރުވެރިކަމާއެކު މި މޭރުމުން ވިސްނާށެވެ.\nމިރޭ އޮތީ ކުރުނބާ ބޯންދާން ހަމަޖައްސާފައި ކަމުގައިވިޔަސް، ކާރަށް އަރާފައި އެ އަންހެންކުއްޖާ އެދުނީ ކާލަން ތަނަކަށް ދިއުމަށެވެ. އެވެ. ބަނޑުހައިވަނީ މާ ބޮޑަށްކަމަށް ބުނެލީ ދެރަވެފަޒިޔާދުވެސް ލަހެއް ފަހެއް ނެތި މާލޭގެ އެންމެ ފެންވަރު ރަނގަޅު އެއް ރެސްޓޯރެންޓްކަމުގައިވާ "ސިމްފަނީ" ރެސްޓޯރަންޓަށް އެ އަންހެން ކުއްޖާ ގޮވައިގެން ގޮސްވަނެވެ. އެ އަންހެންކުއްޖާއަށްޓަކައި އޭނަގެ ޖީބު ހުސްކުރަންވެސް ޒިޔާދުގެ ހަމަ އެއްވެސް މައްސަލައެއް ނެތެވެ.\n"އުފާވެރި ޚަބަރެއް ދެންތަ؟" ސިންފަނީގެ އެތެރޭ ބައިން ހިތްފަސޭހަ ޖާގައެއް ހޯދާލައިގެން އިށީނދެ ހަމަޖެހިލަމުން އޭނަގެ ކުރިމަތީގައި އިން ރީތި އަންހެންކުއްޖާގެ ރީތި އިނގިލިތަކާ ކުޅެލަމުން ޒިޔާދު ހިނިތުންވެލިއެވެ.\n"އޯވހ ހާދަ ރަނގަޅޭ. އަވަހަށް ބުނޭ...." ކެތްތެރިކަމެއް ނެތިފައި އެ އަންހެންކުއްޖާވެސް އެދުނެވެ. ޒިޔާދުވެސް ލޯތްބާއެކު އަދިވެސް ބޮޑަށް އެ އަތްތިލައިގައި ހިފައި ބާރުކޮށްލިއެވެ.\nއިނާ އާއި ކައިވެނި ނުކުރާގޮތަށް އޭނަ ނިންމި ވާހަކަ އެނގުމުން އޭނަ އުފާވާނެކަން ޒިޔާދުއަށް ވަރަށް ބޮޑަށްވެސް އެނގެއެވެ.\n"އަނހަނ ލީނާ......." ކުއްލިއަކަށް މީހަކު މިހެން ބުނެލި އަޑަށް ޒިޔާދުގެ ބަސްތައް ހުއްޓުނެވެ. ބަލާލިއިރު ޒުވާން ދެ އަންހެންކުއްޖަކު އެމީހުންނާއި ދިމާލަށް ހިނިތުންވެގެން ތިއްބެވެ. އެއީ އޭނަގެ ރައްޓެހިންނެއް ނޫނެވެ. އެހެންކަމުން އޭނަ ކުޑަކޮށް ގޮނޑިއަށް ލެނގިލާފައި އެ ކުދިންނަށް އޭނަގެ ލޯބިވެރިޔާ އާއި ވާހަކަ ދެއްކުމުގެ ފުރުޞަތު ދިނެވެ. ހީހީފައި އެ ތިންއަންހެންކުދިން ވާހަކަ ދައްކަމުން ދިޔައިރު އޭނަގެ ލޯބިވެރިޔާގެ ރީތި އާދަތަކަށް ބަލަން ޒިޔާދުއަށް އިނދެވުނީއެވެ.\n"ލީނާއަކީ ބުނަން ކާމިޔާބު މީހެއް........އެވަރަށް މުއްސަނދިވީމަ ވާނީ އެހެނެއްނު؟" ލީނާއަށް ގޮވާލި ދެ އަންހެންކުދިން ލީނާ އާއި ވާހަކަ ދައްކާލާފައި އައިސް އެހެން މޭޒެއްގައި އިށީންނަމުން މިހެން ބުނެލީ އާޝޯޚް ވެފައެވެ. ޚުދު އެދެކުދިންގެ ހުރި މުއްސަނދި ކަމަކާއި "ކާމިޔާބު" ވަރެއް މިވަގުތަކު އެ އަންހެންކުދިންގެ ހަނދާނަކު ނެތް ކަހަލައެވެ.\n"ޒިޔާދު ހިތުން އޭނަ....އަނެއް މީހާ ހިތުން އޭނަ....އެއްފަހަރާ އެތައް ބައެއް އެ ގެންގުޅެލަނީ" އަންހެނުންގެ އެންމެ ނުބައި ސިފަ ކަމަށްވާ، ނެތިމޮށުމުގައި، މި ބުނި ދެ އަންހެންކުދިންވެސް ފޯރިއާއެކު ލީނާގެ ވާހަކަ ދައްކަމުން ދިޔައެވެ. ހެމުން ހެމުންނެވެ.\nއެކަމަކު އެ އަންހެންކުދިން އެބުނީ ތެދެކެވެ. ޒިޔާދު ހިތުން އޭނަ ކުރިމަތީގައި އެ އިންދަ އަންހެންކުއްޖާގެ މުޅި ދުނިޔެ އަކީވެސް އޭނައެވެ. ޒިޔާދުގެ ލޯބިވެރިޔާއަށްވީގޮތަށް، ނަވީންގެ ލޯބިވެރިޔާއަށްވެސް ވާން ލީނާ ބޭނުންވާކަމަކީ ހަގީގަތެކެވެ. އިއްތިފާގުން އެ ދެމީހުންނަށް ނޭނގޭ ހަގީގަތެކެވެ. އަދި މި ނޫނަސް އެތައް އެތައް ބަޔަކާ ލީނާ އާއި ގުޅުން އޮންނަ އޮތުމަކީ އެފަދަ އަންހެންކުދިންގެ ބަސްމަގުގައި ނަމަ "ކާމިޔާބު" ވުމެވެ. ނަމަވެސް ނަވީންމެންފަދަ އުޅުމާއި ގޮތް ހުރި މީހުންގެ ބަހުގައި ނަމަ އެއީ "އަގެއް ނެތުން" ކަމުގައި ވެދާނެއޭ އެއިން އެކަކުވެސް ހީނުކުރާނެ ކަންޔަގީނެވެ.\nއެއީ ޒިޔާދުއަށްވެސް ލީނާ އާއި ނަވީންއާއި ގުޅުމެއް އޮންނަކަން ނޭނގޭ ފަދައިންނެވެ. މީގެއިތުރުން ލީނާ އެއްފަހަރާ ގުޅުން ބާއްވަނީ އޭނަފަދަ މުއްސަނދި، ތަޢުލީމީ ކިތައް ފިރިހެނުންނާއިކަންވެސް ނޭނގޭ ފަދައިންނެވެ. އަދި ލީނާއަށްވެސް ޒިޔާދު އިންނަން އުޅޭ އިނާ އާއި ނަވީން އާއި ގުޅުމެއް އޮންނަކަން ނޭނގޭ ފަދައިންނެވެ. އަދި ހަމަ އެހެންމެ، ނަވީންއާއި އޭނަގެ ދެމެދުގައި ގާތްކަމެއް އުފެއްދޭތޯ މިންނެތް މަސައްކަތް ކުރަމުން އަންނަ ނަވީންގެ މަންމައަށްވެސް ލީނަގެ މި "ނުލަފާ" ހަގީގަތް ނޭނގޭ ފަދައިންނެވެ.\nތިމާ އުޅޭގޮތް ޒިޔާދުއަށް ސިއްރުކުރަން ކުރާ މަސައްކަތާއެކު، ލީނާ މަސައްކަތް ކުރަމުން އަންނަނީ އަބަދުވެސް، ޒިޔާދުއަށްވެސް އަދި ނަޖްމާއަށްވެސް އޭނަގެ މިނިވަންކަމަށް އަރައިގަތަ ނުދިނުމަށެވެ. އޭނަ އުޅޭނެ ގޮތް އެނގޭނެ ހަމަ އެކަނި މީހަކީ ލީނާ ދެކޭ ގޮތުގައި އަބަދުވެސް އޭނައެވެ. އިމެއް، ހުރަހެއް، މިނެއް ހައްދެއް، މިއީ ލީނާގެ ފޮތުގައި މުޅިންމެ ނެތް ބަސް ތަކެކެވެ.\nPosted on 2011-09-03 17:07:45 | Report this Comment\nނޫނޭވާ ރީތި... ހަމައޮބިނޯވޭ.... ދެންބުނާނެ އިތުރު ވާހަކައެއްނެތް... ބަސްހުއްޓި، އަނގަހުޅުވި، ހަރަކާތްހުއްޓިފަ މަމީނީ\nފަތިސްތަރި: ޝުކުރިއްޔާ .....މަމީނީ އޭ އިނީމަ ހީލެވުނު އިނގޭ.\nPosted on 2011-09-03 17:13:23 | Report this Comment\nވާއު..ދެން ކޮންއިރަކުންތަ ސޮފާ ؟؟\nފަތިސްތަރި: ދެން އިރާދަކުރެއްވިއްޔާ މާދަމާ. މިއުޅެނީ މާލެދާން. ގޮއްސަ އިރާދަކުރެއްވިޔާ އަޕްކޮށްދޭނަން.\nPosted on 2011-09-03 17:26:15 | Report this Comment\nފޯން ކޯލް މެކުހަށް ޖަހާފަދޯ ސޮފާ! ސަޅި އިނގޭ\nފަތިސްތަރި: މެކުހަށް ޖަހައިގެން މިއުޅެނީ. ނިންމޭތޯ. މޯޑް ހިތްވަރު ދޭން ހުންނައްޗޭ.\nPosted on 2011-09-03 17:28:19 | Report this Comment\nފަތިސްތަރި: ޝުކުރިއްޔަ އަލީ\nPosted on 2011-09-03 18:35:40 | Report this Comment\nއަޅޭ!! ހާދަ ރީއްޗޭ...ޝުކުރަން!!!!\nފަތިސްތަރި: އަސްލުވެސް ރީތިތަ ؟ ޝުކުރަން\nPosted on 2011-09-03 18:41:42 | Report this Comment\nވ ރީތި އަނެޕާޓަށް އިންތިޒާރުގައި ޝޮފާގެ "ބޮޑާ ނަފުސް" މިވާހަކަ އެއްކޮން ކިޔާލަން ލިބޭނީ ކިހެނެއް ކަން ބުނެދީފާނަންތަ ޕލޒ\nއައިންތު: ސަޒޫ ބޮޑާނަފްސު ވަހަކައަކީ ވަރަށް ވަރަށް ސަޅި ވާހަކައެއް. އައިންތު އަތު އިންނާނެ އެއްކޮށް އެވާހަކަ.\nސަޒޫ: ސަޒޫއަށް ކީޕާޓްތަށް ރީތި ވެގެން އެއްކޮންކިޔާލަށް ބޭނުން ވާތީ މިއުޅެނީ ލިބޭނެ ގޮތެއް ހަމަނެއްތަ\nފަތިސްތަރި: ނޫނޭ ސަޒޫ. ސޮފާވެސް ދީފާނަން. ސޮފާއާއި ކޮންމެވެސް ގޮތަކަށް ކޮންޓެކްޓް ކޮށްބަލަ. ފޭސްބުކް ވިޔަސް މެސެންޖަރ ވިޔަސް. އެޑްރެހަކީ fathisthari@hotmail.com. ހީކުރަން ދިމާވާނެކަމަށް.\nPosted on 2011-09-03 18:46:08 | Report this Comment\nVery Beautiful ..... thanks for uploading so fast\nފަތިސްތަރި: މުތާއަށްވެސް ތޭންކްސް.\nPosted on 2011-09-03 20:31:48 | Report this Comment\nވަރަށް ރީތި އިނގޭ. މިހާ ރީތި ވާހަކައެއް އަދި ނުކިއަން\nPosted on 2011-09-03 20:41:00 | Report this Comment\noh wow..varah rythi..leenaa haadha goahey dhoa..e gothah ulheykah nuvaaneyeh nun..varah rythi mi part..waiting4nxt part..gudnyt\nފަތިސްތަރި: ލީނާ ކަހަލަ ގޯސްކުދިންގެ ސަބަބުން ހާދަ ދެރަގޮތްތައް އެބަހުއްޓޭ މީސްމީހުންގެ ލައިފަށް ދިމާވެފަ. ކީއްކުރާނީ. ފޯން އީޖާދު ކުރީ ރަނގަޅު ބޭނުމުގަ. އެކަމަކު މިޒަމާނުގަ ފޯނަކީ ބައެއް މީހުންނަށްޓަކައި ހަމަ ހަލާކެއް. ލީނާވެސް އެ އުޅެނީ އެހެން ތޯއްޗެ\nPosted on 2011-09-03 21:09:58 | Report this Comment\nއަހަރެންގެ ހިތްވެސް ޒިޔާދުއަށް ހަމަ ހުޅުވާލެވިފަ. އެކަމަކުބުނަން. ނަސީބެއް ޒިޔާދު އާ އިނާ ކައިވެނި ނުކުރެވުނުކަން. އެހެން ނަމަ ނަވީން ފަކީރަށް ވާނެގޮތެއްވެސް ނޭނގޭ\nފަތިސްތަރި: ޒިޔާދުއަށްޓަކައި ހިތް ހުޅުވާފައޭ؟؟؟؟؟؟؟؟ މަނިކު ކައިރީ ބުނަންވީ ދޯ ތި ވާހަކަ. އޭރަށް އެނގިދާނެ ވާގޮތް. ހެހެހެހެހެ.......\nPosted on 2011-09-03 21:45:26 | Report this Comment\nsoff darling this is one of the best part for me.. i just love it.. love the way you connected all this.. yuh are just awesome writer.. yuހ the best :) i don't know what to say even.. am speechless.. impatiently waiting for the next part.. you take good care..be safe.. mwah\nriu: ައަންހާ ރިއުގެ ކޮމެންޓް އަށް މިއޮތީ ކިހިނެއް ވެފަ.. ވޯޑްސް ތައް މިއޮތީ އެކި ތަންތާގަ.. ހެހެހެ\nފަތިސްތަރި: ހެހެހެހެ...........އެކި ތަންތާ ހުއްޓަސް ސޮފާއަށް އެބަ އެނގޭ ރިއު ތިބުނަން އުޅޭ އެއްޗެއް. އެހެންވީމަ ރަނގަޅެއްނު ދޯ؟ ޓޭކް ކެއަރ ޑިއަރ\nPosted on 2011-09-03 23:30:34 | Report this Comment\nތަރިގަނޑާ. ހާދަ މޮޅޭ. ހީވެސް ނުކުރާކަހަލަ ގޮތަކަށް ވާހަކަ އަންފޯލްޑް ކުރަމުން ތިދަނީ....ވވވވވވވވވވވވވވވވވވވވވވވވވވވވވވވވވވވވވވވވވވވވވވވވވވ މޮޅު ކުއްޖެއް ތިއީ. އޮބިނޯވޭ.\nPosted on 2011-09-04 00:57:38 | Report this Comment\nހަމަ ވަރަށް ރީއްޗޭ ބުނެވޭނީ... ވަރަށް ކިޔާލަން ފަސޭހަ ގޮތަކަށް ލިޔެފަ މިހިރީ، އަނެއްކާ ވާހަކަވެސް ސަޅި... ކުރިޔަށް ފަތިސްތަރި ކުރިޔަށް!\nފަތިސްތަރި: ޝުކުރިއްޔާ މާޝާ. ތިގޮތަށް ހިތްވަރު ދެންޏާ ދާނީ ކުރިއަށް.\nPosted on 2011-09-04 07:26:53 | Report this Comment\nމީ ކުއްލި ކުއޮލި އަށް ވާކަމެއްތަ؟ ސޮފާ މި ވާހަކަ ލިޔުންމީ\nފަތިސްތަރި: ނޫނޭ....ކުއްލި ކުއްލިއަކަށް ނޫން. އެކަމަކު ދޭތެރެއަކުން ބްރޭކެއް ދިޔަ. އެކަމާ އެއްޗެކޭ ހީނުކުރައްޗޭ އިނގޭ.\nPosted on 2011-09-04 08:06:28 | Report this Comment\n"ހީހީފައި އެ ތިންއަންހެންކުދިން ވާހަކަ ދައްކަމުން ދިޔައިރު އޭނަގެ ލޯބިވެރިޔާގެ ރީތި އާދަތަކަށް ބަލަން ޒިޔާދުއަށް އިނދެވުނީއެވެ." ކިހިނެއްބާ ވާނީ "ފަރި އަދާ" ތަކޭ ލިޔުނު ނަމަ........\nފަތިސްތަރި: ތިވެސް ހަމަ ވަރަށް ރަނގަޅު ގޮތެއް. ނިކަން އައިސް އަހަރެން ކައިރީ އިނދެބަލަ މި ލިޔާއިރު. ގައިމު އޭރަށް ކިހާ މޮޅެއް ވާނެތަ އަހަރެން.\nPosted on 2011-09-04 08:32:54 | Report this Comment\nހާދަ ކުރިއެއްގައޭ ތިއުޅުއްވަނީ .ވވވވވ.ލޯބި، ވވވވވވވ.ސަޅި، ދެން މިހެން ގޮސް ތަޢުރީފްގެ ބަސްތައް ހުސްވާވަރުވާނެ، ސޯ ސޭޑް ދޯ،\nފަތިސްތަރި: ވައި ސޭޑް ފާތުން...........\nPosted on 2011-09-04 09:30:25 | Report this Comment\nއުއްދަނޑި : ވ،ވ،ވ، ސަޅި. ފުރިހަމަ. އަދިމަހާތަނަށް ބަރާބަރަށް ކިޔަމުން އައި ވާހަކަ... ވވވއޮބި. ދެން ކޮންއިރަކުން އަޕްޑޭޓްވާނީ .....\nPosted on 2011-09-04 14:17:05 | Report this Comment\nވަރަށް ވަރަށް ވަރަށް ރީތި.. =)\nPosted on 2011-09-04 15:34:07 | Report this Comment\nsofa nikan avahah upload kohba.. miharu kiya hithun hurevenyki nun.. vvvvvvvvvvvvvvvvv nice plz maadhanves aabaeh upload kohdhehchey\nފަތިސްތަރި: އާނ .....އިރާދަކުރެއްވިއްޔާ މާދަންވެސް ގެނެސްދޭނަން އާބައެއް.\nPosted on 2011-09-05 12:50:59 | Report this Comment\nކޮބާތަ ކަނބުލޯ މީގެ އަނެއްބައި!!!!!!\nފަތިސްތަރި: މި އުޅެނީ އެކަމާއޭ. ރޯދައަށް ހުރެގެން މާލެ އާދެވުނުއިރު ބުނަން ހަމަ މުޅިން ހަލާކުވެއްޖެ. ވަރުބަލިވެފަ ހުރި ވަރުން ނުވީ. އެކަމަކު މި އުޅެނީ އިނގޭ.\nPosted on 2011-09-05 14:42:53 | Report this Comment\nPosted on 2011-09-06 09:57:35 | Report this Comment\nމީދެން ހާދަ މޮޅަށް ވާހަކަ ގެނެސްދޭ ލިޔުނެތެރިޔެކޭ ދޯ...... ހިތަށް އެރީމަ ގެނެސްދީފަ ...މިދެން ބޮޑުވަރު. އަނެއްކާ ހުރިހާ ރަނގަޅު ކޮމެންޓްތަށް މީގަ މި ޝާއިރު ކުރަނީވެސް..... ހާދަ ފޫއްސޭ...\nފަތިސްތަރި: ނިއުއަށް ތިހީވަނީ ވަރަށްބޮޑު ކުށްހީއެއް. ހިތަށް އެރީމަ ގެނެސްދެނީކީ ނޫން. އިންސާނަކަށްވީމަ ކަންތައްތައްވެސް ދިމާވަނީ. ކޮމެންޓްތަކާބެހޭގޮތުން ބުނެލާނަން.....ނިއުއަށް ކިހިނެއް އެނގެނީ މި ވާހަކައަށް ލިބޭ ކޮމެންޓްތައް. މި ލޮގިން އިން ލޮގިން ވެގެން ނޫނީ ގައިމު ނުބެލޭނެ. ލޮގިންވެސް ވެވޭނަމަ އެނގުނީސް މިއަށް އައިއްސި ކޮމެންޓެއް ވިއްޔާ މިހިރީ ޕަބްލިޝް ކޮށްފަކަން. ގައިމުވެސް މިފަހަރު 39 އަކުން ފެށިގެން ލިޔަން ފެށިފަހުން އައި ހުރިހާ ކޮމެންޓެއްވެސް ހުންނާނީ ޕަބްލިޝްކޮށްފަ. ހަމަ އެންމެ އެއްޗެއްވެސް ނުހުންނާނެ ޕަބްލިޝްނުކޮށް. އެކަމަކުވެސް ކީއްކުރާނީ.....ނިއުއަށް ކިހިނެއް ގަބޫލުކުރެވޭނީ ދޯ؟ ދެން ނިއު ފޫހިވުމާއި ދޭތެރޭ ނޭނގެ ބުނާނެ އެއްޗެއް.\nPosted on 2011-09-06 10:28:21 | Report this Comment\nހަމަ ކުއްލި ކުއްލި އަށ\nފަތިސްތަރި: އެހެން ދޯ އަސްލު މިވަނީ. މައާފް ކުރާތި އިނގޭ.


Shareeaiythah LIVE nukurumah Criminal Court'in ninmaifi\nޝަރީއަތްތައް ލައިވް ނުކުރުމަށް ކްރިމިނަލް ކޯޓުން ނިންމައިފި\nއަލަށް ހިންގާ އެއްވެސް ޝަރީޢަތެއް ޓެލެކާސްޓް ނުކުރުމަށް ނިންމާފައިވޭ\nކ. މާލެ | 14 ނޮވެންބަރ 2019 | ބުރާސްފަތި 12:07 | 14,504\nކުރީގެ ރައީސް އަބްދުﷲ ޔާމީންގެ ޝަރީއަތުގެ މަޖިލީހުގެ ތެރެއިން - ރާއްޖެ އެމްވީ\nކްރިމިނަލް ކޯޓުގައި ކުރިއަށްގެންދާ ޝަރީއަތްތައް ވަގުތުން ޓެލެކާސްޓް ކުރުން މަޑުޖައްސާލުމަށް އެ ކޯޓުގެ ފަނޑިޔާރުންގެ މަޖިލީހުން ނިންމައިފި އެވެ.\nކްރިމިނަލް ކޯޓުގެ ޤާޟީންގެ މަޖިލީހުން ނިންމާފައިވަނީ ކްރިމިނަލް ކޯޓުގެ ޝަރީޢަތްތައް ޓެލެކާސްޓް ކުރުމުގެ އުޞޫލު އަލުން މުރާޖަޢާކޮށް ޢާންމުކޮށްގެން ނޫނީ އަލަށް ހިންގާ އެއްވެސް ޝަރީޢަތެއް ޓެލެކާސްޓް ނުކުރުމަށް ނިންމާފައިވާކަމަށެވެ. އަދި މިހާރު ޓެލެކާސްޓް ކުރަން ފެށިފައިވާ މައްސަލައިގެ ދެފަރާތުންކުރެ ފަރާތަކުން ޓެލެކާސްޓް ކުރުމަށް އިޢްތިރާޟް ނުކުރާނަމަ، ޓެލެކާސްޓް ކުރުމަށާއި، ދެން އެންމެ އަވަހަށް ބޭއްވޭ އަޑުއެހުމެއްގައި ޓެލެކާސްޓް ކުރަން ފެށުމުގެ ކުރިން އެކަމާއިމެދު ދެފަރާތުގެ ބަހެއް ހޯދުމަށްފަހު ކުރިއަށް ގެންދިޔުމަށްވެސް ނިންމާފައިވާކަމަށް އެ ކޯޓުން ބުންޏެވެ.\nކްރިމިނަލް ކޯޓުން އިތުރަށް ބުނެފައިވަނީ، މިހާރު ހެދިފައިވާ އުސޫލު އަލުން މުރާޖައާ ކުރުމަށް ނިންމީ އެ އުސޫލުގެ ދަށުން އެއްވެސް އިސްތިސްނާއެއްނެތި ޝަރީއަތްތައް ޓެލެކާސްޓް ކުރެވޭ ގޮތަށް އޮތުމަކީ ހަމަޖެހޭ ކަމަކަށް ނުވާތީ ކަމަށެވެ. އަދި ވަގުތުން ޝަރީއަތްތަައް ޓެލެކާސްޓް ކުރުމުގެ ސަބަބުން އެއް ބަޔަކަށް އޭގެ ފައިދާ ވުމުގެ ފުރުސަތު އެބައޮތް ކަމަށެވެ.\nކޯޓުން އިތުރަށް ފާހަގަކުރި ކަންކަމުގެ ތެރޭގައި އިސްވެ ދެންނެވި ސަބަބާއި ގުޅިގެން މުޖުތަމައުގެ ތެރޭގައި ފިތުނަ އުފެއްދުމުގެ ޖާގަ ހުޅުވިގެން ދިޔުމާއި އަދުލު އިންސާފާއިމެދު މީހުންގެ ހިތްތަކުގައި ޝައްކު އުފެދުމުގެ ޖާގަ އެބައޮތް ކަމަށެވެ. އަދި މައްސަލައިގެ ބާވަތުން އެ މައްސަލައާއި ގުޅޭ ޝަރީއަތް ހިނގަމުން ދާއިރު އެ މައްސަލައާއި ގުޅުންހުރި އެހެން ފަރާތްތަކުގެ ތަހުގީގަށާއި ޝަރީއަތަށް ނޭދެވޭ އަސަރު ކުރާނެ ކަމަށްވެސް ކްރިމިނަލް ކޯޓުން ފާހަގަކޮށްފައިވެއެވެ.\nއޭގެއިތުރުން ޝަރީއަތަށް ހެކިން ނުވެއްދޭ ގޮތަށް އޮންނަ އުސޫލުގެ މަގުސަދު ގެއްލިގެން ދާނެ ކަމަށްވެސް ކްރިމިނަލް ކޯޓުން ފާހަގަކޮށްފައިވެއެވެ. އެގޮތުން ޓެލެކާސްޓް ކުރުމާއި ގުޅިގެން ހެކިބަސް އެއްގޮތް ކުރުމުގެ ފުރުސަތު ހުޅުވުމަކީވެސް އިންސާފަށް ހުރަސް އެޅިދާނެ ކަމެއް ކަމަށް ކްރިމިނަލް ކޯޓުގެ ފަނޑިޔާރުންގެ މަޖިލީހުން ވަނީ ނިންމާފައެވެ. މި ހުށައެޅުން ފާސްވެފައިވަނީ ކްރިމިނަލް ކޯޓުގައި މިވަގުތު ތިއްބެވި ނުވަ ފަނޑިޔާރުންގެ އިއްތިފާގުންނެވެ. މި މަޖިލީހަށް ހާޒިރުވެވަޑައިގެންފައި ނުވަނީ މިހާރު ސަސްޕެންޝަންގައި ހުންނެވި ކްރިމިނަލް ކޯޓުގެ އިސްގާޒީ އަހްމަދު ހައިލަމްއެވެ.\nމިހާރު ޓެލެކާސްޓް ކުރަމުންގެންދާ ޝަރީއަތްތަކާއި ގުޅިގެން ހުށައެޅި ހުށައެޅުން ފާސްވެފައި ވަނީ ހާޒިރުވެ ތިއްބެވި ފަނޑިޔާރުންގެ އަގުލަބިއްޔަތުންނެވެ. އެ ހުށައެޅުމާ ދެކޮޅަށް ވޯޓު ދެއްވީ ތިން ފަނޑިޔާރުންނެވެ.\nކްރިމިނަލް ކޯޓުގެ މި ނިންމުމުގެ ސަބަބުން މިހާރު ލައިވް ޓެލެކާސްޓް ކުރާ ކުރީގެ ރައީސް ޔާމިންގެ ޝަރީއަތް ވަގުތުން ނުދައްކާނީ އެމަނިކުފާނުގެ ވަކީލުންގެ ޓީމުން ނުވަތަ ދައުލަތުގެ ފަރާތުން އެކަމާއި އިއުތިރާޒު ވާނަމައެވެ. ރައީސް ޔާމީންގެ ޝަރީއަތަކީ ރާއްޖޭގައި ފުރަތަމަ ފަހަރަށް ޓެލެކާސްޓް ކުރެވުނު ޝަރީއަތެވެ.\nއޭގެއިތުރުން ކުރީގެ ނައިބް ރައީސް އަހުމަދު އަދީބްގެ މައްޗަށް ދައުލަތުން އުފުލާފައިވާ7ދައުވާގެ ޝަރީއަތް ލައިވްކޮށްގެން ކުރިއަށްގެންދިއުމަށް އެމަނިކުފާނުގެ ވަކީލުން ވަނީ ހުށަހަޅުއްވާފަ އެވެ. އަދި މައްސަލައިގެ ފުރަތަމަ އަޑުއެހުމުގައި ދައުލަތުންވެސް ވަނީ ޝަރީއަތް ހުޅުވާލައިގެން، ލައިވް ޓެލެކާސްޓްކުރާގޮތަށް ކުރިއަށްގެންދިއުމަށް މައްސަލަ ބައްލަވާ ގާޒީގެ ކިބައިން އެދިވަޑައިގެންފަ އެވެ. އެ މައްސަލާގައި އޭސީސީންވެސް އެދިފައިވަނީ ޝަރީއަތްތައް ވަގުތުން ދުރަށްދެއްކޭނެ އިންތިޒާމްތައް ހަމަޖައްސައިދިނުމަށެވެ.


ލޯބީގެ ހައްގުގައި 22 | Esfiya - Dhivehi Vaahaka Site\n” އަޅޭ، އިމްރާން ބުނި ނިމުނީމަ ގުޅާށޭ،މިހާރު އަށެއް ޖަހަނީ، ކިހިނެއް މިތަނުން ނުކުންނާނީ ވެސް”އަހަރެން އިނީ އެމީހުން އެތަނުން ދޭތޯ ދުޢާ ކޮއްލަ ކޮއްލަ އެވެ. އިރުކޮޅެއްނުވެ އެ ކުއްޖާ ރޯން ފެށުމާއެކު އެ ހޭލީ އޭ ބުނެ އެމީހުން ތެދުވެގެން އެތެރެއަށް ވަނެވެ. އަހަރެން އަވަހަށް އެތަނުން ނުކުމެ އެގެއިން ނުކުތީމެވެ.އަދި އަވަސް އަވަހަށް އިމްރާންއަށް ބަލާއައުމަށް އެދި ގުޅީމެވެ.\nގާތް ގަޑަކަށް ފަނަރަ މިނެޓް ފަހުން އިމްރާން އަހަރެން ބަލާ އައެވެ. އަހަރެންގެ މޫނުމަތިން ކަމެއްވެފަ ހުރިކަން އެނގިދާނެތީ އަހަރެން ހުރީ ވަރަށް ހަމަ ޖެހޭ ގޮތް ދައްކައިގެންނެވެ. ހިތުގައި އުފެދެމުންދާ ބޮޑު ހައިޖާނުން އަހަރެން ހުރީ އިންތިހާއަށް ކަންބޮޑުވެފައެވެ. އެހެންނަމަވެސް އާދައިގެ ގޮތަކަށް އުޅެވޭތޯ އަހަރެން އުޅުނީމެވެ.\nއިމްރާން އަހަރެން ބަލާ އައުމުން ސައިކަލަށް އަރާ އަހަރެން އިށީނީމެވެ. އަދި އިމްރާންގެ އުނަގަނޑުގައި ދެ އަތުން ހިފަހައްޓާ ހަމަޖެހިލީމެވެ. އަހަރެން އޯކޭ އޭ ބުނުމާއެކު އިމްރާން ސައިކަލް ދުއްވާލިއެވެ. ދުއްވަމުން ދިޔައީ އެހާ ބާރަށް ނޫން ކަމުން މަގުމަތީގައި ހިނގަމުންދާ ކަންތަށް ފެންނަމުން ދެއެވެ. ކުއްލިއަކަށް އަހަރެންގެ ލޮލުގައި އަޅައިގަތީ މީހަކާ ވާހަކަ ދައްކަން ހުރި އަޔާއެވެ.\nއަޔާއަށް އަހަރެން ނުފެނުނެއް ކަމަކު އަހަރެންނަށް ވަރަށް ރީތިކޮށް އަޔާ ފެނުނެވެ. އަދި އޭނަގެ އަންހެނުން އެހެން ފިރިހެނަކާ އެކީ އެ އުޅުނު މަންޒަރު ލޮލަށް ސިފަވުމާއެކު ދެލޮލުން ކަރުނަ ހިލުނެވެ. އަދި އަޔާ ދަރިއެއް ކަމަށް ދެކިގެން އުޅޭ ދަރިއަކީވެސް އެހެން މީހެއްގެ ދަރިއެއްކަން އެނގުނު ހިސާބުން އަހަރެންގެ ހިތުގައިވަނީ ބިރުވެރިކަން އުފެދިފައެވެ.އަދި އަޔާއާ މެދު ހަމްދަރުދީ ވެވުނެވެ.\nގޭ ދޮށަށް ސައިކަލް ކައިރި ކޮއްލުމާއެކު އަހަރެން ވަގުތުން ސައިކަލުން ފައިބާ ގެއަށް ވަނީމެވެ.އަހަރެން ބޭނުންވީ އަހަރެންގެ ލޮލުން ފައިބަމުންދާ ކަރުނަތަށް މީހަކަށް ފެންނަން ވާ އިރަށް ކޮޓަރިއަށް ވަންނާށެވެ. އަހަރެން ދިޔައިރު ސިޓިންގްރޫމްގައި މީހަކު ނެތުމުން ހިތްހަމަ ޖެހުނެވެ. އަވަހަށް ދުވެފަގޮސް އަހަރެން ވަނީ ފާހާނާއަށެވެ. ފާހާނާއަށް ވަނުމާއެކު އަހަރެންގެ ބަޑި ފަޅައިގެން ދިޔައެވެ. އަޑު ބޭރުވެދާނެތީ އަނގަމަތީ އަތް އަޅާ ދޮރުގައި ލައްގަތީމެވެ. އަދި ހިތް ފުރޭ ވަރުވުމުން މޫނު ދޮވެލައި ވުޟޫ ކޮއްލައިގެން ނިކުތީމެވެ. ނިކުތްއިރު އިމްރާން އެނދުގައި އިށީނދެގެން އިނެވެ.އަހަރެން ފެނުމާއެކު ވަރަށް ފުންކޮށް އަހަރެންގެ މޫނަށް ބަލާލީ ކަމެއް އެނގިގެން ސުވާލު ކުރަން ބޭނުންވާ އުސޫލުންނެވެ.\nއިމްރާން ސުވާލު ކުރަންވާ އިރަށް އަހަރެން އަވަހަށް ނަމާދަށް އެރީމެވެ. ނަމާދަށް އެރުމުން އިމްރާން ނުކުތީ ކޮޓަރިން ބޭރަށެވެ. ނަމާދުކޮށް ނިމުމުން އަހަރެންނަށް ކެތްތެރިކަން ދެއްވުން އެދި ﷲސުބުޙާނަހޫ ވަތައާލާ ހަޞްރަތުން އެތަށް ފަހަރަކު ދުޢާ ކުރެވުނެވެ. އަދި ހިތަށް ލިބުނު ހިތްހަމަ ޖެހުމާއެކު އަހަރެން ކޮޓަރިން ނުކުތީ އާ ހިތްވަރަކާ އެކުގައެވެ.\nއަހަރެން ނިކުތް އިރު އީތަން ސޯފާގައި އިމްރާންއާ އެކު އިނެވެ.އަހަރެން ފެނުމުން މަންމިއޭ ކިޔައި އަހަރެންގެ ކައިރިއަށް އައެވެ.އަހަރެން އީތަން އުރާލަމުން ގޮސް އިމްރާންއާ ޖެހިގެން އިށީނީ އިތުރު ސުވާލެއް ކޮއްފާނެތީ އަހަރެންނަށް ކަމެއް ނުވާކަމަށް ދެއްކުމަށެވެ. އިރުކޮޅެއް ނުވެ މަންމަ އެތަނަށް އައެވެ. މަންމަގެ މޫނުމަތީގައި ވަނީ ކަންބޮޑުވުމުގެ އަސަރެވެ.\n” ކިހިނެއްވީ މަންމާ” މަންމަ ފެނުމާއެކު އިމްރާން ހާސްވެފައި އެހިއެވެ.\n” ދައްތަ މިއަދު ހަމަ ގުޅަނީ، މާނިއުގެ މައްސަލަ ދޫކޮއްލާށޭ ކިޔާފަ، ދެ އާއިލާ މޫނު ޖެހިދާނޭ ކިޔާފަ” މަންމަގެ ޖުމްލައިން އަހަރެންނަށް އިސްޖަހާލެވުނެވެ.\n” ދައްތަ ކައިރީ ބުނެބަލަ ދަައްތަގެ ދަރިއަކަށް މީހަކު އެގޮތަށް ކަންތަށް ކޮއްފިއްޔާ މައްސަލަ ނުޖައްސަ ހުންނާނަންތޯ،ބަލަ ރީމް އެއީ އަހަރެންގެ އަންހެނުންނޭ، އަހަރެން އަންހެނުން ހިމާޔަތް ކުރުން އެއީ އަހަރެން ކުރަން ޖެހޭ ކަމެކޭ، އޭނަ ދޫކޮއްލައިފި ނަމަ ނޭނގެ ކިތަށް މީހުންގެ ދަރިންނާ ކަމެއް މުސްތަގްބަލުގައި އެގޮތަށް ކަންތަށް ކުރާނީ، މި ކަހަލަ ކަންތަކުގަ އާއިލާއަކަށް ނުބެލޭނެ، ކުށްކުރި މީހާއަށް އޭގެ އަދަބު ލިބެން ޖެހޭނެ، އާއިލާއަށް ބަލާތީއޭ ކިޔައި ކިތަށް ކުދިން އެކުދިންގެ ހައްގުގަ ނިކުންނަން ނުކެރިފަ އެތިބެނީ، އެކަމުގެ ސަބަބުން މުޅި އުމުރު އެ ލައްގަނޑު އެކުދިންގެ ހިތުގައި ވޭ، އެބިރުވެރިކަމުން އަރައި ނުގަނެވެ، ދިރިއުޅުން ހަލާކުވަނީ ކިތަށް ކުދިންގެ، ދައްތަ ބުންޏަސް ތިކަމަކާ އަހަރެންނަކަށް އެއްބަހެއް ނުވެވޭނެ” އިމްރާން އެއް ނޭވާއިން ހުރިހާ އެއްޗެއް ކިޔާ ނިންމާލި އިރު އިމްރާންގެ އަޑުވަނީ ކުރެހިފައެވެ.އަދި މީހެއްގެ ބަހަކަށް ބެލުމެއްނެތި އެތަނުން ދިޔައެވެ.\n” މަންމާ، އަހަރެން އިމްރާންއާ ވާހަކަ ދައްކާނަން، އަހަރެންގެ ސަބަބުން ދެ އާއިލާ ޖެހުނަކަ ނުދޭނަން” އަހަރެން އެހެން ބުނެ އީތަން ގޮވައިގެން ކޮޓަރިއަށް ވަނީ އީތަން ނިންދެވުމަށެވެ. އަހަރެން ވަތް އިރު އިމްރާން ފާހާނާއިން ނުކުންނަނީއެވެ. އަހަރެން އެއްޗެކޭ ނުބުނެ ގޮސް އީތަން ނިންދެވޭތޯ އުޅުނީމެވެ. 10 ވަރަކަށް މިނެޓް ތެރޭގައި އީތަން ނިދުމުން އަހަރެން އިމްރާން ކޮބާތޯ ބަލާލި އިރު އިމްރާން ފެންނާކަށް ނެތެވެ.އަހަރެން ކޮޓަރިން ނިކުތް އިރު އިމްރާން ބެލްކަނީގައި ފޯނެއްގައި ހުއްޓެވެ.އަހަރެން ގޮސް ކައިރިއަށް ހުއްޓިލުމުން ފަހުން ގުޅާނެ ކަމަށް ބުނެ ފޯނު ބޭއްވިއެވެ.\n” މީ..މީ އިމްރާން އަހަރެން ވާހަކައެއް ދައްކަން ވެގެން….” ލަސްލަހުން އަހަރެން ޖުމްލަ ފުރިހަމަ ކޮއްލީ އިމްރާން ބުނާނެ އެއްޗެއް ނޭނގޭތީ އެކަމާ ޖެހިލުންވެފައި ހުރެއެވެ.\n” ރީމް ބޭނުން ކޮންމެ ވާހަކައެއް ބުނަންވީ،އެކަމަކު މާނިއުގެ ވާހަކަ ނުފަށާތި،މާނިއު ދޫކޮއްލަން އަހަރެން ކައިރީ ބުނަން ރީމް އައިއްޔާ އަހަރެން ވަރަށް ހައިރާންވެއްޖެ، ރީމްގެ ދިރިއުޅުމަށް އެހާ ބޮޑަށް ގެއްލުން ދިން މީހެއްގެ ދިފާއުގަ،އަނެއްކޮޅުން ރީމް އެންމެ ލޯބިވި މީހާއާ ދުރުކޮށް،ދެވަނަ ފަހަރަށް ރޭޕް ކުރަން އެ އުޅުނީ،އެހެންވީމަ އަހަރެންގެ އެ ނިންމުން ބަދަލެއް ނުކުރެވޭނެ” އިމްރާންގެ ޖުމްލައިން އަހަރެންގެ އަނގަ ބެދުނެވެ.އެހެންނަމަވެސް ވާހަކަ ދެއްކޭތޯ ބެލީމެވެ.\n” އެކަމަކު އިމްރާން، މަންމަ އާއި ދައްތަ……” އަހަރެންނަށް ބުނެވުނީ އެހާ ވަރަށެވެ. އިމްރާން އަހަރެންގެ ވާހަކަ ހުއްޓުވިއެވެ.\n” މި ބުނީނު،އިތުރު ބަހުސްއެއް އެކަމުގަ ކުރާކަށް ނެތީމޭ، އާއިލާގެ ގުޅުމަށް އެމީހުން ނުވިސްނި އިރު ކީއްކުރަން ވަކި އަހަރެން ވިސްނަންވީ” އިމްރާން އެހެން ބުނުމުން އަހަރެންނަށް އިތުރަށް އެއްޗެކޭ ބުނާކަށް ނުކެރުނެވެ. އިމްރާންވެސް ގެއިން ނުކުމެގެން ދިޔައީއެވެ.\nއަހަރެން ނިދަން އޮތް އިރުގައިވެސް އިމްރާން ގެއަކަށް ނާދެއެވެ. ދެތިން ފަހަރު ގުޅުމުންވެސް އިމްރާންގެ ހަބަރެއް ނުވިއެވެ. އިމްރާންގެ ހަބަރެއް ނުވުމުން އަހަރެން ދެލޯ މަރާލީ ނިދޭތޯއެވެ.އެހެންނަމަވެސް އެ މުޑުދާރު އަމަލު ލޮލަށް ސިފަވަމުންދާ ވަރަކަށް އަހަރެންގެ ލޮލަށް ދިޔައީ ކަރުނަ ޖަމާވަމުންނެވެ.އެގޮތުގައި އެތަށް އިރަކު އޮވެ އަހަރެންނަށް ނިދުނު އިރެއްވެސް ނޭނގުނެވެ.\nހޭލެވުމާއެކު ފުރަތަމަވެސް އަހަރެން ބަލާލީ އިމްރާން ކޮބާތޯއެވެ. އިމްރާން ނެތުމުން އަހަރެން ހައިރާންވި ނަަމަވެސް އަޅާނުލާ ހުރީމެވެ.އަދި އީތަން ހޭލާފައި ވުމުން އީތަންގެ ކަންތަކުގައި އަހަރެން އުޅުނީމެވެ. ފެންވަރުވާ ކާންދީ ކިޔަވައި ދިނުމަށްފަހު ކުލަ ޖައްސަން ބޭންދުމަށްފަހު އަހަރެން ނުކުތީމެވެ. އޭރު މަންމަ ބަދި ގޭގައި އުޅެއެވެ.\n” ކޯއްޗެއް ހަދަން ތިއުޅެނީ” އަހަރެން ބަދިގެއަށް ވަންނަމުން ބުނީމެވެ.\n” އިމްރާން ގުޅާފަ ބުނި ކޮންމެސް މީހަކު އަންނާނެ ރަނގަޅު ކައި އެއްޗެއް ހަދާފަ ބަހައްޓައްޗޭ އެހެންވެ މިއުޅެނީ” މަންމަ އެހެން ބުނުމުން އަހަރެން މަންމައާއެކު ބަދިގޭގައި ފަސޭހަ ކޮއްލަދޭން އުޅުނީމެވެ. އިރުކޮޅެއް ނުވެ އިމްރާން އައިސް ވަނެވެ.\n” ރީމް ކޮބާ އީތަން” އިމްރާން ސޯފާގައި އިށީންނަމުން ބުނެލިއެވެ. ކުލަ ޖައްސަނީ ކަމަށް ބުނެ އަހަރެން އައިސް އިމްރާންއަށް ޖޫސްތައްޓެއް ދިއްކޮއްލީމެވެ.އިމްރާން ހައިރާންވެފަ އަހަރެންނަށް ބަލަން ހުއްޓެވެ.\n” ޖޫސް ތައްޓެއް ގެންނާކަށް ނުބުނާކަން އެނގޭ، އެކަމަކުވެސް މަސައްކަތުގައި އުޅެފަ އައި ގަޑި ވީމަ ވަރަށް ކަރު ހިއްކާފަ ހުންނާނީ، ބޭނުންވާނެ ފިނި އެއްޗެއް ބޯލަން އެހެންވެ ގެނައީ” އަހަރެން އިމްރާންގެ މޫނަށް ބަލާލަމުން ބުނެލީމެވެ. އިމްރާން އިތުރު އެއްޗެކޭ ނުބުނެ ޖޫސްތަށީގައި ހިފާ ޖޫސްތަށި ބޯލިއެވެ.\nވަގުތުތަށް ފާއިތުވަމުން ގޮސް މެންދުރު 1 ޖަހަން އުޅެނިކޮށް މެންދުރު ނަމާދު ކޮއްލައިގެން އަހަރެން ކޮޓަރިން ނުކުތީ އިމްރާން ކޮބާތޯ ބަލާލުމަށެވެ. އަހަރެން ނިކުތް އިރު ސިޓިންގްރޫމްގަ އިން މީހާ ފެނިފައި އަހަރެންގެ ފިޔަވަޅުތަކަށް މަޑުޖެހުނެވެ.\nއަހަރެން ހުރި ތަން ފެނިފައި އިމްރާން އަހަރެންނަށް ގޮވާލިއެވެ. އަދި ކައިރިއަށް އައުމަށް އެދުނެވެ.އަހަރެން ކުރިޔަށް އަޅާ ކޮންމެ ފިޔަވަޅަކުން އަޔާގެ އަންހެނުންގެ ހަޑި މުޑުދާރު އަމަލުތަށް އަހަރެންގެ ލޯ ކުރިމަތީ ދިޔައީ ފެންނަމުންނެވެ. އަހަރެންގެ ލޭ ދިޔައީ ކެކެމުންނެވެ. އެހެންނަމަވެސް ހިތްވަރު ކޮއްލާ ގަދަކަމުން ހިނިތުންވެލީމެވެ.\n” ރީމް، މީ ރިޝްފާ، ދައްތަގެ ދަރިއެއް، ގާތް ގަޑަކަށް ދެ އަހަރަށް ފަހު މި ދިމާވީ، ރިޝްގެ ވެޑިންގްއަށް ނުދެވުނީ ކަންތަށް ވީ ގޮތުން އަނެއްކާ ފިރިމީހާވެސް ނުފެނުން، އަހަރެންގެ ސަބަބުން ރީމްއަށް ވެސް ގެއްލުންވީ، އެހެންވެ ދެން ބޭރަށް ވަގުތުން ބަދަލުވީ މާ ހައުލު ބަދަލު ކޮއްލުމުގެ ގޮތުން” އިމްރާން މާޒީގެ ސޮފްހާ ތަކުން ސޮފްހާއެއް މޮޅިވެރިކަމާއެކު ހާމަ ކޮއްލިއެވެ.\n” ކައިވެންޏަށް ނާދެވުނަސް ވަރަށް މަރުހަބާ،ކަންތަށް ވީ ގޮތުން އަންނަން ނުކެރުނީ”ރިޝްފާ މޫނުމައްޗަށް ދެރަ ވުމުގެ އަސަރު ގެންނަމުން ބުނެލިއެވެ.\n” އެކަނިތަ ތިއައީ” އަހަރެން ސުވާލުން ފުރިގެންވާ ގޮތަކަށް އަހާލީމެވެ.\n“އާނ، އެކަނި، ފިރިމީހާއަށް ނާދެވުނީ، ބައިދަވޭ ކޮންމެސް ތާކުން ދުން ހަނދާނެއްވޭ” ރިޝްފާގެ ޖުމްލައިން އަހަރެން ސިހުނެވެ. އެހެންނަމަވެސް ހަމަ ޖެހި ރިޝްފާއާ ކުރިމަތި ލީމެވެ.\n“އާނ، ފެނިދާނެ، ރިޝްފާގެ ކައިވެނި އަޔާޒުއާ ކުރެވުނު ރޭ، އަހަރެން މީ އަޔާޒުގެ އެކްސް ގާރލް ފްރައިންޑް، އެތަނުން ނުކުމެގެން ދަނިކޮށް އިމްރާންގެ ކާރުގައި ޖެހުނީ” އަހަރެން އެހެން ބުނުމާއެކު އިމްރާންގެ މޫނުމަތިން ފެންނަމުން ދިޔައީ ހައިރާން ކަމެވެ. ރިޝްފާވެސް ހައިރާންވެފައި އަހަރެންނަށް ބަަލަމުންދިޔައެވެ.\n” ހާސް ނުވޭ، މިހާރު އަޔާޒު އަކީ އަހަރެންނާ ގުޅުން ހުރި މީހެއް ނޫން،ބަޔަކު އަހަރެންގެ ދިރިއުޅުން ހަލާކު ކޮއްލިއަސް އަހަރެން ބަދަލު ހިފުމުގެ ގޮތުންނޭ ކިޔާފަ އެގޮތަކަށް ކަންތަކެއް ނުކުރާނަން، އެކަމަކު ދެރައީ ދިރިއުޅުން ކުޅިވަރަކަށް ހަދާ،ހަޔާތުގެ ބައިވެރިޔާއަށް ބޭވަފާތެރިވެ އަމިއްލަ ދިރިއުޅުން ހަލާކު ކޮއްލާ މީހުން ގިނަވާތީ” އަހަރެން އެހެން ބުނެ މަޑުވެސް ކޮއްނުލާ ގޮސް ކޮޓަރިއަށް ވަނީމެވެ.\nއިރުކޮޅެއްނުވެ އިމްރާން އެތަނަށް އައެވެ. އަހަރެން ވަކި އެއްޗެކޭ ނުބުނެ އެނދުގައި އޮށޯވެގެން އޮތީމެވެ. އޭރު އަހަރެންގެ ލޮލުން ކަރުނަ ފައިބަމުން ދެއެވެ.\n” ރީމް ކިހިނެއް ވެގެން އެގޮތަށް ވާހަކަ ދައްކާފަ ތިއައީ،މާނިއު ކުރިކަމަކުން ރިޝްއަށް ކޮން ރުޅިއެއް” އިމްރާން ހިތްހަމަނުޖެހިފައި ހުރެ ބުންޏެވެ. އަހަރެން އެނދުން ތެދުވެ އިމްރާން އާ ކުރިމަތިލީމެވެ.\n” މާނިއު އާ އެއްވަރަށް ރިޝްފާވެސް ކުއްވެރިވާ ކަން ނޭނގޭތަ، ރިޝްފާ މާ މައުސޫމް މީހަކަށް ހެދިގެން އުޅޭތަން އެހެން މީހުން ބަލަން ތިއްބަސް މަށަކަށް ނުވާނެ، އިމްރާނުގެ އާއިލާ މީހަކަށް ވީތީ އިތުރު އެއްޗެއް ބުނެވިދާނެތީ މިއައީ، މާނިއު އެ ހުރިހާ ކަމެއް ކުރީ އަހަރެންގެ ހިތް ކަތިލާފަ ރިޝްފާއަށް ޓަކައި، ރިޝްފާ އެކަން ކުރީ އަޔާޒު ކިބައިން ބަދަލު ހިފަންވެގެން، އެއްވެސް ލޯތްބެއް ވެގެން ނޫން، އަޔާޒުއަށްޓަކައި އޭނަގެ ފުރާނައަށްޓަކައި އަހަރެންގެ ހިތުގައި އެތަށް ވޭނެއް އަޅަމުން ދިޔައިރުވެސް އެކަމަށް ފަރުވާ ނުބަހައްޓާ އަހަރެންގެ ލޯބި ގުރުބާން ކުރީ، އަހަރެން ކައިރިން ސަލާމަތްވެ ވަފާތެރި މީހަކު ލިބުނީ ކަމަށް ބުނެ އަޔާޒު އެތަށް ފަހަރަކު އަހަރެންނަށް މަލާމަތް ކުރި،އެކަމަކު ކިހިނެއްވީ، ރިޝްފާ ބަނޑުއަޅައި ވިހޭ ދަރިވެސް އެވީ އެހެން މީހެއްގެ ދަރިއަކަށް” އަހަރެންގެ ވާހަކަ ގަބޫލު ނުކުރެވިފައި އިމްރާން ހުއްޓެވެ.އަދި އަހަރެންގެ ދެ ކޮނޑުގައި ހިފާ ތަޅުވައިގަތެވެ. އަހަރެންގެ އަޑު ވަނީ ބެދިފައެވެ. އިތުރަށް ވާހަކަ ނުދެއްކިގެން އަހަރެން ހުއްޓާލީމެވެ. އަދި އެނދުގައި އިށީނދެ ދެ އަތުން މޫނު ފޮރުވާލީމެވެ. އޭރުވެސް އަހަރެންނާ ގިސްލާ ރޮވެމުން ދެއެވެ.\n” ރީމް ތިކަހަލަ ވާހަކަ ދައްކަން ވާނީ ވަރަށް ބޮޑަށް ހަގީގަތް ބަލާފަ، ރިޝްގެ ފިރިމީހާއަކީ ރީމްގެ ކުރީގެ ލޯބިވެރިޔާއޭ ކިޔާފައި ތިކަހަލަ ބަދުނާމު ނާޅުވާ، މީހަކު ބުނާ ޔޯލައަކަށް ނޫން ތިކަަހަލަ ވާހަކަ ދައްކަން ވާނީ، އެނގޭތަ މީހެއްގެ ބޮލުގައި ޒިނޭގެ ތުހުމަތު ތި އެޅުވެނީ” އިމްރާން އަހަރެން ދެއްކި ވާހަކަ ގަބޫލު ނުކުރާކަން އިމްރާންގެ އެ ޖުމްލައިން އެނގިގެން ދިޔައެވެ.އަހަރެން އިތުރު އެއްޗެއް ސާފުކޮއްދޭން ބުނަން ބޭނުން ނުވާތީ، ފޯނު ގެނެސް އިމްރާންގެ އަތަށް ދިނީމެވެ. އަދި ވަކި އެއްޗެކޭ ނުބުނެ ގޮސް ފާހާނާއަށް ވަނީމެވެ.އިރުކޮޅެއް ނުވެ ކޮޓަރީގެ ދޮރު ޖެހި އަޑު އިވިފައި އަހަރެން ފާހާނާއިން ނުކުތީމެވެ.\nއަހަރެން ނިކުތް އިރު އިމްރާން ކޮޓަރީގައި ނެތެވެ. ފޯނު އެނދުމަތީގައި ބާއްވާފައި އޮތެވެ އަހަރެން މޫނު ފުހެލަމުން ކޮޓަރިން ނުކުތީމެވެ.އޭރު އިމްރާން ސޯފާގައި ރިޝްފާ ކައިރީ އިށީންދެގެން އިނެވެ. ކައިރީގައި މަންމަވެސް އިނެވެ.އެ ވަގުތަކީ އީތަން ކުޅެން އިނުމަށްފަހު ސިޓިންގްރޫމަށް އައި ވަގުތެވެ.އަހަރެން އީތަން އުރާލަމުން ސޯފާގައި އިށީންދެ އީތަން އަހަރެންގެ އުނގުގައި ބޭންދީމެވެ.\n” ކޮބާ، ކާން ނުފައްޓާ ތި ތިބެނީ ކީއްވެ” އިމްރާން މަންމައަށް ބަލާލަމުން ބުނެލިއެވެ.\n” ރިޝްގެ ފިރިމީހާ އެބަ އަންނަމޭ ބުނީމަ މަޑުކޮއްލައިގެން މި ތިބީ” މަންމަ ޖަވާބު ދެމުން ބުނެލިއެވެ. ރިޝްފާ އިރުކޮޅަކާ އަހަރެންނާ ދިމާލަށް ބަލަމުންދާ ކަން އަހަރެންނަށް އެނގުނެވެ.އެހެންނަމަވެސް އަހަރެން އަޅާނުލާ އެނގޭ ކަމަށްވެސް ހަދާ ނުލާ އިނީމެވެ.\nއިރުކޮޅެއްނުވެ ދޮރުގައި ބެލް ޖެހުމުން މަންމަގޮސް ދޮރު ހުޅުވިއެވެ. އަހަރެންގެ ހިތް ދިޔައީ ވަރަށް ބާރަށް ތެޅެމުންނެވެ. އިރުކޮޅަކާ އިމްރާނަށް ބަލާލެވެ. އިމްރާން އަހަރެންގެ އަތުގައި ހިފާލާ ހަމަ ޖެހުމަށް ބުނެލިއެވެ.\nވަދެގެން އައި އަޔާޒުއަށް އަހަރެން ފެނުމާއެކު ފިޔަވަޅަށް ހުއްޓުން އެރިއެވެ.ގަބޫލުނުކުރެވިފައި އަހަރެންނަށް ބަލަން ހުއްޓެވެ.\n” އަހަ، އަޔާޒު، އާދޭ،އާދޭ، މީ ހަމަ އަމިއްލަ ގެ ކަމަށް ބަލާ” އިމްރާން ސޯފާއިން ތެދުވެ ގޮސް އަޔާޒުއާ ސަލާމް ކޮއްލިއެވެ. އޭރުވެސް އަޔާޒުގެ ދެލޯ އަމާޒު ވެފައިވަނީ އަހަރެންނަށެވެ.އަހަރެން އީތަން އުރާލަމުން ގޮސް އިމްރާން ކައިރީ މަޑުކޮއްލީމެވެ.\n” ދަރިފުޅޫ ،ބޭބެއާ ސަލާމް ކޮއްލަބަލަ” އަހަރެން އެހެންބުނުމާއެކު އީތަން އަތް ދިއްކޮއްލާ ސަލާމް ގޮވާލިއެވެ.އަޔާޒުވެސް އެ އަތުގައި ހިފަމުން ސަލާމް ބަލައިގަތެވެ.\n” މަންމިގެ ދޫނި ހާދަ މޮޅޭ، ބައްޕި އެ ސޮރު އުރާލަބަލަ” އިމްރާންއަތަށް އީތަން ދެމުން އަހަރެން ދިޔައީ ސުފުރާ މަތި އަދި އެއްފަހަރު ރަނގަޅަށް ތޯ ހުރީ ބަލާލާށެވެ. އަހަރެން އެމީހުންނާ ދުރަށް ޖެހިލަމުން ލޮލުގެ ހިމަ ކޮޅުން އައި ކަރުނަ ފުހެލީމެވެ. އަދި ސުފުރާ މަތި ބަލާލުމަށްފަހު އެމީހުން ކައިރީ ކާން އައުމަށް ބުނެލީމެވެ. މަންމަ ނުކާނެ ކަމަށް ބުނެ އީތަން ގޮވައިގެން ވަނީ އެތެރެއަށެވެ.\nއަޔާޒުއާ ޖެހިގެން ރިޝްފާ އިން އިރު އަހަރެން އިނީ އިމްރާން ކައިރީގައެވެ.އެއްވެސް މީހަކު އެއްވެސް ވާހަކަ އެއް ނުދެއްކިއެއް ކަމަކު އަހަރެންގެ ހިތަށް އެކި އެއްޗެހި އަރަމުންދިޔައެވެ.\nރިޝްފާ ތަށިން ބަތް ސަމުސަލެއް ނަގާ އަޔާޒުއަށް ދިއްކޮއްލިއެވެ. އަޔާޒު އަހަރެންނަށް ބަލާލަމުން ސުވާ ކާލިއެވެ.އެ މަންޒަރު ފެނިފައި އަހަރެން އެއްޗެއް ހަނދާންވާ ފަދައިން އެބަ އަންނަމޭ ބުނެ އަހަރެން ދިޔައީމެވެ. ރިޝްފާ އެގޮތަށް ކަންތަށް ކުރީ އަހަރެންނަށް ޖެއްސުމަކަށް ކަން އަހަރެންނަށް އެނގުނެވެ. އަހަރެން ލޮލުން ކަރުނަ އައީ ރިޝްފާގެ އަމަލުން ދެރަވެގެން ނޫނެވެ.އަހަރެންގެ ލޮލުން ކަރުނަ އައީ އަޔާޒުގެ ހާލަތު އެނގުމުންނެވެ.\nކުކުޅު ކަށި އަޅާނެ ތައްޓެއް ހިފައިގެން އައިސް އަހަރެން ހަމަޖެހިލީމެވެ.އަދި އިމްރާންގެ ތައްޓަށް ސޮސެޖެއް ލައި ދެމުން ރިޝްފާއަށް ބަލާލީމެވެ.\n” ސޯ ،ރިޝްފާ މާނިއުއާ މީޓް ކުރާކަށް ނުދަންތަ،ރިޝްފާއަށް ތި މަގާމަށް އާދެވުނީ މާނިއުގެ ސަބަބުންނެއްނު” އަހަރެން ރިޝްފާއަށް ބަލާލަމުން ބުނީމެވެ. އަޔާޒު އަހަރެންނަށް ބަލާލުމަށްފަހު ރިޝްފާއަށް ބަލާލިއެވެ. ރިޝްފާގެ މޫނުމަތިން ހާސްވުމާ ކަންބޮޑުވުން ފާޅުވިއެވެ.\n” އާނ،ނުދަން، އަހަރެންނަކަށް ނުވެސް ކެރޭނެ،ބޭބެ ކިޔަން ލަދު ގަނޭ” ރިޝްފާ ދިނީ ކުރު ޖަވާބެކެވެ. އަދި މޫނުމަތިން ފާޅުވި ދާ ތިކިތަށް ފުހެލިއެވެ.\n“މާނިއު ކޮންތާކު ވީ” އަޔާޒުގެ ސުވާލުން މާނިއު ޖަލަށް ގެންދިޔަކަން އަޔާޒުއަށް ނޭނގެނީކަން އަހަރެންނަށް އެނގުނެވެ online-apteekki.com.\n” އަޔާޒުއަކަށް ނޭނގެތަ، މާނިއުވީ ޖަލުގަ،އަހަރެން ރޭޕް ކުރަން އުޅުނު ކަމުގެ ކުށުގަ،އަދި އެ ނިމުނީއެއް ނޫން މީގެ ދެއަަހަރު ކުރިންވެސް މަސައްކަތް ކުރި،އޭރު ރައްޓެހިވެގެން އުޅުނު ކުއްޖާ ކައިރިވެސް ބުނިން، އެކަމަކު އޭނަ ގަބޫލު ކުރީ އޭނަގެ އެންމެ ގާތް އެކުވެރިޔާގެ ބަސް،ލޮލަށް ފެންނަ ކޮންމެ މަންޒަރަކީ ހަގީގަތެއް ނޫންކަން އަދި އެނގޭނީ އެކަން ވިސްނައިގެން އުޅޭ މީހުންނަށް، މިހާރު ހިތަށް އަރާ ނަސީބެކޭ އެކަހަލަ މީހަކު ނުލިބުންކަން، ﷲގެ އިރާދަފުޅުން އަހަރެންނަށް އިތުބާރު ކުރާ ބައިވެރި އެއް ލިބިއްޖެ، އެ އިތުބާރު ގެއްލޭ ވަރުގެ ކަމެއް އަހަރެން ދުވަހަކުވެސް ނުކުރާނަން” އަހަރެން އިމްރާންގެ އަތުގައި ހިފާލަމުން ބުނެލީމެވެ.އަހަރެން އެހެން ބުނީ ހަގީގަތުގައިވެސް އިމްރާން ކަހަލަ މީހަކު އަހަރެންނަށް ލިބުމުން ވީ އުފަލަކުންނެވެ.\n” އަހަރެންވެސް ވަރަށް އުފާވޭ ރީމް ކަހަލަ ކުއްޖަކު އަހަރެންގެ އަތްބެއްގެ ގޮތުގައި ލިބުނީމަ، ޝުކުރު ކުރަން ރީމް އެމީހަކަށްޓަކާ އެތަކެއް ގުރުބާނީއެއް ވީ އިރުވެސް އެކަން ނުދަނެ އެކަހަލަ މީހެއްގެ ވަކި ތަކުގެ ތެރެއަށް ނުގޮސް އަހަރެންނަށް ލިބުނީމަ” އިމްރާންވެސް އަހަރެންނަށް ބަލާލަމުން ބުނެލިއެވެ.\nއަޔާޒުވެސް ރިޝްފާވެސް އިތުރަށް އެއްޗެކޭ ނުބުނެ އިނެވެ. އެ ހަމަ ހިމޭން ކަމުގައި އެންމެން ކައި ނިންމާލިއެވެ. އަދި ސޯފާގައި ހަމަ ޖެހިލައިގެން ތިއްބެއެވެ.އަހަރެންގެ ކޮންމެ ހަރަކާތެއް އަޔާޒު ދިޔައީ ބަލަމުންނެވެ. އިމްރާން އަޔާޒުއާ އެވާހަކަތަށް އަދި ހިއްސާ ނުކުރުމުން އަހަރެން ހުރީ ހަމަ ޖެހިފައެވެ. އަހަރެން ހީކުރީ އަހަރެން ފެނުމުން އަޔާޒުގެ ރުޅި ކޮންޓްރޯލް ނުވާނެ ކަމަށެވެ.އެހެންނަމަވެސް އަޔާޒު އަދިވެސް ވަނީ އަހަރެން މިގޮތަށް ފެނުމުން ޝޮކެއްގައޭ ބުނުމަކުން ގޯހެއް ނެތެވެ.\nއަހަރެންވެސް އެމީހުންނާ އެކު ސޯފާގައި އިނީމެވެ.ކުއްލިއަކަށް އަހަރެންގެ ފޯނަށް ފޯނެއް އައުމުން އަހަރެން ވާހަކަ ދެއްކީމެވެ.އަދި ފޯނު ބޭއްވުމަށްފަހު އީތަންއަށް އޯޑަރ ކުރި އެއްޗެހި ހިފައިގެން އައިސަ ގުޅީ ކަމަށް ބުނީމެވެ.އަދި އެ ހިފައިގެން އެބަ އަންނަމޭ ބުނެ އަހަރެން ނުކުމެގެން ދިޔައީމެވެ. އަހަރެން ދިޔައިރު ކޮތަޅު ހިފައިގެން އައިސަ މީހަކު އިނެވެ.އެ ހަވާލު ކުރުމުން ކޮތަޅު ހިފައިގެން އަހަރެން އައީ ފޯނާ ކުޅެމުންނެވެ. ކުއްލިއަކަށް މީހަކު އަހަރެންގެ އަތުގައި ހިފާ ދަމައިގަތެވެ. އަހަރެން ނުވިސްނާ ހުރުމުން އަހަރެން ޖެހުނީ އެމީހާގެ މޭގައެވެ.\nWow masha Allah vvvv reethi\nThank you so much Sama❤❤❤\nWow😍❤😍❤😍❤😍❤😍❤😍❤😍❤😍❤😍❤😍❤😍❤😍❤😍❤😍❤😍😍❤😍❤😍❤😍❤😍❤😍❤😍❤😍❤😍 mi part vx varah varah reethi💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞 anehka reem athugaehify kaaku baa dhw😲😐😐.. curiously waiting for the next part😘😘 whn next???💖💖💖💖💖💖💖💖💖💖 lysm dear❤💫 #stay safe😘😘😘❤❤❤❤❤❤\nThank you so much maee, let’s see kaaku thw see😊❤❤\nWow vrh sali Mi part vess ❤❤❤\nMasha Allah keep it up sis ❤❤❤\nAnd dhen oi bayah Waiting ingeyyyy❤❤❤\nވީމޭ އިންތިޒާރުގައި – 26\nހިތާމަ އުފެއްދުންތެރި ލިޔުން އެހެނިހެން ލޯބި March 23, 2022


Lanka Gai Ley Ohoruvumeh Hingaafaane Kamuge Inzaaru Dheefi - Vaguthu\nލަންކާގައި ލޭއޮހޮރުވުމެއް ހިނގާފާނެ ކަމުގެ އިންޒާރު ދީފި\nސްރީލަންކާގެ ބޮޑު ވަޒީރުކަމުން ރަނިލް ވިކްރަމަސިންހަ ވަކިކުރުމާއި ގުޅިގެން އެގައުމުގައި ހިނގަމުންދާ ހަމަނުޖެހުންތަކުގައި، މިހާރުވެސް އެކަކު މަރުވެފައިވާއިރު، ހަމަޖެހުން ގާއިމުނުކުރެވިއްޖެނަމަ ބޮޑު ލޭއޮހޮރުވުމެއް ހިނގާފާނެކަމުގެ އިންޒާރު، އެ ގައުމުގެ ޤާނޫނު ހަދާ މަޖިލީހުގެ ރައީސް ދެއްވައިފި އެވެ.\nރަނިލް ލަންކާގެ ބޮޑުވަޒީރު ކަމުން ވަކިވެފައިވާ ކަމަށް ލަންކާގެ ރައީސް މައިތިރިޕާލާ ސިރިސޭނާ ހުކުރު ދުވަހު ވަނީ ނިންމަވާފަ އެވެ. އަދި އާ ބޮޑުވަޒީރަކީ ކުރީގެ ރައީސް މަހިންދަ ރާޖަޕަކްސާ ކަަމަށް ވެސް ސިރިސޭނާ ވަނީ ނިންމަވާފައެވެ. ނަމަވެސް ރަނިލް ތަކުރާރުކޮށް ވިދާޅުވަމުން ގެންދަވަނީ އޭނާއަކީ އަދިވެސް ބޮޑުވަޒީރު ކަމަށެވެ.\nލަންކާގައި ހިނގަމުންދާ ހަމަނުޖެހެންތަށް ހައްލު ނުކުރެވިއްޖެ ނަމަ ލޭ އޮހޮރުވުމެއް ހިނގާފާނެ ކަމުގެ އިންޒާރު ލަންކާގެ މަޖިލީހުގެ ރައީސް ދެއްވާފައި ވަނީ ކަރޫ ޖަޔަސޫރިޔަ މީޑިއާއަށް ދިން އިންޓަވިޔުއެއްގައެވެެ. އެގޮތުން އޭނާ ވިދާޅުވީ، މިހާރު އުފެދިފައިވާ މައްސަލަތައް ހައްލުކުރަންޖެހޭނީ މަޖިލީހުގެ ތެރެއިން ކަމަށާއި، މަގު މައްޗަށް ނުކުމެއްޖެނަމަ ބޮޑު ލޭއޮހޮރުވުމެއް ހިނގާފާނެ ކަމަށެވެ.\nބޮޑު ވަޒީރުކަމުން ރަނިލް ވިކްރަމަސިންހަ ވަކިކުރުމާއި ގުޅިގެން ލަންކާގެ އެކި ހިސާބުތަކުގައި މުޒާހަރާ ކުރަމުންދާއިރު، ވިކްރަމަސިންހަގެ ޕެޓްރޯލިއަމް މިނިސްޓަރު އަރުޖުނާ ރަނަތުންގަގެ އޮފީހުގެ ބޭރުގައި ކުރި މުޒާހަރާއެއްގެ ތެރެއަށް، ބޮޑީގާޑެއް ބަޑިޖެހުމުން އެކަކު ވަނީ މަރުވެފަ އެވެ. އަދި އެ ކުރިމަތިލުންތަކުގައި އިތުރު ދެމީހަކު ޒަހަމްވެފައިވާ ކަމަށްވެސް ރިޕޯޓްތަށް ބުނެއެވެ.\nރައީސް ސިރިސޭނަ ވަނީ ގައުމާ މުހާތަބުކޮށް، ރަނިލް ވަކިކުރަން މަޖުބޫރުވީ، އިގުތިސޯދީ ގޮތުން އެޅުއްވި ނާތަހުޒީބު ފިޔަވަޅުތަަކުގެ އިތުރުން، އޭނާ އަވާހަރަކޮށްލުމަށް ރޭވި ރޭވުމުގައި ރަނިލްގެ މިނިސްޓަރެއްގެ އަތެއް ވާތީ ކަމަށެވެ.\nލަންކާގައި ސިޔާސީ ގޮތުން މިފަދަ ނުތަނަވަސްކަމެއް އުފެދިފައި ވާތީ ހުރިހާ ފަރާތަކުން ވެސް ގާނޫނު އަސާސީއަށް ހުރުމަތްތެރިކޮށް ހިތަން ޔޫރަޕިއަން ޔޫނިއަން (އީޔޫ) އިން ވަނީ ގޮވާލާފަ އެވެ.\nއޮކްޓޯބަރ 30, 2018 11:46\nލަންކާ މީހުންނަކީ ވަރައް ނުރައްކާ ބައެއް، ކޮއްފަ ނުކުރާކައް ވަކި ކަމެއް ނޯންނާނެ، ރާއްޖޭގަ އުޅޭ ހުރިހާ ލަންކާ މީހުން އަވަހައް ޑީޕޯރޓު ކޮއްލަންވީ، އެހެން ނޫނީ މިތާގަވެސް ހާޖާނު ހަދާފާނެ،\nއޮކްޓޯބަރ 30, 2018 11:49\nޔަހޫދީންގެ ގޮނޑިކޮއްކޮއެއްދޯ. ރާއްޖެ ނަމަ ސަލާމަތް ނުވާނެ\nޔޫނިއަން ބޮޑު ގޮހޮޑާ\nއޮކްޓޯބަރ 30, 2018 12:54\nކޮބާ އަންނި ލަންކާ ބަގުރޫޓުކޮށްފައި އަވަހަށް ފިލަން ތައްޔާރުވަނީދޯ\nއޮކްޓޯބަރ 30, 2018 16:06


Vaahaka: Equator Village -10\nދަރިވަރުންނަށް ޓެބްލެޓު ބަހަން ފަށައިފި\nއައްޑޫގައި ކުރިއަށްގެންދިޔަ ޓްރެފިކް އޮޕަރޭޝަންގައި 193 އުޅަނދު ބަލައިފާސްކޮށްފި\nއިންޑިޔާ އަދި ދިވެހި ސިފައިން ގުޅިގެން އޮޕަރޭޝަނެއް ފަށައިިފި\nރެސިޕީ: ދޮންއަނބު ރިހަ\nކުށްކުރާ މިންވަރު މަދުކުރުމަށް ހަރުކަށި ފިޔަވަޅު އަޅާނަން:އުމަރު\nއެމްޑީޕީ އިން ވޯޓާސް ލިސްޓުގައި ހުރި މައްސަލަތައް އީސީ އަށް ހުށަހަޅައިފި\nMonday, 18th of June 2018\nއީކުއޭޓަރ ވިލެޖް 10\n"ނިދަނީތަ" އިމްޖާދު ސިހިގެން ދިޔައީ ކިއާރާގެ އިސްތަށިގަނޑުން ފޭބި ފެންތިކިތައް މޫނަށް އެޅުމުންނެވެ.\n"ނޫނޭ..ހަމަ ޖައްސާލީ. މުޅިން ތެންމާލައިފިއެެއްނު" މާޒީގެ އުފާވެރި ސަފްޙާތައް އަލުން ކިޔަމުން ދިޔަ އިމްޖާދަށް ޚިޔާލީ ދުނިޔެއިން ނިކުންނަން ޖެހުނެވެ.\n"އާނ..އެހެންޏާ! އެއާޕޯޓުން އައި ގޮތަށް ހެދުންވެސް ބަދަލުކޮށްނުލާ ތިއޮތީ އެނދަށް އަރާފައި" ކިއާރާ އިމްޖާދުގެ އަތުގައި ހިފާ އެނދުން ނެގިއެވެ.\n"މިތަނަށް އާދެވުމުން އަހަރެމެންގެ ލޯބީގެ ބިންގާ އެޅުނު ގޮތް ހަނދާނަށް އައީ" ކިއާރާ ގަޔާ ކައިރިއަށް ދަމާލަމުން އިމްޖާދު ބުނެލިއެވެ.\n"އަހަރެމެންގެ މުނިމާމަ ދަރިންނަށް ދައްކަން ތި ސްޓޯރީ ލިޔަން ވީއެއްނު" އިމްޖާދުގެ އަތުގެ ތެރެއިން ވީއްލިގަންނަމުން ކިއާރާ ބުނެލިއެވެ.\nއެވަގުތު ކިއާރާގެ ފޯން ރިންގުވިއެވެ. ފޯނުގެ ސްކްރީނުން ފެންނަން އޮތް ނަމަށް ބަލާލެވުމާއެކު އޭނާގެ މޫނުމަތީގައި ހުރި އުފާވެރި ކަން ގެއްލިގެން ދިޔައެވެ.\n"ކާކު؟" ކިއާރާގެ މޫނުގެ ކުލަވަރަށް އައި ބަދަލު އިމްޖާދަށް ފެނުނެވެ.\n"އެކްސް ހަޒް" މަޑުމަޑުން ކިއާރާ ބުނެލިއެވެ.\n"އަދިވެސް އޭނާ ގުޅަނީތަ؟ ކީއްކުރަން އޭނަ ކިއާރާއަށް މިހާރު ގުޅަންވީ؟ ދެން ފަހަރަކުން ގުޅައިފިއްޔާ މަގޭ އަތަށް ފޯނު ދީ" އިމްޖާދުގެ އަޑުގައި ހުރީ ރުޅިވެރިކަމެވެ.\nއިމްޖާާދާއި ކިއާރާގެ ކައިވެނި ވީ ދުވަހުން ފެށިގެން ކިއާރާގެ ކުރީގެ ފިރިމީހާގެ އުދަގޫ ކިއާރާ އަށް ދިޔައީ ފޯރަމުންނެވެ. ރޭގަނޑު ދަންވަރު ފޯނު ކުރުމާއި މެސެޖް ކޮށްފައި ބިރު ދެއްކުން ފަދަ ކަންކަން އޭނާ ދިޔައީ ކުރަމުންނެވެ. އެކަންތަކާ ކިއާރާ ބިރުން އުޅުނު ނަމަވެސް އިމްޖާދުގެ ލޯތްބާއި އަޅާލުމާއި ދޭ ހިތްވަރުގެ ސަބަބުން އެކަންތަކުން އަަރައިގަންނަން ކިއާރާއަށް ކޮޮންމެވެސް ވަރަކަށް ފަސޭހަވިއެވެ.\nވައިބަރ ގައި މެސެޖެއް އައި އަޑަށް ކިއާރާ ފޯނު ނަގައި ބަލާލިއެވެ. އެއީ އޭނާގެ ކުރީގެ ފިރިމީހާ ނިޒާމު ފޮނުވި ވީޑިއޯއެކެވެ. ވީޑިއޯ ހުޅުވާލުމާއެކު އޭނާގެ ދެފައިން ވާގި ދޫވެ ބިންމައްޗަށް ތިރިވިއެވެ. ވީޑިއޯ އާއެކު ފޮނުވާފައިވާ މެސެޖްގައި އޮތީ ވީއެންމެ އަވަހަކަށް އޭނާގެ އެކައުންޓަށް ވިހިހާސް ރުފިޔާ ޖަމާކޮށް ދިނުމަށާއި ނޫންނަމަ ވީޑިއޯ ލީކްކޮށްލާނެކަމަށެވެ.މިޖެހުނީ ކޮންފަދަ ބޮޑު މުސީބާތެއްގައި ހެއްޔެވެ. ގަސްތަކައި ނުލައި އޭނާއަށް އަޑުން އަޑުނަގައި ބާރަށް ރޯން ފެށުނެވެ.\nކިއާރާއަށް ވީގޮތް ފެނިފައި އިމްޖާދު ހާސްވިއެވެ. މީގެ ކުޑައިރުކޮޅެއް ކުރިން ރަނެއް މަލެއްހެން ފޮޅިފައި އިން ކިއާރާއަށް ކުއްލިއަކަށް އެވީކިހިނެއްބާވައެވެ. އެނދުން ތެދުވެގެން ގޮސް އަވަސް އަވަހަށް އޭނާ ކިއާރާގެ އަތުން ފޯނު އަތުލިއެވެ.\n"ކިހިނެއްވީ؟ " ކިއާރާގެ މޫނުގައި ދެއަތުން ހިފަމުން ރޮމުން ދިޔަ ކިއާރާ ހަމައަކަށް އެޅުވޭތޯ އިމްޖާދު މަސައްކަތް ކުރިއެވެ. ބާރަށް ރޮމުން ދިޔަ ކިއާރާ މަސަލަސް ކުރަން އިމްޖާދަށް ވަގުތު ނެގިއެވެ.\n"ނިޒާމް...ނިޒާމް..ވީޑިއޯ..." ކިއާރާއަށް ބުނެވުނީ އެހާ ހިސާބަށެވެ. އޭނާ ޚަބަރު ހުސްވެގެން އިމްޖާދުގެ އަތްދަނޑިމައްޗަށް ދެމުނެވެ. އިމްޖާދަށް ހަދާނެ ގޮތް ހުސްވިއެވެ. މިއީ މީގެ ކުރިން ކިއާރާއަށް ވީގޮތެއް ނޫނެވެ. އޭނާއަކީ ކަންކަމާ ބިރުގަންނަ ކުއްޖެއްކަން އިމްޖާދަށް އެނގެއެވެ. އެކަމަކު ބިރުން ގޮސް ހާލަތު މިދަރަޖައަށް ވެއްޓެން ޖެހޭފަދަ ކަމެއް އޮންނާނެއެކޭ އިމްޖާދަކަށް ގަބޫލެއް ނުކުރެވެއެވެ.\nކިއާރާ ނަގާ އެނދުގައި ބޭއްވުމަށް ފަހު އޭނާ ރިސެޕްޝަނަށް ގުޅާލިއެވެ. އަދި އައިސް އަލަމާރީގައި ހުރި ފެން ފުޅިއަކުން ތަށްޓަކަށް ފެން އަޅައިގެން ކިއާރާގެ މޫނުގައި އުނގުޅާލިއެވެ. ފިނި ފެނުގެ އަސަރު ކުރުމާއެކު ކިއާރާގެ އެސްފިޔަތައް މަޑުމަޑުން ތެޅިލިއެވެ. އަދި މަޑުމަޑުން ދެލޯ ހުޅުވުމަށްފަހު އިމްޖާދަށް ބަލާލިއެވެ.\n"އަހަންނަށް ކިހިނެއްވީ؟ " މީގެ ކުޑައިރުކޮޅެއް ކުރިން ހިނގި ހާދިސާ ކިއާރާއަށް ނޭނގޭ ކަހަލައެވެ.\n"ކަމެއް ނުވޭ" އޭނާ ކިއާރާ ގެނެސް ގަޔާ ކާރިކޮށްލިއެވެ.\nއެވަގުތު ރޫމްގެ ދޮރުގައި ޓަކި ޖަހާލިއަޑުއިވުނެވެ. އެތަނުގެ ސްޓާފަކާއެކީ ހޮޓަލުގެ ޚާއްޞަ ޑޮކްޓަރުވެސް ހުއްޓެވެ. ޑޮކްޓަރ އައިސް ކިއާރާ ބަލާލުމަށް މާ ބޮޑު ކަމެއް ނެތްކަމަށް ބުންޏެވެ. ނަމަވެސް ކުޑަކޮށް ބީޕީ މަތިވެފައިވާ ކަމަށާއި ރިލެކްސް ކޮށްލުމުން އޯކޭ ވާނެ ކަމަށް ބުންޏެވެ.\nޑޮކްޓަރު ދިއުމުން ކިއާރާ އެނދުގައި އޮށޯވެ ހަމަޖެހިލިއެވެ. ކިއާރާ ހަމަޖެހިލައިގެން އޮށޯވެގެން އޮތްތަން ފެނުމުން ކިއާރާގެ ފޯނު ހިފައިގެން އިމްޖާދު ފާޚާނާއަށް ވަނެވެ. މި ފޯނުން ދެންމެ ކިއާރާއަށް ފެނުނީ ކޮންއެްޗެއްތޯ ބަލާލަން އިމްޖާދު ހުރީ ކެތްމަދުވެފައެވެ.\nވައިބާގައި އެންމެ ފަހުން ނިޒާމު ފޮނުވި ވީޑިއޯ މެސެޖް އިމްޖާދަށް ފެނުނެވެ. ފޯނުގެ އަޑު ސައިލެންޓަށް ލުމަށްފަހު އޭނާ އެ މެސެޖް ހުޅުވާލިއެވެ. އެއާއެކު ފައިދަށުން ބިންގަޑު ދެމިގެންދިޔަހެން އޭނާއަށް ހީވިއެވެ. ދެފައި ތުރުތުރުއަޅަން ފެށުމުން ދޮރުގެ ކަނީގައި އޭނާގެ އަތުން ބާރަށް ހިފަހައްޓާލިއެވެ. މިއީ ކޮންފަދަ ގޮތް ކުޑަކަމެއް ހެއްޔެވެ. ނިޒާމާ އެއްވަރަށް އޭނާއަށް އެވަގުތު ކިއާރާ ދެކެވެސް ރުޅި އާދެވުނެވެ. ކިއާރާގެ ބައިވެރިވުން ނެތި މިފަދަ ކަމެއް ނުކުރެވޭނެއެވެ. ވީޑިއޯގައި ފެންނަނީ ކިއާރާ ފެންވަރަން ހުރި ތަނެވެ. މި ވީޑިއޯ ނިޒާމުގެ ފަރާތުން އެހެންމީހަކަށް ފެނިއްޖެއްޔާ ކިއާރާގެ ނަމާއެކު އޭނާވެސް ބަދުނާމު ވާނެއެވެ.\nއިމްޖާދު ފާޚާނާއިން ނިކުމެގެން ސީދާ ކިއާރާއާއި ދިމާއަށް ދިޔައެވެ. އޭރު އެފިނި ކޮޓަރި ތެރޭގައި ވެސް އޭނާހުރީ ދާހިއްލާ ފޯވެފައެވެ.\n"މިއީ ކޮންކަމެއް؟ ކޮންއިރަކު ކޮށްފައި ހުރި ކަމެއްތަ މިއީ؟" ކިއާރާގެ ޙާލަތު މިފަދަ ސުވާލެއް ކުރުމަށް މިވަގުތު އެންމެ މުނާސަބު ނޫންނަމަވެސް އިމްޖާދަށް މިވަގުތު އެކަންތައްތައް އެނގެން ވަރަށް މުހިއްމެވެ.\nއިމްޖާދުގެ ސުވާލާއެކު ކިއާރާ އަނެއްކާވެސް ރޯންފެށިއެވެ. ގިސްލަ ގިސްލަމުން އޭނާ ރޮމުން ދިޔައިރު މިފަހަރު އޭނާ ހުއްޓުވާކަށް އިމްޖާދު މަސައްކަތެއް ނުކުރެއެވެ. އޭނާގެ ސިކުނޑީއޮތީ ގަނޑުވެފައެވެ.\n"ސޮރީ" ކަރުނަވީ އަޑަކުން ގިސްލުމުގެ ތެރެއިން ކިއާރާގެ އަޑުއައެވެ.\n"މީގެ ސަބަބުން ބަދުނާމުވާނީ ކިއާރާ އެކަންޏެއް ނޫން. އަހަރެންވެސް ބަދުނާމު ވާނެ. މިޒަމާނަކީ ސޯޝަލް މީޑިއާގައި ކޮންމެ މީހަކަށް ވެސް އެމީހަކު ބޭނުންކަމެއް ކުރެވޭ ޒަމާން. މިފަދަ އެއްޗެއް ނިޒާމުގެ އަތުގައި އޮވެ އޭނާ މި ވީޑިއޯ ސޯޝަލް މީޑިއާގައި ޝެއަރ ކޮށްފިއްޔާ ވާނީ ކިހިނެއް" ވާހަކަ ދެއްކި އިރުވެސް އިމްޖާދުގެ އަޑު ތުރުތުރު އަޅައެވެ. އެމީހުންގެ މިއޮތް އުފާވެރި ހަނީމޫން ވެސް މުޅިން ޚަރާބުވީއެވެ. ދެކެމުން ދިޔަ އުފާވެރި ހުވަފެންތައް އަދި ނިދިން ހޭނުލެވެނީސް ވަޔަށް ބުރައިގެން ދިޔައީއެވެ.\n"އަހަންނަށް ކުރިން ތިވާހަކަތައް ކިޔައި ނުދެވުނުކަން އެއީ އަހަރެންގެ ކުށް..." ގިސްލަމުން ކިއާރާ ވާހަކަ ދެއްކިއެވެ.\n"އަސްލު..ނިޒާމް..ނިޒާމަކީ ވަރަށް ނުބައި މީހެއް. ފިރިއެއްގެ ނުބައި ވާހަކަ ދައްކަން ނުޖެހޭނެކަން އެނގޭތީ އަހަރެން އެވާހަކަ ނުބުނީ. އޭރު ހިތަކަށް ނާރާ ނިޒާމުގެ ނުބައިކަން ހައްދުފަހަނަޅައިގޮސް މިހާ ހިސާބަށް މިކަންތައްތައް ދާނެއެކޭ" ކިއާރާ އޭނާގެ އަތުގެ ނުފުށުން ދެލޯ ފޮހެލިއެވެ.\n"ނިޒާމު އަހަންނަށް މަޖުބޫރު ކުރުވައިގެން ފޯނުން ވަރަށް ގިނަ ފަހަރު ވީޑިއޯ ކުރޭ. ބައެއްފަހަރު މަޖަލަކަށް ހަދައިގެން އަހަރެން ފެންވަރަން ހުންނައިރުވެސް ވީޑިއޯ ކުރާނެ. އެ ވީޑިއޯތައް ޑިލީޓް ކުރާށޭ ކިތަންމެ ފަހަރަކު ބުނަން. އެކަމަކު ފޯނުން ޑިލީޓް ކުރިއަސް އޭނަގެ ލެޕްޓޮޕްގައި ބައެއް ވީޑިއޯތައް ސޭވްކޮށްފައި ހުރޭ. އަހަރެން އެކަމާ ހިތްހަމަ ނުޖެހިގެން ވާހަކަ ދެއްކީމާ ބުނީ ފަހުން ކޮށްލާނަމޭ. ދެން ފިރިމީހާ ވީމާ އެހާބޮޑަށް އެކަމަށް އަޅާ ނުލެވުނީ" ރޮމުން ރޮމުން އޭނާ ވާހަކަ ދައްކަމުން ދިޔައެވެ.\n"އަހަރެން ހިއްޔެއް ނުކުރަން ނިޒާމު މިގޮތަށް އަހަރެންގެ ކިބައިން ބަދަލު ހިފަން އުޅޭނެޔޭ. އަހަންނަށް ބޭވަފާތެރިވީވެސް އޭނަ. އަހަރެން އޭނާގެ ޙަޔާތުން ދުރަށް ދާން ޖެހުނީވެސް ހަމަ އޭނާގެ ސަބަބުން..މިހާރު މިގޮތަށް އަހަރެން ބްލެކްމެއިލް ކޮށް އަހަރެންގެ ޙަޔާތް އަނދަވަޅަކަށް ވައްޓާނޭކަމަކަށް ހިއްޔެއް ނުކުރަން...އަހަރެންގެ ނަސީބުގައި އުފަލެއް ލިބެންނެތީކަންނޭނގެ" ގިސްލުމުގެ ތެރެއަށް ކިއާރާގެ އަޑު ހިނދިގެން ދިޔައެވެ.\nއިމްޖާދު މަޑުން ކިއާރާއާއި ގާތަށް ޖެހިލިއެވެ. ކިއާރާގެ ދެލޮލުން އޮހެމުން ދިޔަ ކަރުނައިން އޭނާގެ ރުޅިގަނޑު މުޅިން ވަޔަށް ބުރައިގެން ހިނގައްޖެއެވެ. ކިއާރާ މިކަމުން ސަލާމަތް ކޮށްދިނުމަށް އޭނާ ބޭނުމެވެ. ކިއާރާގެ ފަސްބައި އުފަލުން ފުރާލަދިނުމަށް މާ ކުރިންވެސް އޭނާއޮތީ ކިއާރާގާތު ވައުދުވެފައެވެ. ފުރިހަމަ ފިރިހެނަކަށް ވެގެން އޭނާ މިކަމާ ކުރިމަތިލާނީއެވެ. ނިޒާމު ކަހަލަ ފިނޑި ފިރިހެނަކަށް އޭނާ ބޭނުންގޮތަކަށް ކަންތައްތައް ވުމަށް އިމްޖާދު ދުލެއް ނުކުރާނެއެވެ.\nއިމްޖާދު މަޑުކުރީ ކިއާރާ ނިދާ ހަމަޖެހެން ދެނެވެ. ނިދީކަން ޔަގީން ވުމުން އިމްޖާދު އޭނާގެ ފޯނުން ރައްޓެއްސަކަށް ގުޅާލިއެވެ. އެއީ ފުލުހުންގެ އިސް މަގާމެއް އަދާކުރަމުން ދާ އިމްޖާދުގެ ދުވަސްވީ ގާތް ރަޙްމަތް ތެރިއެކެވެ. ރަޙްމަތެރިޔާއަށް ގުޅުމަށްފަހު އިމްޖާދު ހުރިހާ ވާހަކަތަކެއް ކިޔައިދިނެވެ. އަދި ނިޒާމުގެ ހުރިހާ މައުލޫމާތެއް ދިނެވެ.\n"ކަންބޮޑުނުވޭ ބްރޯ..ހުރިހާ ކަމެއް އޯކޭވާނެ. ހަނީމޫންގެ ބާކީބައި ކުރިއަށް ގެންދޭ. ވަގުތުން ވަގުތަށް ތިކަން ރިޕޯޓްކުރިކަން ވަރަށް ރަނގަޅު. ގިނަފަހަރަށް މިކަހަލަކަންތައް ތައް ކަމާ ބެހޭ ފަރާތަށް ސިއްރުކޮށް އަމިއްލަ އަށް މިކަން ހައްލުކުރަން އުޅުމުން މާ ބޮޑަށް ގޯސްވަނީ. މިހާރު ދެން ނިޒާމަކަށް ތިޔަ ކުޅިވަރެއް ނުކުޅެވޭނެ. އޮން ޓައިމްގައި ތިކަން އެލާޓަށް ގެނައިކަން އެއީ ކުރި ވަރަށް ރަނގަޅު ކަމެއް" އެކުވެރިޔާގެ ހިތްވަރުގެ ބަސްތަކުން އިމްޖާދުގެ ހިތްހަމަޖެހުނެވެ. އޭނާ ކިއާރާގެ މޫނަށް ބަލައިލިއެވެ. އެ ރީތި މޫނުމަތިން ފެންނަނީ ވަރުބަލިކަމާއި މާޔޫސްކަމެވެ. ނިދީގައި ވެސް އެމޫނުމަތިން އުފާވެރިކަމެއް ފެންނާކަށް ނެތެވެ.\nއިމްޖާދު ގުދުވެލަމުން ކިއާރާގެ ނިތްކުރީގައި ތުންފަތް ޖައްސާލިއެވެ. ނިދީގެ ތެރޭގައި އޮވެ ކިއާރާ އިމްޖާދުގެ ހަށިގަނޑާ ގާތަށް ޖެހިލިއެވެ. ކުޑަކުއްޖަކު ކަމަކާއި ބިރުން މަންމަގެ އުނގުގެ ހިމާޔަތަށް ވަންނާނެފަދައަކުންނެވެ. އިމްޖާދު ކިއާރާގެ ހަށިގަނޑުގައި ބާރަށް ހިފަހައްޓާލިއެވެ. ދިރިއުޅުމުގެ ހުރިހާ މުސީބާތްތަކުން އޭނާގެ ލޯބިވާ އަންހެނުން ހިމާޔަތްކޮށް ރައްކާތެރިކޮށް ދިނުމަކީ މީގެ ކުރިންވެސް އޭނާ ކިއާރާއަށް ވެފައިވާ ވައުދެކެވެ. އީކުއޭޓަރ ވިލެޖްގެ ރީތި ގޮނޑުދޮށުގައި ހަނދުވަރުގެ އަލިކަމުގައި ތަރިތައް ހެކިކޮށް އޭނާވީ މިވައުދު ފުއްދުމަށް އަބަދުވެސް މަސައްކަތް ކުރާނެއެވެ.\nއިމްޖާދު އޭނާގެ އަތުގެ ތެރޭގައި ކުޑަކުއްޖަކު ފަދައިން ނިދާފައި އޮތް ކިއާރަށް ބަލާލުމަށްފަހު ހިނިތުން ވެލިއެވެ. އެވަގުތު އޭނާގެ ޚިޔާލަށް އައީ ގުގުރީގެ އަޑަށް ބިރުން އޭނާގެ އަތުގެ ހިމާޔަތް ހޯދި ކިއާރާއެވެ. އެ ޚާއްޞަ ވަގުތެވެ.\nމި ލިޔުމާއިމެދު ޚިޔާލު ފާޅުކުރައްވާ -3ކޮމެންޓް\n3 thoughts on “އީކުއޭޓަރ ވިލެޖް 10”\n13 ސެޕްޓެމްބަރު 2017 - 16:20\nMi vaahaka v riwethi v key hithun mi k ly\n20 ސެޕްޓެމްބަރު 2017 - 01:40\nHaadha lahunney up vany\n20 ސެޕްޓެމްބަރު 2017 - 06:33\nވާހަކަ ނިމިއްޖެ ނޫންތޯ؟


Iraq, America embassy mathin drone eh vattalaifi\nއީރާގު އެމެރިކާ އެމްބަސީ މަތިން ޑްރޯނެއް ވައްޓާލައިފި\nއީރާގުގައި ހުންނަ އެމެރިކާ އެމްބަސީ މަތިން ހަނގުރާމަވެރިންގެ ޑްރޯނެއް ވަނީ ވައްޓާލި، ހަނގުރާމަވެރިންނާއި އެމެރިކާ ސިފައިންނާ ދެމެދު ވަނީ ވަރަށް ބޮޑަށް ހޫނުވެފައި\nއީރާގުގައި ހުންނަ އެމެރިކާ އެމްބަސީގެ ފުރާޅުމަތިން ދަތުރުކުރި ހަތިޔާރުއެޅި ޑްރޯނެއް އެމެރިކާ ސިފައިން ވައްޓާލައިފި އެވެ. އީރާގުގައި ސުލްހަ ބަލަހައްޓަން ތިބި އެމެރިކާ ސިފައިންނަށް މިހާރު ބާރު ބޮޑުވެގެން އުޅެނީ ހަނގުރާމަވެރިންގެ ހަތިޔާރު ގުދަންތަކެއް އެމެރިކާއިން ގޮއްވާލުމުންނެވެ.\nއެމެރިކާއިން ބަޣުދާދުގައި ކަނޑައަޅާފައި އޮންނަ ގްރީން ޒޯނަށް ޑްރޯން ވަނުމާއެކު އެމެޖެންސީ ބަރުގޮނު އަޅަން ފެށި އެވެ. އެއީ ކަމެއް ހަމައިން ނައްޓައިފިކަން އެންގުމަށް ގޮވާލުމެވެ. ޑްރޯން ވައްޓާލާފައި ވަނީ އެއަށް ފަހު އެވެ.\nއީރާގާއި ސީރިއާ ބޯޑަރުގައި ހަރަކާތްތެރިވާ ހަނގުރާމަވެރި ގުރޫޕްތައް މިހާރު މުޅި އިރާގަށް ފެތުރިގެންފައި ވާއިރު އީރާގުގައި ތިބި އެމެރިކާ ސިފައިންގެ ގައިގައި ކުދި ވިކުން ވިކާނެ ކަމަށް އެ ގުރޫޕްތަކުން އޮތީ ދިމާއަށް ބުނެފަ އެވެ. އެމެރިކާ ސިފައިން ހަތިޔާރު ގުދަންތައް ގޮއްވާލުން އެއީ ހެދުނު ވަރަށް ބޮޑު ގޯހެއްކަން ސާބިތު ކޮށްދޭނެ ކަމަށް ވެސް އޮތީ ބުނެފަ އެވެ.\nއެމެރިކާއިން ހަނގުރާމަވެރިންގެ ހަތިޔާރު ގުދަން ގޮއްވާލި ފަހުން މިއީ އެމެރިކާ ސިފައިންނަށް ހަމަލާތައް އަމާޒުކުރި ދެވަނަ ފަހަރެވެ. ގްރީން ޒޯނަށް ޑްރޯން ވަދެގަތް ނަމަވެސް އެއްވެސް މީހަކަށް ގެއްލުމެއް ނުލިބޭ ކަމަށް ވެއެވެ.\nސީރިޔާ އެމެރިކާ އިރާގު